
Kaimynai 


"741, alėjai išties pamanyti, kad kaimo kūdroje 
'" kažkas atsitiko, bet tenai neatsitiko nieko. 
„ Visos antys, tiek tos, kur dailiai ant van- 
2 dens plūduriavo, tiek ir tos, kur vandeny 
„Žžagres statė — nes jos moka žagres staty- 
ti, — vienusyk pasinešė tiesiai į krantą; 
ant šlapio ciuoiko liko jų Kojyčių pėdos, ir iš to girdėjosi, 
kaip jos plerpsi. Vanduo gerokai sujudo, nors ką tik buvo 
plynas kaip veidrodis, ir jame atsispindėjo kiekvienas pa- 
krantės medis, kiekvienas krūmas, taip pat ir sena ūkinin- 
ko troba su skylėmis skliautuose ir su kregždės lizdu, o 
labiausiai — didelis, žiedais aplipęs rožių keras, persisvė- 
ręs per tvorą ir kone siekiąs vandenį, ir matėsi tenai gra- 
žiausiai viskas kaip paveiksle, tik viskas atvirkščiai; o kai 
vanduo sujudo, viskas susimaišė, ir paveikslas dingo. Kada 
antys pasiplasteno, iškrito dvi plunksnos; jos sūpavosi ant 
vandens, buvo bemėginančios pasiduoti į vieną pusę, lyg 
vėjo varomos, bet vėjas nekilo, ir jos liko vietoje, o vanduo 
nurimo ir vėl liko lygus lygutėlis. Vėl aiškiai matėsi jame ir 
trobos skliautai su kregždės lizdu, ir rožių keras; kiekviena 
rožė atsispindėjo, jos buvo nuostabiai gražios, bet pačios to 
nežinojo, nes niekas dar nebuvo joms apie tai kalbėjęs. 

Smelkėsi saulė pro plonus plonytėlius jų žiedų lapelius, 
skanaus kvapo kupinus, ir kiekvienai rožei buvo taip, kaip 
būna mums, kai savo dvasioje esame palaimos kupini. 

— O, kaip gražu pasaulyje gyventi! — sakė kiekviena 
rožė. — Vienui vieno tiktai daikto norėčiau — kad galėčiau 
bučiuoti saulę, užtat kad ji tokia šilta ir šviesi. Beje, rožes 
apačioj mūsų, vandeny, taip pat norėčiau bučiuoti, jos juk 
visiškai tokios pat kaip mes. Ir jauniklius paukštelius lizde, 
ten apačioj, norėčiau bučiuoti, ir tuos, Kur viršum mūsų 
tupi. Jie iškiša galvutes iš lizdo ir pypčioja tyliai, — jie dar 
neapaugę plunksnomis, kaip jų tėtė ir mama. Gerus kai- 
mynus turim, ir tuos viršuj, ir tuos apačioj. O, kaip gražu 
pasaulyje gyventi! 

Maži paukšteliai viršuj ir apačioj — tie apatiniai buvo 
tiktai atspindys vandenyje — buvo žvirbliukai, o jų tėvas ir 
močia buvo žvirbliai. Įsikūrę pernykščiame kregždžių lizde, 
jie dabar tupėjo tenai ir jautėsi kaip namie. 

— Ar tie, kur tenai plūduriuoja, tai ančių vaikai? — 
klausė žvirbliukai, pamatę plunksnas ant vandens. 

— Jeigu jau klausiat, tai klauskit protingai! — tarė jų 
močia. — Argi nematot, kad ten plunksnos, arba gyvi rū- 
bai, kokius aš turiu, kokie ir jums užaugs, tik mūsiškiai 
dailesni! Anas plunksnas man patiktų turėti čia, lizde, nes 
jos laiko šilumą. Kažin, kas išbaidė antis iš vandens? Tik 
jau turbūt ne aš, nors ir garsiai pasakiau „cyp“, jus kalbin- 
dama. Tos didžgalvės rožės galėtų žinoti, bet jos nieko dau- 
giau neišmano, kaip tiktai žiūrėti į save ir kvepėti. Fe, kaip 
man nusibodo tokie kaimynai! 

— Ar girdit, kaip tie mieli paukšteliai viršum mūsų 
čiauška, — kalbėjo rožės, — jie, mat, irgi norėtų čiulbėti! 
Jie dar nemoka, bet išmoks! Kaip bus smagu! Iš tikrųjų, 
miela tokius linksmus kaimynus turėti! 

Tik šit atitūskė šuoliais pora arklių. Ūkininko bernas 
juos atjojo girdyti. Pats jis sėdėjo ant vieno iš jų raitas, 
nusitaisęs visiškai, tik juodą skryblių ant galvos teturėjo. 
Bernas švilpojo lyg paukštelis; jis įvarė arklius į pačią kūd- 
ros gylę, o jodamas pro rožių krūmą, nusiskynė vieną žiedą 
ir užsikišo jį už skrybliaus. Dabar jis pats sau atrodė gra- 
žiai pasipuošęs, jojo ir nujojo, kur jam reikėjo. Kitos rožės 
žiūrėjo pavymu į savo tolstančią sesę ir šnekėjo tarpusavy: 

— Kur kažin ji iškeliauja? 

Tačiau nė viena to nežinojo. 

— Norėtųsi ir man pakeliauti po pasaulį, — kalbėjo jos 
viena kitai, — bet kad čia, namie, mūsų pačių žalumoje, 
irgi labai gražu. Visą dieną saulutė šviečia, taip šilta, o kai 
naktis ateina, dar gražiau sušvinta dangus, ir jo šviesybė 
matyti pro skylutes. 

Ką jos skylutėmis vadino, tai buvo žvaigždės, bet rožės 
tiek težinojo. 

— Mes pagyviname namus, — kalbėjo senė žvirblė, — 
o kregždžių lizdas neša laimę, taip sako žmonės; užtat jiems 
patinka, kad mes čia gyvename. O mūsų kaimynai! Antai 
rožių krūmas palei sieną — kas iš jo, tiktai sieną pūdo. 
Manau, jis išnyks, tada gal užaugs, kas naudos duotų. O 
rožės — tik pasižiūrėti ir pauostyti, na, daugių daugiau- 
sia — skrybliui apkaišyti. Kaip iš savo mamos girdėjau, jų 
žiedai kasmet nubyra, tada šeimininkė juos surenka ir sū- 
do, ir jie gauna prancūzišką vardą, kurio aš neištariu ir 
nenoriu ištarti; juos paskui deda ant ugnies, kai reikia, kad 
skaniai užkviptų. Tai še, kas iš rožių naudos: jos tik akiai 
ir nosiai tarnauja. Dabar žinosit. 

Kai atėjo vakaras ir mašalai čiulkinį grūdo šiltame ore, 
o saulėlydžiai taip gražiai raudo, atlėkė lakštingala ir giedo- 
jo rožėm apie tai, kad šiame pasaulyje esama grožio, kuris 
šviečia kaip saulutė, kad grožis tveria amžinai. Rožės ma- 

nė, jog lakštingala gieda apie save pačią, taip, beje, ir ga- 
lima buvo manyti. Kad toji giesmė skirta joms, rožės nė 
nepagalvojo, jos tik džiaugėsi ja ir svarstė, ar Žvirbliukai, 
kažin, irgi išaugsią į lakštingalas. 

— Mes supratom labai gerai, ką tas paukštis giedo- 
jo, — kalbėjo žvirbliukai, — tik vieno žodžio nesupratom, 
kas yra tas grožis? 

— Tai niekas! — sakė senė žvirblė. — Tai tik išvaizda. 
Antai dvare, kieme, kur balandžiams yra pastatyti namai ir 
kasdien paberiama žirnių ar kitų grūdų — aš pati su jais 
ne sykį lesiau, gausit ir jūs kada nors (pasakyk, su kuo tu 
draugauji, aš pasakysiu, kas tu esi!) — tai va, dvaro kieme 
vaikštinėja du paukščiai žaliais kaklais, su kuodukais ant 
galvos, tie moka išskleisti uodegą kaip didžiausią ratą, ji 
mirga žėri visokiom spalvom, net akys raibsta; jie vadinasi 
povai, jie yra grožis. Tegu tik juos apipešiotum, ir jie atro- 
dytų taip pat kaip mes visi. Jei nebūtų tokie dideli, aš 
jiems užkirsčiau taip, jog visos grožybės nulakstytų! 

— Aš noriu užkirsti! — čirptelėjo pats mažasis Žvir- 
bliukas, dar visai beplunksnis. 

Toje kaimo troboje gyveno jaunų žmonių pora; jie labai 
mylėjo kits kitą, buvo darbštūs ir žvalūs, ir tikrai gražu 
buvo jų namuose. Kas sekmadienio rytą jauna šeimininkė 
išeidavo, priraškydavo gražiausiųjų rožių, pamerkdavo jas į 
stiklą vandens ir pastatydavo ant komodos vidurio. 

— Dabar matyti, kad šiandien šventė, — sakydavo vy- 
ras ir bučiuodavo savo žŽmonytę. Jie susėsdavo, paskaityda- 
vo maldų bei giesmių ir laikydavosi už rankų, o saulutė 
šviesdavo pro langą į šviežiai skintas rožes ir į jaunus 
Žmones. 

— Jau man atsipyko į juos žiūrėti! — tarė Zvirblė, iš 
lizdo dirstelėjus pro langą trobon, ir nulėkė šalin. 

Taip buvo ir kitą, ir kiekvieną kitą sekmadienį: vis švie- 
žios rožės buvo merkiamos į stiklą, o rožių keras žydėjo vis 
taip pat puikiai. Žvirbliukams jau užaugo plunksnos, ir jie 
norėjo skristi drauge su močia, bet toji sakė: 

— Jūs būsit namie! 

Ir jie buvo namie. 

Ji skrido ir beskrisdama įkliuvo į žabangas, vaikų pa- 
spęstas tarp žagarų. Ašutinė kilpa užsiveržė ant kojos stip- 
riai, taip stipriai, jog, rodės, koją nupjaus. O kaip skaudė- 
jo, o kiek baimės! Vaikai pripuolė, žvirblę pačiupo ir laikė 
suspaudę. 

— E, tiktai žvirblis! — sakė jie, bet jos nepaleido, o 
nusinešė namo. Ir ligi tik ji pamėgindavo pyptelti, jie duo- 
davo jai sprigto į snapą. 

Jų namuose tuomet buvo apsistojęs toksai pasaulio 
perėjūnas, linksmas seniokas, mokantis muilą virti. Visokį 
jis gamindavo muilą — ir barzdai, ir rankoms, ir rutuliais, 
ir plytutėmis. Pamatęs, kad berniūkščiai parsinešė sugautą 
žvirblį, kurio jie sakė nėmaž nevertiną, tasai seniokas tarė: 

— O gal mes jį, sakykit, išgražinsim? 

Zvirbliukų močią net šiurpas nuvėrė, išgirdus taip 
sakant. 

Seniokas atidarė dėžutę visokiausių spalvų dažų, ėmė 
iš jos auksinio blizgalo, vaikams liepė atnešti kiaušinį, at- 
skyrė baltymą, ištepė juo žvirblės plunksnas ir aplipdė visą 
blizgalu — taip žŽvirbliukų močia tapo paauksuota. Tik jai 
dabar nebe galvoj buvo rūbo puošnumas, ji tirtėjo visu kū- 
nu. O muilininkas dar atidrėskė savo švarko raudono pa- 
mušalo skiautę, iškarpė ją dantytai, nelyginant gaidžio 
skiauterę, ir priklijavo žvirblei ant galvos. 

— Dabar jūs matysit, kaip auksinis paukštis skrai- 
do, — tarė seniokas ir paleido ją, o ji, nesižinodama kur 
dėtis iš siaubo, lėkė ir nulėkė, saulės skaidriai nutvieksta. 

Kas ten per blizgėjimas buvo! Ją tokią pamatę, persigando 
visi žvirbliai, ne tik žvirbliai, o ir didelė, sena varna, bet visi 
ją vijosi be atlydos, nes norėjo sužinoti, koks čia neregėtas 
paukštis atsirado. 

— Iš kurrr? iš kurrr? iš kurrr tu? — krankė varna. 

— Čiupsim! Čiupsim1l — čečeno žvirbliai. Bet ji nelau- 
kė, kol ją čiups; apdujusi iš baimės, lėkė ji kuo greičiau 
namo; jeigu įmaniusi, ji būtų kiaurai žemę prasmegusi, o 
persekiojančių paukščių rinkosi vis daugiau ir daugiau, di- 
delių ir mažų; kiti skrido visiškai pridurmu, jau, jau pasi- 
rengę kirsti. 


— Aure koksai! Aure koksai! — rėkė jie visi. 
— Aure koksai! Aure koksai! — užriko žvirbliukai, ka- 
da ji prilėkė prie lizdo. — Turbūt čia jauniklis poviukas, 


juk jis margas visom spalvom, nuo kurių akys raibsta, kaip 
mūsų mama sakė. Čirp! Tai yra grožis! 

Ir jie kapojo ją savo mažais snapiukais, ir ji niekaip 
negalėjo į lizdą įsigauti, ir jai buvo taip baisu, jog nebe- 
įstengė net prakalbėti, nė „Čirp!“ ištarti, nė pasakyti „Aš gi 
jūsų motina!“ Ir visi paukščiai kapojo ją supuolę, ir visas 
plunksnas jai nudraskė, ir kraujais paplūdusi krito Žvir- 
bliukų močia į rožių krūmą. 

— Vargšelė! — kalbėjo rožės. — Eikš, mes paslėpsim 
tave! Glausk į mus galvutę! 

Žvirbliukų močia dar sykį išskėtė sparnus, paskui juos 
vėl stipriai pritraukė ir susmuko nebegyva, priglobta 
kaimynų, gražių klestinčių rožių. 

— Čirp! — sakė žvirbliukai lizde. — Kur kažin ta mū- 
sų mama, kad nebeparsiranda namo? Gal ji taip duoda 
mums suprasti, kad nuo šiol jau sava galva turėsim gyven- 
ti? Po jos paveldėjome namą, tiktai klausimas, kuris iš mū- 
sų gausim jį valdyti, kai patys įsitaisysim šeimas? 


— Na, aš tai jūsų čia nelaikysiu, kai turėsiu pačią ir 


vaikų! — postringavo pats mažylis. 

— Aš daugiau turėsiu pačių ir vaikų negu tu! — tarė 
antrasis. 

— O aš esu visų vyriausias! — tarė trečiasis. Ir susi- 
pešė visi — plakėsi sparnais, kapojosi snapais, ir tik 


plumpt, plumpt! po kits kito išdribo iš lizdo. Dabar jie kėk- 
sojo žemėje ir buvo pikti. Galvą laikė pakreipę, o akis, kat- 
ra į viršų, blizgėjo. Toks jų buvo savas būdas blogai nuo- 
taikai reikšti. 

Jie jau truputėlį mokėjo skraidyti, dabar išmoko dau- 
giau, galiausiai susitarė, iš ko galės pažinti kits kitą, jei 
kada susitiks begyvendami: turės pasakyti „Čirp!“ ir tris- 
kart krapštelti kaire koja. 

Jaunėlis, pasilikęs lizde, pūtėsi, kiek tik begalėjo, — 
jis gi dabar buvo namų savininkas, — tik neilgai ta gerovė 
tetruko. Naktį kilo gaisras, sušvito langai, ugnis prasimušė 
pro stogą, sausi šiaudai suliepsnojo aukštai aukštai, sude- 
gė visas namas, o kartu ir jaunėlis žvirblis; Žmonės, tie 
jauni vyras ir Žmona, išsigelbėjo laimingai. 

Kai kitą rytą patekėjo saulė ir viskas atrodė kaip po 
ramios nakties, iš to namo nebebuvo likę nieko daugiau, 
kaip keletas nuodėgulių, atšlijusių į kaminą, kuris dabar 
sau vienas stirksojo. Degėsiai dar labai rūko, o čia pat gra- 
žiausiai sau stovėjo rožių krūmas, žydintis visas, ir kiek- 
vienas žiedas, kiekviena šakutė žiūrėjosi į ramaus vandens 
veidrodį. 

— Na, bet kaipgi gražiai žydi rožių krūmas prie buvu- 
siojo namo degėsių! — tarė vienas vyriškis, einantis pro 
šalį. — Juk tai itin mielas vaizdelis! Jį aš noriu turėti. 

Ir jis išsiėmė iš kišenės knygutę su baltais, grynais 
lapais, taip pat pieštuką, nes jis buvo dailininkas, ir nusi- 
piešė degėsius, nusipiešė nuodėgulius palei sukrypusį ka- 

miną, jau tartum griūti ketinantį. O visiškai čia pat, prie- 
šais, kerojo didelis žydintis rožių krūmas, toks gražus, toks 
puikus, kuris, beje, vienas ir tebuvo kaltas, kad tas viskas 
nupiešta tapo. 

Vėliau tą pat dieną atsitaikė lėkti pro šalį dviem iš tų 
žvirblių, kurių čia buvo gimtinė. 

— Kur paliko namas? — klausė jie. — Kur lizdas? 
Čirp! Viskas sudegė, ir mūsų galingasis brolis taip pat. Tai 
dėl to jam taip išėjo, kad lizdą sau pasilaikė. O rožėms, 
žiūrėk, nekliuvo nieko: stovi jos sau raudonais skruostais, 
ir tiek! Joms nė galvoj kaimynų nelaimė. Neverta su jomis 
nė kalbėtis, ir bjauru čia — tokia mano nuomonė! 

Ir jie nuskrido sau. 

Sykį rudenį buvo itin giedra diena, galėjai pamanyti, 
jog vidurvasaris tebėr. Dvaro kieme, priešais didžiuosius 
laiptus, buvo sausa ir švaru, tenai tipinėjo balandžiai, juo- 
di, balti, violetiniai, blizgavo jie ten sau prieš saulutę, o 
senės balandės pūtė gurklius ir sakė jaunikliams: 

— Rrrikiuokis! Rrrikiuokis! 

Nes susirikiavę balandžiai dailiau išrodo. 

— Kas yra tie smulkūs pilki rrraibšiai, kur tarp mūsų 
lando? — klausė senis balandis su raudonai ir žaliai spin- 
dinčiomis akimis. — Rrraibšiai! Rrraibšiai! — šaukė jis. 

— Tai Žvirbliai, padorūs paukščiukai. Mes visada turė- 
jom taikos paukščių vardą, tai leiskim jiems, tegu sau le- 
sinėja. Jie nesikiša į mūsų kalbą ir taip mitriai kojytėmis 
krapšnoja. 

Taip, jie krapšnojo po tris kartus, ir tai kaire koja, ir 
sakė „Čirp!“ Iš to jie pasižino kits kitą, nes čia buvo žvir- 
bliai, išsiperėję name, kuris dabar jau sudegęs. 

— Kaip daug čia esama ko valgyti! — sakė žvirbliai. 
Balandžiai vaikščiojo pasipūtę, staipėsi prieš kits kitą ir 
laikėsi savos nuomonės apie viską. 


— Ar tu matai tą pūstagurrrklę? — kalbėjo viena ba- 
landė kitoms. — Matai, kaip ji rrryja žirrrnius?! Tai raju- 
mas! Tai landumas! Urrrkū, urrrkū! Žiū, kaip jai pakaušis 
nupešiotas! O kokia netikusi, o kokia pikta! Rrragana, rrra- 
gana! — ir visų akys blizgėjo iš pykčio. — Rrrikiuokis! Rrri- 
kiuokis! Surūgtum! Surūgtum! Rupūže, rupūže, rupūže! — 
girdėjosi iš visų pusių be paliovos, ir taip girdėsis per am- 
Žių amžius. 

Žvirbliai sočiai prilesė, sočiai prisiklausė kiemo šnekų, 
mėgino ir rikiuotėn stotis, tik nieko neišėjo. Prisisotinę jie 
atsiskyrė nuo balandžių ir apkalbinėjo juos tarp savęs. Pa- 
straksėjo patvoryje, sulindo pro statinius į sodą, o kad so- 
do namelis stovėjo atdaras, tai vienas iš jų, kuris buvo 
sočiausias ir užtat drąsiausias, pasišokėjo ant slenksčio. 

— Čirp! — tarė jis. — Aš drįstu į vidų pažiūrėti! 

— Čirp! — tarė kitas. — Aš drįstu dar daugiau! 

Ir jis įstriuoksėjo į vidų. 

Namelyje nieko Žmonių nebuvo. Tatai matydamas, tre- 
čias įskrido dar toliau. Jis sušuko: 

— Viskas arba nieko! Betgi čia juokingas žmonių liz- 
das! Ei, žiūrėkit, kas čia pastatyta! Ne, iš tiesų, kas tai? 

Tiesiai priešais žvirblius žydėjo rožės, žŽiūrėdamosi į 
save vandenyje, ir apdegę rąstai rymojo palei sukrypusį 
kaminą. 

— Iš tikro, kas čia per daiktas? Kaip jis atėjo į sodo 
namelį? 

Ir visi trys Žvirbliai norėjo išskristi lauk pro tas rožes 
ir kaminą, bet jie tik užlėkė ant plynos sienos. Mat ten 
buvo paveikslas, didelis, puikus dailininko darbas, kurį jis 
nutapė pagal savo mažą piešinį. 

— Čirp! — sakė žvirbliai. — Čia yra niekas! Tik viena 
išvaizda. Čirp! Tai yra grožis. Ar tu jį išmanai? Aš ne! 

Ir žvirbliai išlėkė lauk, nes į namelį atėjo Žmonių. 

Bėgo dienos, ėjo metai. Balandžiai jau daug sykių mei- 
liai burkavo ir piktai urkavo. Žvirbliai žiemomis šalo, vasa- 
romis gyveno kaip ponai. Visi jie buvo vedę ar šiaip susi- 
poravę, galit sakyti, kaip norit. Jie turėjo vaikų, ir kiekvie- 
nam savas vaikas, žinoma, atrodo visų gražiausias ir gud- 
riausias. Visur jie lakstė, visur landė, o kad susitikdavo, tai 
krapštelėdavo triskart koja į žemę ir pasakydavo „Čirp!“ ir 
iš to pasižindavo. Viena tiktai jų vyriausioji sesuo buvo li- 
kusi senmergė, neturėjo savo lizdo ir neaugino vaikų; ji 
labai užsimanė sykį pamatyti didelį miestą, tai nulėkė į 
Kopenhagą. 

Tenai buvo didelis didelis namas, dažytas daugeliu 
spalvų; jis stovėjo greta karaliaus pilies, palei kanalą, kur 
plūduriavo valtys, prikrautos obuolių ar puodų. Tų namų 
langai buvo apačioje platūs, į viršų siauresni; kai pro juos 
pažiūrėdavo žvirbliai, tai kiekvienas kambarys jiems rodyda- 
vosi tarsi tulpės žiedo taurė, visa vienų margumynų ir dai- 
lumynų, o vidury taurės matydavosi balti žmonės, padaryti 
iš marmuro, kai kurie, beje, tik iš gipso, bet Žvirblių akiai 
tai vis tas pats. Ant pat tų namų viršaus stovėjo bronzinis 
kautynių vežimas, kinkytas bronziniais arkliais, ir pergalės 
deivė, irgi bronzinė, valdė juos. Tai buvo Torvaldseno mu- 
ziejus. 

— Kiek čia spindesio! Kiek čia spindesio! — sakė pa- 
nelė žvirblė. — Matyt, tai yra grožis. Čirp! Bet tai didesnis 
daiktas negu povo uodega! 

Ji dar atminė iš vaikystės, kas buvo didžiausias grožis, 
jos motinos pažintas. 

Ir ji nusileido į kiemą. Ten buvo irgi puiku, ten ant 
sienų buvo pripiešta palmių ir girliandų, o vidury kiemo 
kerojo žydintis rožių krūmas; jis laikė ištiesęs vešlias savo 
šakas su daugybe žiedų viršum kapo. Į ten nulėkė žvirblių 
panelė, nes ten rinkosi ir daugiau žvirblių, ji pasakė „Čirp!“ 

ir krapštelėjo triskart kaire koja. Šį sveikinimą ji kartojo 
daug sykių per tuos metus ir dienas, ir niekas jai neatsi- 
liepė, nes kas išsiskiria, tas jau ne kasdien besusitinka. 
Sveikinimas jai papročiu virto. Tačiau šiandien tenai buvo 
du seniai žvirbliai ir vienas jauniklis, tie pasakė „Čirp!“ ir 
krapštelėjo kaire koja. 

— Ėhė, labaądien, labądien! 

Šitie du seniai žvirbliai buvo iš to paties lizdo, o jau- 
niklis — irgi jų giminės. 

— Žiūrėk, kur mes susitinkam! — kalbėjo jie. — Čia 
yra kilni vieta, bet valgyti čia nelabai ko gausi. Tai yra 
grožis! Čirp! 

Ir šit atėjo daug Žmonių iš šoninių menių, kur tos pui- 
kios marmuro statulos stovėjo, ir susirinko prie kapo, ku- 
riame ilsisi didysis menininkas, sukūręs tas statulas. Visi 
stovėjo nuskaidrėjusiais veidais aplinkui Torvaldseno kapą, 
kai kurie rinkosi nukritusius rožių žiedų lapelius ir dėjosi 
juos atminimui. Ten buvo žmonių, suvažiavusių iš tolo: iš 
didžiosios Anglijos, iš Vokietijos, iš Prancūzijos. Visų gra- 
žiausioji ponia nusiskynė vieną rožę ir prisisegė prie krū- 
tinės. Tada žvirbliai pamanė, kad čia pats svarbiausias 
daiktas yra rožės, kad dėl jų ir šie visi rūmai pastatyti; 
jiems atrodė, kad tai būtų lyg ir per daug, na, bet jei 
jau Žmonės visaip reiškė meilę rožėms, tai ir jie nenorėjo 
atsilikti. | 

— Čirp! — sakė jie, braukė žemę uodegomis ir žiūrėjo 
viena akimi į rožes. Bet, neilgai žiūrėję, jie pažino, kad šis 
rožių krūmas besąs senas jų kaimynas. Taip, čia jis ir buvo. 

Dailininkas, kuris kitados piešė rožes prie namo degė- 
sių, vėliau, metų gale, gavo leidimą tas rožes išsikasti ir 
padovanojo jas muziejaus rūmų statytojui, nes gražesnių 
rožių nebuvo; o rūmų statytojas pasodino jas prie Torvald- 
seno kapo — ten jos žydėjo kaip grožio paveikslas ir davė 

raudonų kvapių lapeliukų žmonėms pasiimti atminimui ir 
vežtis į tolimas šalis. 

— Tai jūs čia susiradot kokią tarnybą? — klausė žvir- 
bliai. 

Rožės linkčiojo galvas; jos pažino pilkuosius savo kai- 
mynus ir džiaugėsi vėl juos sutikusios. 

— Kaip gera, kaip gera gyventi ir žydėti, sutikti senų 
draugų ir kasdien matyti linksmus, malonius veidus! Čia 
išties yra tarytum didelė šventė kiekvieną dieną. 

— Čirp! — sakė žvirbliai. — Taip, tikrai, čia mūsų se- 
nos kaimynės. Atsimenam gerai, kad jos kilusios nuo kai- 
mo kūdros. Čirp! Pamanyk, į kokią garbę iškilo. Matai, ki- 
tam ir bemiegančiam sėkmė ateina. Ir kas jau čia tokio 
ypatingo, kad jų galvos raudonos, — nieko nesuprantu! O 
dar, žiūrėk, ir nuvytęs lapas vienas kaba, tikrai matau! 

Ir jie gnaibė tą lapą tol, kol jis nukrito žemėn, o krū- 
mas pasidarė juo grynesnis ir žalesnis, ir rožės saulės spin- 
duliuose kvepėjo prie Torvaldseno kapo, — su jo nemirtin- 
gu vardu amžinai susijo jų grožis. 


Gužai 


iename sodžiuje ant galinės triobos stogo 
buvo gužų lizdas. Gužienė tupėjo lizde su 
savo keturiais vaikais, tie kaišiojo iš lizdo 
savo galvas su smailiais juodais sna- 
pais — snapai dar nebuvo paraudoniję. 
Netoli nuo jų ant paties stogo gūbrio styp- 
sojo pasipūtęs senis gužas; vieną koją jis turėjo parietęs, 
kad ne taip būtų nuobodu stovėti sargyboj. Stovėjo lyg su- 
stingęs, galėjai manyti, kad jis iš medžio išdrožtas. 

— Tikrai nemaža garbės, kad prie mano pačios stovi 
sargybinis! — sakė jis sau. — Juk niekas nežino, kad aš 
jos vyras! Visi galvos, kad aš čia tik paskirtas eiti sargybą. 
O, tai labai svarbu! — Ir jis vis stovėjo ant vienos kojos. 

Žemai prie kelio lakstė būrys vaikų. Pastebėję gužus, 
pirma vienas drąsesnis berniukas, o paskui ir visi kiti ėmė 
dainuoti senų gužų dainelę, bet jie dainavo tik tiek, kiek 
anas drąsuolis galėjo atsiminti: 


Gužai, gužai, ilgakoji, 

Ko tu pabaliais lakioji! 
Skrisk namo vaikų žiūrėti, 
Keturi jie išperėti! 


Vieną vaiką mes nušausim, 
Kitą akmeniu nukausim, 
Trečią šakėms užbadysim, 
O ketvirtą sudraskysim! 


— Aure ką tie vaikai gieda! — tarė gužiukai. — Jie 
nori Mus nušauti ir sudraskyti! 

— Neklausykit, ką tie ištvirkėliai pliauškia! — atsakė 
gužienė. — Nieko pikto jums nebus! 

Bet vaikai vis dainavo, rodydami pirštais į gužus. Tik- 
tai vienas, vardu Jonelis, nenorėjo su jais dainuoti, saky- 
damas, kad negražu erzinti paukščius. 


— Nežiūrėkit, ką jie ten vebla, — guodė gužienė. — 
Argi nematot, kaip ramiai stovi jūsų tėvas, ir dar ant vienos 
kojos! 

— Vis dėlto baisu! — sakė gužiukai ir įtraukė galvas į 
lizdą. 


Kitą dieną susirinkę, erzindami gužus, vaikai vėl dai- 
navo: 
Vieną vaiką mes nušausim, 
Kitą akmeniu nukausim... 


— Ar tikrai jie mus nušaus ir nukaus? — Klausinėjo 
gužiukai motinos. 

— Niekų kalba! — atsakė gužienė. — Jūs greitai pra- 
dėsite skraidyti, aš pati pamokysiu, ir tada mes nulėksime 
į pievas pas varles. Jos iš vandens mus sveikins „kva, kva", 
o mes jas gaudysim ir rysim. Bus labai gardu! 

— O paskui kas bus? — klausė gužiukai. 

— Paskui susirinks gužai iš viso krašto, ir prasidės 
rudens manevrai, tada reikės gerai skraidyti, tai labai svar- 
bu: kas nemokės gerai skraidyti, tą generolas užkapos su 

savo ilgu snapu, todėl netingėkit ir pratinkitės prie skrai- 
dymo. 

— O paskui mus nušaus, kaip jie gieda? Paklausyk, jie 
vėl pradeda tą giesmę! | 

— Nėr ko jų klausyti! — tarė gužienė. — Po didžiųjų 
manevrų mes išlėksim į šiltus kraštus, labai toli iš čia, 
skrisim per kalnus ir miškus. Nulėksime į Egiptą, ten stovi 
trikampiai akmeniniai namai, jų viršūnės siekia debesius; 
tie namai vadinasi piramidės, o jos labai senos, nei vienas 
gužas nemena, kada jas statė. Dar ten teka didelė upė, ji 
plačiai išeina iš savo vagos, tada visas kraštas apsikloja 
dumblu. Braidai sau po tą dumblą ir ragauji varles! 

— Oi! — sušuko visi gužiukai. 

— Puikus ten gyvenimas! Nieko ten daugiau neveiksi, 
tik rysi visą dieną varles. Tuo laiku, kada mums ten bus 
taip gerai, čia šiame krašte nebeliks nei vieno žalio lapelio 
ant medžių, bus baisiai šalta, debesiai pavirs į mažus ledo 
gabalėlius ir ims kristi žemėn smulkiomis kruopelėmis. 

Čia gandrienė, žinoma, turėjo galvoj sniegą, bet nemo- 
kėjo aiškiau nusakyti. 

— O tie vaikagaliai irgi pavirs į ledą? — paklausė gu- 
Žiukai. 

— Ne, jie nevirs į ledą, bet jie turės lindėti tamsiose 
pirkiose, negalės nei nosies iškišti į orą, o jūs skraidysit 
visur šiltame krašte, ten švies skaisti saulė ir žydės visokie 
žolynai. 

Praėjo nedaug laiko, gužiukai jau gerai paaugo, dabar 
jie galėjo gražiai stovėti lizde ir dairytis į visas puses. Tėvas 
kasdien jiems parnešdavo minkštų varlių, nedidelių žalčių 
ir kitų gardėsių. Labai būdavo smagu, kai jis jiems imdavo 
rodyti visokias savo gudrybes: užverčia galvą į užpakalį ir 
ima kalenti, paskui pasakoja visokias istorijas iš balos gy- 
venimo. 

— Dabar skraidyti reikia mokytis! — pasakė kartą gu- 
žienė. 

lr visi keturi gužiukai turėjo lipti ant stogo gūbrio. Jie 
svyravo, sparnais mosavo ir vos vos nevirto žemėn. 

— Žiūrėkite į mane! — liepė motina. — Taip turite lai- 
kyti galvą, taip turite statyti kojas! Viens, du! Viens, du! 
Turite išmokti skraidyti, be skraidymo negalėsite gyventi. — 
Ji pakilusi apsuko ratą aplink stogą, o gužiukai pasišokėję 
plumpt plumpt visi nukrito žemėn — jie buvo per sunkūs. 

— Nenoriu skraidyti! — tarė vienas gužiukas ir sugrįžo 
į lizdą. — Visai neturiu noro skristi į šiltus kraštus! 

— Vadinas, nori sušalti, atėjus žiemai? Nori, kad atlėk- 
tų vaikai, tave nušautų arba užmuštų? Gerai, tuoj pašauk- 
siu juos! 

— Nereikia! — atsiliepė gužiukas ir vėl užsikraustė ant 
gūbrio. 

Trečią dieną gužiukai jau mokėjo kiek paskraidyti, ir 
jiems rodėsi, kad jie galėtų aukštai ore laikytis ištiesę spar- 
nus be mosavimo, kaip daro seniai gužai, bet vos tik pamė- 
gino, tuoj visi stačia galva ėmė virsti žemyn, ir jie vėl turėjo 
suplasnoti sparnais, kad puldami neužsimuštų. Tuo metu 
vėl iš kažkur išlindo tie padaužos vaikai ir užtraukė savo 
dainelę: 

Gužai, gužai, ilgakoji, 
Ko tu pabaliais lakioji! 


— Ar nereikėtų mums nusileisti ir iškapoti tiems vaik- 
palaikiams akis? — paklausė gužiukai. 

— Neprasidėkite su jais! — atsakė motina. — Geriau 
klausykite manęs, bus svarbesnis daiktas. Viens, du, 
trys — skriskim į dešinę! Viens, du, trys — į kairę, aplink 


kaminą! Taip, puikiai pavyko! Paskutinis sparnų suplasno- 
jimas buvo labai gražus ir taisyklingas, už tai rytoj jus ve- 
duosi kartu į balą. Suskrenda ten daug gužų šeimynų su 
vaikais, žiūrėkite, kad jūs pasirodytumėt geriausi. Laikyki- 
tės tiesiai, elkitės gražiai, kad visi jus girtų ir gerbtų. 

— Argi negalėtumėm atsikeršyti tiems varvanosiams 
už erzinimus? — klausė vis gužiukai. 

— Tegu erzinasi, kaip nori. Užtat jūs iškilsite lig debe- 
sų, nuskrisite į piramidžių šalį, o jie tuo tarpu stipte stips, 
neregės nei vieno žalio lapelio, nei vieno saldaus obuoliuko! 

— Vis tiek mes jiems nedovanosim! — kuždėjosi tarp 
savęs gužiukai, o paskui vėl pratinosi skraidyti. 

Iš visų vaikų pasirodė pikčiausias tas berniukas, kur 
pirmas pradėjo dainuoti. Jis buvo dar mažas, neturėjo dau- 
giau kaip šešerius metus, nors jauni gužiukai galvojo, kad 
jam gali būti per šimtą metų, nes buvo didesnis už jų tėvą 
ir motiną — o iš kur jie galėjo žinoti apie žmonių vaikų ir 
užaugusių amžių? Vadinas, norėjo atsikeršyti tam berniu- 
kui, kad pirmas pradėjo dainuoti ir nesiliovė dainavęs. 
Gužiukai labai niršo ant jo ir kuo didesni augo, tuo ne- 
kantresni darėsi. Galop motina prižadėjo leisti jiems atsi- 
keršyti, bet tik paskutinę dieną, prieš išskrendant iš savo 
krašto. 

— Noriu pirma matyti, kaip jūs elgsitės per didžiuosius 
manevrus. Jei generolas pervers jus su savo snapu, tai bus 
aišku, kad vaikai teisingi, bent iš dalies. Reikia palaukti! 

— Gerai! — sutiko gužiukai ir dar karščiau šoko mo- 
kytis. Jie mokėsi kasdien ir į galą taip gražiai ir lengvai 
ėmė skraidyti, net malonu buvo žiūrėti. 

Atėjo ruduo, ir gužai ėmė rinktis pulkais skristi į šiltus 
kraštus žiemoti. Prasidėjo didžiuliai manevrai! Gužai turėjo 
skraidyti per miškus ir miestus, kad pasirodytų savo mo- 
kėjimą prieš tokią ilgą kelionę. Tie gužiukai kvotimus išlai- 

kė puikiai, gavo „dešimt su pliusu, varlę ir gyvatę“. Varlę ir 
gyvatę jie, nieko nelaukdami, prarijo. 

— Dabar atkeršysim! — jie sakė. 

— Galite keršyti! — atsakė motina. — Sugalvojau, kaip 
tą kerštą atkeršyti. Žinau nedidelį tvenkinį, kur guli visi 
negimę vaikai tol, kol atskrenda gužas ir nuneša juos tė- 
vams. Gražūs maži vaikeliai saldžiai miega tame tvenkiny ir 
sapnuoja tokius nuostabius sapnus, kokių daugiau jie 
niekados nebesapnuos. Visi tėvai trokšta turėti tokį mažą 
vaiką, o visi vaikai broliuką ar sesutę. Dabar skrisim į tą 
tvenkinį ir sugausim po vieną mažiulį tiems vaikams, kurie 
nedainavo tos bjaurios dainelės ir nesijuokė iš mūsų, o 
tiems, kur dainavo, nieko neatnešim! 

— O ką darysim tam piktam berniukui, kur pirmas 
pradėjo dainuoti? — klausė gužiukai. 

— Ten tvenkiny guli negyvas vaikelis. Jis užmigo kietai 
ir niekados nebeatbus. Tą mes nunešim piktajam berniu- 
kui. Priraudos jis, gavęs negyvą broliuką! Jūs gal užmiršote 
gerą berniuką, draudusį erzinti paukščius? Mes jam nune- 
šim iš karto broliuką ir sesutę. Tas vaikas vadinasi Jonas, 
todėl ir jūs visi turėsite vadintis Jonais. 

Kaip ji pasakė, taip ir buvo — visus gužus dabar va- 
dina Jonais. 


Apkaklis 


= yveno kadaise vienas toksai šaunus kava- 
lierius. Visas jo turtas buvo šukos ir ba- 
tams nutraukti ožiukas, bet jis turėjo gra- 
žiausią pasaulyje apkaklį, apie kurį šičia 
mes ir išgirsime istoriją. 
| Tasai apkaklis jau buvo tiek sumitęs, jog 
galėjo vesti pačią. Ir šit sykį jis pateko į plovinį drauge su 
keliaraište. 
— Ai, ai! — tarė apkaklis. — Kaip gyvas dar nesu matęs 
tokios lieknos ir dailios, tokios švelnios ir simpatiškos pa- 
nelės! Gal galėčiau paklausti, kuo jūs vardu? 

— To aš nesakysiu! — atitarė keliaraištė. 

— O kur jūs butą turite? — klausė apkaklis. 

Tačiau keliaraištė buvo labai drovi, ir jai rodėsi, jog 
būtų keista atsiliepti į tokius kalbinimus. 

— Jūs gi esate juostytė, tiesa? — klausė apkaklis. — 
Tokia sau juostytė apatiniams sujuosti,. tiesa? Aš juk 
matau, jus ir dėl reikalo, ir. dėl gražumo nešioja, dailute 


panelyte! 

— Jums nedera manęs kalbinti, — atrėmė keliaraiš- 
tė, — aš, rodos, nedaviau tam jokio pagrindo! 

— Kur jau čia, kur jau čia! — kalbėjo apkaklis. — Jūs 


juk tokia graži — tai ir yra pagrindas. 


— Nesiartinkite prie manęs per daug! — sakė kelia- 


raištė. — Jūs išrodote toks labai vyriškas! 
— Aš ir kavalierius esu ne bet koks, — kalbėjo apkak- 
lis, — aš turiu ožiuką batams nutraukti ir šukas. 


Čia jis netiesą pasakė — tai jo ponas turėjo, ne jis; bet 
jam magėjo pasigirti. 

— Nesiglaustykit aplink mane, — tarė keliaraištė, — 
aš prie to nepratusi. 

— Dorybė! — nusišaipė apkaklis. 

Paskui jis buvo paimtas iš plovinio, pakrakmolintas, 
padžiautas ant krėslo atlošo prieš saulę, paskui patiestas 
ant lentos. Tada ant jo užvažiavo karšta geležis — laidynė. 

— Poniute! — ėmė jis šaukti.— Poniute, našlelyte mie- 
la, kad žinotumėt, kaip aš nuo jūsų įkaitau! Aš darausi 
visai kitoks, man visos raukšlės išsitiesia, jūs deginte de- 
ginate mane! Uch! Aš peršuosi jums! 

— Skuduras! — pasakė laidynė ir važiavo sau toliau. 
Mat ji vaizdavosi esanti garvežys, kurio dalykas — važiuoti 
geležinkeliu ir vežti vagonus. 

— Skuduras! — pasakė ji. 

Teisybė, apkaklio kraštai buvo jau nuspurę, todėl atėjo 
žirklės tų jo spurenų nukirpti. 

— O! — sušuko apkaklis. — Jūs, matyt, esate pirmoji 
balerina! Kaip jūs kojas išžergti mokate! Tokių stebuklų aš 
dar nesu matęs! Niekas kitas taip neišsižergia kaip jūs! 

— Tą mes žinom! — atsakė žirklės. 

— Jūs esate vertos grafiene būti! — kalbėjo apkak- 
lis. — Visas mano turtas — tai tik šaunus kavalierius, 
ožiukas batams nutraukti ir šukos. O, kad taip turėčiau 
grafystę! 

— Pirštis susimanė, ar nematėt! — tarė žirklės, nes jos 
supyko ir kirptelėjo apkaklį taip labai, jog jis liko nebetin- 
kamas nešioti. 

— Matyt, gausiu pirštis šukoms! — kalbėjo apkak- 


lis. — Tai tik nuostabu, kokie gražūs jūsų dantys tebėra, 
mieloji panelyte! Ar jūs kartais negalvojate apie tekėstą? 
— Ogi taip, kad Žžinotumėt! — atsakė šukos. — Esame 
susižadėjusios su batų ožiuku! 
— Susižadėjusios! — tarė apkaklis. Dabar jis nebetu- 
rėjo kam daugiau pirštis, tad ir pačią vedybų mintį išmetė 
iš galvos. 


Praėjo daug laiko. Apkaklis atsidūrė popieriaus fabriko 
sandėlyje. Ten buvo didelė ir įvairi skudurų draugija, ploni 
sau, stori vėl sau, kaip ir turi būti. Visi jie mėgo daug 
pasakoti apie save, bet apkaklis daugiausia, nes jis buvo 
tikras pagyrų puodas. 

— Esu turėjęs baisiai daug meilės nuotykių, — kalbėjo 
jis. — Mylimosios man tiesiog ramybės neduodavo. Kas tei- 
sybė, tai teisybė, aš ir kavalierius buvau ne bet koks, o 
krakmolintas! Turėjau ožiuką batams nutraukti, taip pat ir 
šukas, tik jų niekad nevartojau. Kad jūs būtumėte matę 
mane kitados, anais laikais, kada prabangoje gyvenau! Nie- 
kad neužmiršiu savo pirmosios meilės! Ji buvo juostytė, 
tokia daili, tokia meili, tokia minkštutė, — dėl manęs ji 
stačia galva įšoko į skalbinių rėčką! Taip pat buvo viena 
tokia našlė, tai ta degte degė dėl manęs, bet aš ją priver- 
čiau laukti, kol pajuodavo! Paskui dar buvo pirmoji baleri- 
na, labai pasiutusi, toji sužeidė mane sykį taip, jog ir šian- 
dien tebenešioju randą. Mano paties šukos buvo mane įsi- 
mylėjusios, joms visi dantys išbyrėjo nuo meilės kančių! O, 
kaip daug tokių visokių dalykų mano pergyventa! Bet la- 
biausiai man gaila keliaraištės — atseit, juostytės, kuri dėl 
manęs rėčkoj nusiskandino. Daug, daug šitokių dalykų sle- 
gia mano sąžinę, ir jau laikas man pasikeisti — baltu po- 
pieriumi tapti. 

Taip ir atsitiko. Visi skudurai tapo baltu popieriumi, o 
apkaklis pateko kaip tik į tą popieriaus gabalą, kurį štai 
čionai matome ir kuriame atspausdinta ši istorija. Jis todėl 
nuėjo tokiu keliu, kad baisiai gyrėsi nebūtais dalykais. Ir 
mums būtų ne pro šalį pagalvoti, kad nedarytumėm taip 
pat kaip jis: ką gali žinoti, gal ir mes kada pateksim į sku- 
durų draugiją ir pavirsim baltu popieriumi, o mūsų visos 
istorijos, net pačios slapčiausios, bus viešai išklotos, ir gau- 
sim patys nešioti jas po pasaulį ir visiems rodyti, kaip tasai 
apkaklis. 


Jaunikis ir nuotaka 


ilkelis Sukutis ir sviedinėlis Sprigtutė 
drauge gulėjo dėžėje, kur buvo sumesti vi- 
sokie vaiko žaislai. Sukutis ir sako kartą 
Sprigtutei: 

— Jei jau mudu gulim kartu, vienoje dėžė- 
je, tai gal imkim ir susiveskim — būkim 


vyras ir Žmona! 

Tačiau Sprigtutė buvo iš tymo odos siūta ir vaizdavosi esan- 
ti ne bet kokia panelė, į šitą kalbą ji visiškai nenorėjo at- 
sakyti. 

Kitą dieną atėjo mažas berniukas, kurio buvo tie žais- 
lai. Jis ėmęs nudažė Sukutį raudonai ir geltonai, o į pačią 
smailę įkalė žalvarinę vinutę. Tai puiku buvo dabar, kai 
Sukutis sukosi ir bimbė. 

— Tik pažiūrėkit į mane! — tarė jis Sprigtutei. — Ką 
dabar pasakysit? Gal jau sutiksit už manęs tekėti? Mudu 
labai gera pora būsim — jūs strekinėsit, o aš ratelius 
šoksiu! 

— Taip? Jūs šitaip manot? — tarė Sprigtutė. — Tai 
jūs, matyt, nežinot, kad mano tėvas motina buvo tymo kur- 
paitės ir kad man viduriuose yra kamštis įdėtas? 


— Tegu ir taip, — tarė Sukutis, — bet juk aš esu iš rau- 
donmedžio, o mane nutekino pats miesto vaitas. Jis turi nuo- 
savas tekinimo stakles ir tekinti jam — didelis malonumas. 

— Kaži, ar iš tikrųjų taip? — klausė Sprigtutė. 

— Tegu niekad nebūčiau paleistas suktis, jeigu aš me- 
luoju! — atsakė Sukutis. 

— Jūs mokate gražiai apie save pakalbėti, — sakė 
Sprigtutė, — bet, matote, aš negaliu, aš kaip ir pusiau su- 
sižadėjusi su Kregždinu: visada, kai tik pašokėju į orą, jis 
iškiša galvą iš lizdo ir klausia: „Na, tai kaip? Na, tai kaip?“ 
Ir aš savy jau pasakiau „taip“, o tai yra kaip ir pusiau 
susižadėjimas. Tačiau aš jums prižadu niekuomet nepa- 
miršti jūsų! 

— Taigi, daug man džiaugsmo iš to! — tarė Sukutis. Ir 
po to juodu nebesikalbėjo. 

Kitą dieną Sprigtutė buvo paimta iš dėžės. Sukutis ma- 
tė, kaip ji šokinėjo aukštai aukštai, it paukštytė skraidė; 
kartais tiek išlėkdavo, jog jau visai nebesimatydavo, o pas- 
kui ir vėl sugrįždavo, bet, vos į žemę atsimušusi, vėl pašo- 
kėdavo. Gal ją taip labai traukė į aukštybes, o gal todėl taip 
smarkiai kilo, kad viduriuose turėjo kamštį, kas ten žino. 
Devintą kartą iškilusi, ji nebenusileido — paliko ten kaž- 
kur aukštai. Berniukas ieškojo, ieškojo ir niekur nerado. 

— Aš žinau gerai, kur ji! — dūsavo Sukutis. — Ji pas 
Kregždiną lizde, ji ištekėjo už jo. 

Juo daugiau Sukutis apie tai galvojo, juo jo meilė 
Sprigtutei darėsi karštesnė; kaip tik dėl to, kad jos negalėjo 
gauti, jis vis labiau jos troško; jam skaudžiausia buvo, kad 
ji pasirinko kitą. Ir Sukutis šoko ratelius, ir bimbė, ir vis 
galvojo apie Sprigtutę, o jinai jo mintyse ėjo vis gražyn ir 
gražyn. Taip praėjo daug metų... ir Sukučio meilė suseno. 

Beje, ir pats Sukutis nebebuvo jaunas! Bet sykį ėmė jį 
ir nuauksino ir jis tapo toks gražus, kaip dar niekad, jis 

dabar buvo Auksinis Sukutis ir sukosi taip, jog tik bimbė 
vien. Taip, tai buvo ne niekis! Bet sykį jis per daug pašo- 
kėjo ir... dingo! 

Ieškojo žmonės jo ir šen, ir ten, ir net rūsyje žiūrėjo, 
ir nerado niekur. 

Kur jis buvo? 

Jis pateko i šiukšlyną po stogo lataku, kur buvo pilna 
visokių niekų, kaip antai: kopūstų kotų, šiukšlių ir mūro 
nuobirų, susirinkusių iš latako. 

— Na ir pataikiau gi į gražią vietą! Čia visas paauksi- 
nimas numuks. Ir kas čia per driskių draugija! 

Jis pažvairavo į ilg4 nulaupytą kopūsto kotą ir į kaž- 
kokį keistą apskritą daiktą, lyg seną obuolį, tik tenai buvo 
ne obuolys, tenai buvo senas sviedinys — toji pati Sprigtu- 
tė, keletą metų riogsojusi latake ant stogo krašto ir nuo 
vandens visiškai išplerusi. 

— Dėkui Dievui, atsirado visgi vienas iš mūsų draugės, 
bus su kuo bent pasišnekėti! — tarė Sprigtutė, žiūrinėda- 
ma paauksintą Sukutį. — Aš, tikrai sakant, esu iš tymo 
odos, pasiūta merginų rankų ir turiu kamštį viduriuose, 
bet negi kas taip manys, į mane dabar pažiūrėjęs. Buvo 
laikas, kad aš vos neištekėjau už Kregždino, bet kažkaip 
įdribau į lataką, išgulėjau jame penketą metų ir visai išti- 
žau! Patikėkit, tai ilgas laikas, juoba merginai! 

Bet Sukutis nepasakė nieko. Jis tik mąstė apie savo bu- 
vusią numylėtinę ir juo ilgiau jos klausėsi, juo aiškiau jam 
darėsi, kad čia jinai pati. Tada atėjo tarnaitė šiukšlių kuopti. 

— Ėhė, šit kur Sukutis besąs! — pasakė ji. 

Ir Sukutis grįžo į garbę namuose, o apie Sprigtutę ne- 
beteko nieko girdėti. Ir 5Sukutis niekad nebešnekėjo apie 
savo seną meilę: meilė išgaruoja, jei mylimoji penkerius me- 
tus išgulėjusi srutose ir ištižusi; taip, jos nė nebepažįsti, 
jeigu ją atrandi šiukšlyne. 


Po sluosniu 


um, egės apylinkės labai plikos; miestelis ta- 
sai, tiesa, prie pat jūros, o pajūryje visada 
gražu, bet tenai galėtų būti gražiau, negu 

yra: aplink vien plyni laukai ir iki miško 
toli; tačiau jei su kuria vieta susigyveni, 
tai, žiūrėk, ir randi joje ką nors gražaus, 
ko paskui pasiilgsti, kad ir gražiausioj vietoj atsidūręs. Taip 
antai, mes turėsime pripažinti, kad Kegės pakraštyje, kur 
maži, skurdūs sodeliai leidžiasi į nedidelę upę, įtekančią 
jūron, gali būti itin mielas kamputis vasarą. Taip manė ir 
kaimynų vaikai, mažiukai Knudas ir Johanė, kurie tenai 
žaisdavo ir landydavo pas kits kitą pro agrastus. Viename 
sodelyje buvo alyvų krūmas, kitame — senas gluosnis; štai 
po tuo gluosniu vaikučiai labiausiai ir mėgo žaisti, ir jiems 
to niekas nedraudė, nors čia pat tekėjo upelė ir jie galėjo 
įkristi į vandenį, — mat Dievo apvaizda globoja mažutėlius, 
o antraip tai būtų blogai! Kas be ko, tie du vaikučiai buvo 
ir atsargūs, berniukas tiesiog bijojo vandens, vasarą jo nė 
privilioti negalėdavo į pakrantę, kur kiti vaikai taip mielai 
pliuškendavosi, ir jis turėjo dėl to pašaipas kęsti. Sykį ma- 
žytė kaimynų Johanė sapnavo, kad ji Kegės įlankoje plau- 
kiojusi laiveliu, o Knudas panaromis atėjęs pas ją, vanduo 

ėmęs jam siekti ligi kaklo, o galiausiai viršum galvos susi- 
liejęs. Knudas, tai sužinojęs, nebesikentė toliau bailiu va- 


dinamas, — jis tuoj atsikirsdavo: žiūrėk, ar girdi, ką Joha- 
nė sapnavo! Jis tuo didžiavosi, tačiau prie vandens vis tiek 
nėjo. 


Vargani tų vaikučių tėvai nuolat susieidavo, Knudas ir 
Johanė žaisdavo sodeliuose arba ant vieškelio, apsodinto 
gluosniais palei griovius; tie gluosniai, su apkarpytomis ša- 
komis, gražūs nebuvo, bet jie ir augo tenai ne dėl gražumo, 
o dėl reikalo; gražiausias buvo anas senasis gluosnis, so- 
dely, po juo vaikai būdavo neatsibūdavo, kaip sakoma. 

Kegės miestelyje yra didelė turgavietė, ir per prekyme- 
čius joje išsirikiuoja eilių eilės būdų su šilko kaspinais, 
batais ir visokių visokiausiomis prekėmis; ten prisirenka 
baisybė žmonių, paprastai dar ir lietus uždrožia, tada kai- 
miečių milinės garuoja ir atsiduoda milu. Bet turgavietėje 
labai skaniai kvepia meduoliais, nes jų ten stovi pilna bū- 
da, o kas visų puikiausia, tai kad žmogus, kuris jais pre- 
kiauja, visada, būdavo, apsistoja pas Knudo tėvelius ir, su- 
prantama, jam padovanoja meduoliuką, kurio dalis tenka ir 
Johanei. Tačiau vienas dalykas buvo dar gal ir už meduo- 
lius puikesnis — tai, kad tasai prekiautojas mokėjo pasa- 
koti visokių istorijų apie visokiausius daiktus, net apie sa- 
vo meduolius. Apie juos jis vieną vakarą papasakojo isto- 
riją, kuri abiem vaikams taip giliai įsmigo į širdį, jog jie 
niekad jos nebepamiršo, todėl bus geriausia, jei ir mes 
pasiklausysim tos istorijos, juo labiau, kad ji visai trumpa. 

— Ant prekystalio, — pasakojo jis,— gulėjo du meduo- 
liai: vienas kaip kavalierius su skrybėle, kitas kaip panelė 
be skrybėlės, bet su auksiniu blizgalu ant galvos. Veidai jų 
buvo toj pusėj, kur į viršų, iš tos pusės reikėjo į juos ir 
žiūrėti, o ne atvirkščiai: iš žemutinės pusės niekad nereikia 
į Žmogų žiūrėti. Kavalierius kairiajame šone turėjo įspaustą 

kartųjį migdolą, tai buvo jo širdis, o panelė buvo tik grynas 
meduolis. Abu jie buvo ant prekystalio laikomi dėl pavyz- 
džio, gulėjo ten jie ilgai ir begulėdami įsimylėjo kits kitą. 
Tačiau apie savo meilę nei jis jai, nei ji jam nesakė nieko, 
o sakyti reikia, jei norima, kad iš to kas išeitų. 


„Jis vyras, tai jis pirmas turi žodį tarti“, — galvojo ji, 
bet būtų buvusi patenkinta, jei bent būtų žinojusi, kad ir 
jis ją myli. 


Jis savo mintimis buvo kur kas plėšresnis (kaip pa- 
prastai vyrai): jis vaizdavosi esąs gyvas gatvės berniūkštis 
ir turįs keturis skatikus, jis tą panelę nusipirksiąs ir suval- 
gysiąs. 

Taip jie gulėjo, gulėjo ant prekystalio, begulėdami su- 
džiūvo, ir panelės mintys darėsi vis švelnesnės ir moteriš- 
kesnės: „Jau man gana ir to, kad aš su juo ant stalo pa- 
gulėjau“, — mąstė ji ir persprogo pusiau. 

„Jei ji būtų žinojusi, kad ją myliu, gal būtų ilgiau pa- 
silaikiusi“, — mąstė jis. 

— Tai tokia yra ta istorija, ir va štai jie abudu, — kal- 
bėjo meduolių, pardavėjas. — Savotiškas buvo ir jų gyve- 
nimas, ir jų meilė, kuri, jeigu nebylė, niekad prie nieko 
nepriveda. Te, imkit juos! 

Ir, taip sakydamas, jis padavė Johanei kavalierių, svei- 
ką, ir Knudui panelę, persprogusią pusiau; vaikai tačiau 
buvo taip sujaudinti istorijos, jog jiems širdutės neleido su- 
valgyti įsimylėjėlių. 

Kitą dieną vaikai su jais išėjo į orą, kur kapinių aptva- 
ro mūras visas tirštai apaugęs gebenėmis, žiemą vasarą ne- 
lyginant prabangiu kilimu apsiklojęs. Čia jie pastatė me- 
duolius prieš saulutę tarp žalumynų ir papasakojo būreliui 
kitų vaikų istoriją apie nebylę meilę, kuri niekam netiku- 
si — meilė netikusi, ne istorija, nes istorija labai graži, taip 
manė ir visi vaikai. Ir kai jie vėl atsigręžė į meduolių porą, 

žiūri, vienas dičkis — piktas, nedoras berniūkštis — čiupo 
persprogusią panelę ir suėdė. Vaikai paverkė dėl to, o pas- 
kui — gal kad vargšui kavalieriui nereikėtų vienam pasau- 
lyje liūdėti — paskui suvalgė ir jį, bet istorijos neužmiršo 
niekad. 

Vaikai vis būdavo kartu, tai prie alyvos, tai po gluos- 
niu, ir mergytė traukdavo gražiausias daineles skambiu it 
sidabro varpelis balsiuku. Knudas iš savęs neišgaudavo to- 
nų, bet jis mokėjo žodžius, o tai irgi šis tas. Kegės žmonės, 
net gelžgalių krautuvėlės šeimininko pati, stovėdavo sau ir 
klausydavosi Johanės dainavimo. 

— Neapsakomai malonų balsą turi ta mažiukė! — sa- 
kydavo jie. 

Gražios tai buvo dienos, tik jos negalėjo amžinai tverti. 
Kaimynai gavo skirtis. Mergytės mama numirė, tėvas pano- 
rėjo keltis į Kopenhagą, vesti antrukart ir ten susirasti dar- 
bą;: sakėsi gausiąs pasiuntinio vietą, o tai esanti itin pel- 
ninga tarnyba. Ir kaimynai išsiskyrė su ašarom, labiausiai 
verkė vaikai, bet tėvai prisižadėjo rašyti vieni kitiems nors 
po kartą per metus. 

Ir Knudas stojo mokytis batsiuvio amato — toks dide- 
lis vaikinas nebegalėjo dykas vaikštinėti. 

O, kaip mielai jis iškilmių dieną būtų nuvykęs į Kopen- 
hagą aplankyti Johanės! Bet nenuvyko ir niekad nebuvo 
ten buvęs, nors į Kopenhagą iš Kegės tėra vos penketas 
mylių, kai oras gražus, per jūros įlinkį matyti bokštai. 

O, kaip jis svajodavo apie Johanę! Tik ar ji beatsimena 
jį? Taip! Apie Kalėdas atėjo jos tėvų laiškas Knudo tėvams, 
jiems Kopenhagoje sekasi labai gerai, ir Johanei, dėl jos 
balso gražumo, tekusi didelė laimė: ji esanti priimta į teat- 
rą, kuriame dainuojama, jau gaunanti ir pinigų truputį, iš 
jų ji siunčianti mieliems kaimynams Kegėje visą talerį, kad 
smagesnės būtų šventės, tegu išgersią į josios sveikatą; ga- 

le ji pridėjo apie tai sava ranka prierašą, ir jame buvo žo- 
džiai: „Geriausi linkėjimai Knudui!“ 

Jie verkė visi skaitydami, nors laiškas buvo toks džiu- 
gus, — jie, mat, iš džiaugsmo verkė. Johanė visą laiką bu- 
vo Knudo mintyse, o dabar jis pamatė, kad ir ji apie jį 
galvoja, ir juo artėjo laikas tapti savarankiu darbininku, 
juo aiškiau jam darėsi, kad jis Johanę labai myli ir kad ji 
turės būti jo žmona. Nuo tokių minčių jo lūpose žaidė šyp- 
sulys, jis dar valiau traukė dervasiūlį, o jo kelis dar stip- 
riau tempė pratėgos diržą; sykį smarkiai įsidūrė yla į pirš- 
tą, bet tai buvo niekis! Jis tikriausiai nebus toksai bežadis, 
kaip anie du meduoliai, jų istorija buvo jam gera pamoka. 

Ir šit jis jau savarankus darbininkas, ir amatininko 
kuprinė jau -susirengta. Galų gale, pirmąkart gyvenime, 
traukia jis į Kopenhagą, ten jau ir meistras yra sukalbėtas. 
Kaip turbūt maloniai nustebs Johanė ir kaip apsidžiaugs! 
Jai dabar septyniolika metų, jam devyniolika. 

Jau Kegėje jis norėjo nupirkti jai auksinį žiedą, bet 
apsisvarstė, kad Kopenhagoje gausiąs kur kas gražesnį. Tad 
atsisveikino su tėvais ir vieną rudens dieną patraukė pės- 
čias per lietų į kelionę. Lapai nuo medžių krito, jis peršlapo 
visas iki paskutinio siūlo galo, kol pasiekė tą didelę Ko- 
penhagą ir savo naująjį meistrą. 

Kai tik sulaukė sekmadienio, ėjo aplankyti Johanės tė- 
vo. Turėjo jau įsitaisęs naują eilutę, kaip dera savarankiam 
amatininkui, užsidėjo ir naują skrybėlę, dar Kegėje pirktą, 
kuri jam labai tiko, nors pirmiau visad vaikščiojo su pa- 
prasta kepure. Susirado namą, kurio reikėjo, ir užkopė daug, 
daug laiptų aukštyn; tiesiog galva sukosi, kaip toje miesto 
kamšalynėje žmonės susigrūdę ant vieni kitų gyvena. 

Butas atrodė itin jaukiai, ir Johanės tėvas priėmė jį 
labai draugiškai, tuo tarpu jo žmonai jis buvo nepažįsta- 
mas, bet ir ji padavė jam ranką ir pavaišino kava. 


— Johanei bus smagu tave matyti, — kalbėjo tėvas, — 
tu, matai, besąs išaugęs puikus vyras! Tai eikš gi su ja 
pasimatyti. Taip, ji tokia mergaitė, kad man džiaugsmą ne- 
ša ir, jei Dievas padės, neš dar daugiau! Ji turi sau atskirą 
kambarį ir mums užmoka už jį! 

Ir tėvas pats mandagiai pasibarbeno į duris, tarsi jis 
būtų koks svetimas vyriškis, ir tik po to jie įėjo — o, kaip 
ten prašmatnu buvo! Tokio gražaus kambariuko tikrai ne- 
turėjo niekas Kegėje, pati karalienė negalėjo beturėti gra- 
žesnio! Ten buvo patiesta kilimų, ant langų užuolaidos lig 
pat žemės, tikro aksomo krėslas, o aplinkui gėlės ir pa- 
veikslai, ir veidrodis, į kurį mažne visas įtilpti galėtum, nes 
didumo jis buvo kaip durys. Knudas viską apmatė vienu 
žvilgsniu, tačiau matė tik Johanę: ji buvo jau suaugusi mer- 
gina ir visai ne tokia, kaip Knudas vaizdavosi, o daug gra- 
žesnė. Visoje Kegėje nebuvo nė vienos tokios merginos, ir 
kokia išprususi! Tačiau kaip nuostabiai svetimai ji pažiūrė- 
jo į Knudą, bet tik pirmą akimirką, paskui prišoko prie jo, 
lyg norėdama pabučiuoti, tiesa, nepabučiavo, bet buvo ne- 
toli to. Taip, jai buvo tikrai linksma pasimatyti su kūdikys- 
tės draugu! Ar tik ne ašaros suspindo jos akyse? Ir tiek 
daug ji turėjo ko klausti ir šnekėti, ir apie Knudo tėvus, ir 
apie alyvą bei gluosnį, ir tuos jinai vadino „motuše alyva“ 
ir „tėtušiu gluosniu“, tarsi jie būtų irgi Žmonės, bet juk 
apie juos tiko taip sakyti, kaip kitados buvo sakoma apie 
meduolius; beje, apie meduolius ji irgi šnekėjo, ir apie jų 
nebylę meilę, ir kaip jie ant prekystalio gulėjo, kol perspro- 
go, ir, šitai šnekėdama, ji juokėsi skaniai, — o Knudo 
skruostuose degė kraujas, ir jo širdis plakė kur kas stip- 
riau nei visada, — ne, ji nebuvo išpuikusi! Ir jos buvo dar- 
bas (tą jis matė aiškiai), kad josios tėvai prašė jį pabūti visą 
vakarą, ir ji pati įpylė jam arbatos, pati padavė puodelį, ir 
paskui ėmė knygą į rankas ir paskaitė, ir Knudui rodėsi, 


tarytum kaip tik tas, ką ji skaitė, buvo apie jo meilę — taip 
tiksliai atitiko visas jo mintis; paskui ji dar sudainavo pa- 
prastą dainelę, kuri jos lūpose nuskambėjo it didis apsaky- 
mas — rodėsi, jog jos pačios širdis tenai srūva. Taip, ji 
tikriausiai myli Knudą. Ašaros riedėjo jam per skruostus, 
jis nieko negalėjo padaryti, neįstengė nė Žodžio ištarti, pats 
sau jis atrodė labai kvailai, o betgi jinai paspaudė jam ran- 
ką ir pasakė: 

— Gerą širdį tu turi, Knudai! Išlik visada toks, koks esi! 

Tai buvo nė su kuo nepalyginamos valandos, po tokio 
vakaro negalima užmigti, ir Knudas nemiegojo. Atsisveiki- 
nant Johanės tėvas pasakė: 

— Tai tu, Knudai, neužmiršk mūsų visiškai. Žiūrėk, 
kad nereiktų visą žiemą laukti, kol vėl pasirodysi! 

Jei taip, tai kitą sekmadienį jis, ko gero, ir vėl galės 
apsilankyti, ir jam labai to norėjosi. O šiaip vakarais, nors 
jie dirbdavo dar ir su šviesa, po darbo jis kasdien eidavo į 
miestą; pavaikščiodavo ta gatve, kur Johanė gyveno, pažiū- 
rėdavo į jos langą, kuris beveik visada būdavo šviesus, o 
vieną vakarą aiškiai matė jos veido šešėlį ant užuolaidos — 
tai buvo gražus vakaras. Meistro žmona nemėgo, kam jis 
kas vakaras traukia į lakę, kaip ji sakydavo, bet meistras 
tik nusišypsodavo: 

— Jaunas juk yra! — atitardavo jai. 

„Sekmadienį matysimės vėl, ir aš jai pasakysiu, kad 
jos vienos pilnos visos mano mintys ir kad ji turi tapti 
mano žmona; esu, teisybė, tik neturtingas pameistrys, bet 
aš galiu pasidaryti meistru, aš darbuosiuos, aš stengsiuos!.. 
Taip, aš pasakysiu jai šitai — iš nebylios meilės nieko ne- 
išeina, to jau pamokė meduolių istorija.“ 

Ir sekmadienis atėjo, ir Knudas nuėjo, bet kaip nevy- 
kusiai: visi buvo užprašyti į svečius ir jam turėjo tai pasa- 
kyti. Johanė paspaudė jam ranką ir klausė: 


— O teatre ar esi kada buvęs? Turi nueiti! Aš dainuoju 
trečiadienį, tad, jei turėsi laiko, atsiųsiu tau bilietą, mano 
tėvas žino, kur gyvena tavo meistras. 

Kaip tai buvo miela! Ir tikrai, trečiadienį apypiete atėjo 
užklijuotas vokas, laiško jame nebuvo, tik bilietas, ir vaka- 
re Knudas pirmąkart gyvenime nuėjo į teatrą. Ir ką jis pa- 
matė? — Ogi Johanę, tokią gražią, tokią Žavią; ji, tiesa, 
ištekėjo už kažkokio nepažįstamo žmogaus, bet čia gi buvo 
komedija, vaidinimas, tiek išmanė Knudas, kitaip ji juk ne- 
būtų jam nė bilieto siuntusi, kad pamatytų visa tai. Ir visi 
žmonės plojo ir balsu šaukė, ir Knudas rėkė valio. 

Pats karalius nusišypsojo Johanei, tarytum ir jis gro- 
žėjosi ja. Dieve, koks mažas pasijuto Knudas, bet juk jis ją 
taip mylėjo, taip mylėjo, ogi ir ji nebuvo jam abejinga, o 
vyriškis juk turi pirmas tarti žodį, taip manė ir meduolių 
panelė; anoji istorija labai daug ko pamoko. 

Kai tik sulaukė sekmadienio, Knudas vėl tenai drožė, 
nusiteikęs taip iškilmingai, kaip prie Viešpaties stalo eida- 
mas. Johanė buvo viena ir priėmė jį — viskas klostėsi kuo 
laimingiausiai. 

— Tai gerai, kad tu ateini! — tarė ji. — Jau beveik no- 
rėjau siųsti pas tave tėvą, bet nujaučiau, kad tu šį vakarą 
ateisi. Noriu, matai, tau pasakyti, kad penktadienį aš išva- 
žiuoju į Prancūziją; turiu važiuoti, kad iš manęs išeitų kas 
doro! 

Ir pasirodė Knudui, kad kambarys ėmė lėkti aplinkui, 
kad jam širdis tuojau sprogs; nors ašaros nepasipylė, bet 
matėsi aiškiai, kaip labai jis nusiminė. Johanė matė tai ir 
pati ko neverkė. 

— O, tu tauri ir ištikima siela! — tarė ji, ir susyk at- 
sirišo jam liežuvis, ir jis apsakė jai, kaip labai ją mylįs ir 
kad ji turinti jo žmonytė būti. Tai ištaręs, pamatė, kad Jo- 
hanė išblyško, ji paleido jo ranką ir tarė rimtai ir liūdnai: 

— Nedaryk nelaimingo savęs paties ir manęs, Knudai! 
Aš visuomet būsiu tau gera sesuo, kuria tu galėsi pasitikėti 
ir pasiremti, bet — ne daugiau! — ir ji paglostė savo balta 
ranka jo karštą kaktą. 

Šią akimirką į kambarį įėjo jos pamotė. 

— Knudas labai nusiminęs, kad aš išvažiuoju, — tarė 
ji. — Bet tu būk vyras! — ir ji paplojo jam per petį. Atrodė, 
jų kalbėtasi vien apie jos išvažiavimą ir nieko daugiau. — 
Vaike! — sakė ji. — Dabar tu turi būti geras ir protingas, 
kaip po gluosniu, kai mudu dar vaikai buvome! 

O Knudas jautėsi taip, tarsi pasaulio sandaros šulai 
būtų ėmę klypti; jo mintys buvo it raizgios gijos, vėjo kede- 
namos. Jis liko vakaroti, nors nežinojo, ar jį prašė; jam 
tačiau tie žmonės buvo draugiški ir geri, Johanė įpylė ar- 
batos, padainavo. Daina skambėjo nebe taip, kaip anuo- 
kart, o vis tiek be galo gražiai, širdis vos nesprogo. Paskui 
jie išsiskyrė. Knudas neištiesė jai rankos, bet ji pati pastvė- 
rė ją ir tarė: 

— Duokš gi seseriai ranką atsisveikindamas, mano žai- 
dimo dienų broli! 

Ir ji šypsojo pro ašaras, riedančias skruostais, ir dar 
pakartojo: „Broli.“ Taip, tai buvo didelė paguoda! 

Toks buvo atsisveikinimas. 

Ji išvažiavo į Prancūziją, Knudas išėjo purvinomis Ko- 
penhagos gatvėmis klajoti. 

Kiti tos pat dirbtuvės batsiuviai klausė jo, ko vaikštąs 
toks surūgęs, jis turįs eiti drauge su jais į šokius, esąs gi 
jaunas bernas. 

Ir jie nuėjo kartu į šokius. Ten buvo daug gražių mer- 
gaičių, bet, žinoma, nė vienos tokios kaip Johanė, ir čia, 
kur jis tikėjosi užmiršti ją, kaip tik čia ji kuo gyviausiai 
stovėjo jam mintyse. Jis susinėrė rankas — o smuikai grie- 
žė, o merginos rateliu dūmė aplinkui. Jam baisu paliko, 

rodėsi, lyg būtų atsidūręs tokioje vietoje, kur Johanės nu- 
sivesti negalima, tuo tarpu ji gi buvo drauge, ji buvo jo 
širdyje, — ir jis išėjo, jis bėgte bėgo gatvėmis, pro tą namą, 
kur jos gyventa; tamsu ten buvo, visur tamsu buvo, tuščia 
ir nyku. Pasaulis ėjo savu keliu, Knudas savu. 

Ir šit radosi žiema, ir visi vandenys užšalo, ir, rodėsi, 
visa visa pasirengė laidotuvėms. 

O kai išaušo pavasaris ir išplaukė pirmutinis garlaivis, 
pagavo jį kažkoks ilgesys — traukti toli toli į pasaulį, tik ne 
į Prancūziją. 

Jis susirengė keliaujančio amatininko kuprinę ir pa- 
traukė į Vokietiją, į pačią jos gilumą, iš miesto į miestą, be 
atvangos, be paliovos. Tik kai pasiekė seną puikų miestą 
Niurnbergą, vėl pasijuto turįs valdžią savo kojoms — čia jis 
galėjo apsistoti. 

Niurnbergas — nuostabus senas miestas, tarsi iš pa- 
veiksluoto tolimos praeities rankraščio iškirptas. Gatvės ei- 
na, kaip joms patinka, namai nė nemano rikiuotis eilėmis, 
dengti balkonai su mažais bokšteliais, statulos ir kitokios 
skulptūrinės gražmenos vietomis kyši tau viršum galvos per 
visą šaligatvio plotį, o aukštumoje nuo įstabiai smailių sto- 
gų lekia iki vidurio gatvės laštakai, modeliuoti kaip slibinai 
ar ilgakakliai šunys. 

Knudas su kuprine ant kukšteros sustojo prekyvietėje, 
palei vieną seną fontaną, kur tarp vandens čiurkšlių stovi 
puikios biblinės ir istorinės figūros iš bronzos. Kaip tik tuo 
metu sėmė vandenį viena graži tarnaitė, ji davė Knudui 
atsigerti, o turėdama pilną saują rožių, vieną žiedą pa- 
dovanojo jam. Tai jam pasirodė geras ženklas. 

Iš artimiausios bažnyčios pasiekė jį vargonų garsai, jie 
skambėjo taip savai, lyg plaukdami iš Kegės bažnyčios, ir 
jis įėjo į didelę katedrą. Saulė pro spalvotus stiklus siuntė 

savo spindulius tarp aukštų, lieknų piliorių. Į dangiškus 
daiktus pakilo jo mintys, ramybė nužengė į jo sielą. 

Paieškojęs jis surado gerą meistrą Niurnberge, stojo 
prie jo dirbti, išmoko kalbą. 

Senieji tvirtovės grioviai ten aplinkui miestą jau pavirtę 
miestiečių daržiukais, bet aukšti mūrai tebestovi kaip sto- 
vėję, taip pat ir sunkūs bokštai. O rąstų galerijoj, einančioj 
tų mūrų šonu, įsikūręs virvininkas ir veja savo virves. Mū- 
rų spragose bei išgriovose auga alyvos; jų šakos tiesiasi 
virš smulkių namelių, įsikūrusių buvusios tvirtovės 
pasieniuose, o viename tokiame namelyje gyveno meistras, 
pas kurį Knudas dirbo. Viršum stoglangio, prie kurio Knu- 
das miegojo, svarino savo šakas didelė išsiklėtusi alyva. 

Čia jis išgyveno vieną vasarą ir vieną žiemą, bet kai vėl 
išaušo pavasaris, jis nebegalėjo ilgiau tverti: alyva žydėjo ir 
kvepėjo taip tėvyniškai, jog jis pasijuto tarsi vėl besąs Ke- 
gėje — ir šit Knudas skiriasi su šiuo meistru ir persikelia 
pas kitą, labiau į miesto gilumą, kur alyvų nėra. 

Jo naujoji darbo vieta buvo arti seno mūrinio tilto, sta- 
čiai ties žemu vandens malūnu, kuris visą laiką ūžė. Už 
langų buvo matyti vien smarki upė, ankštai suspausta na- 
mų, kurie visi buvo apkibę palaikiais, leisgyviais balkonais; 
atrodė, tarsi namai norėtų juos į vandenį nukratyti. Čia 
nebuvo alyvų, čia nematei net vazono su kokiu žolynėliu, 
bet užtat prieš pat nosį augo senas gluosnis, kuris tarsi 
laikėsi įsikibęs namo, kad vanduo pagavęs nenuneštų. Jis 
tiesė šakas virš upės kranto, visai kaip anas gluosnis Ke- 
gėje virš upelio kranto. 

Tai še tau: nuo motušės alyvas jis atkilo pas tėtušį 
gluosnį. Ir šis gluosnis ypač mėnesienoje turėjo kažko, ža- 
dinančio jausmus „... kaip tėviškėj mieloj, kaip mėnesie- 
noj“. Tik mėnesiena čia nė kuo nedėta, o viskuo buvo kal- 
tas gluosnis. 

Jis nebegalėjo ilgiau tverti; o kodėl? Klausk gluosnio, 
klausk žydinčių alyvų. Tad atsisveikino su meistru ir su 
Niurnbergu ir iškeliavo toliau. Niekam niekam jis nekalbėjo 
apie Johanę, giliai širdyje užslėpė savo sielvartą, o istorija 
apie du meduolius įgavo jam didžios prasmės: suprato da- 
bar, Kodėl anas vyriškis kairiajame šone turėjo kartųjį mig- 
dolą; jis pats nešiojo tenai kartėlį, o Johanė, tokia visada 
maloni ir draugiška, — ji buvo tiktai grynas meduolis. Ro- 
dėsi, kad kuprinės diržas veržia jam krūtinę taip, jog vos 
dvasią atgauti begali; jis atleido jį, tačiau nepadėjo nieko; 
vos pusę pasaulio jis teregėjo aplink save, kitą pusę nešiojo 
savyje — tokia buvo jo būklė! 

Tik kai pamatė aukštus kalnus, pasaulis jam tapo erd- 
vesnis, mintys pakrypo į regimuosius daiktus; akys prisi- 
rinko pilnos ašarų. Alpės jam pasirodė tarsi suglausti Že- 
mės sparnai — kas tik ir būtų, jei ji išskleistų juos, plačiai 
sumojuotų jais su visais tais margais reginiais, juoduo- 
jančiais miškais, ūžiančiais vandenimis, debesimis ir snie- 
gynais! 

Tylus jis Keliavo per šitą šalį, kuri jam pasirodė it vie- 
nas ištisas sodas, pritiesiotas vejų. Medinių namučių bal- 
konuose nėrinius neriančios mergaitės linkčiojo jam, kalnų 
viršūnės raudo saulėlydžių žarose, o kai matė žalius ežerus 
tarp tamsių medžių, jis ir vėl mąstė apie Kegės įlinkio pa- 
krantę, ir jo krūtinė radosi pilna liūdesio, bet ne gėlos. 

Ten, kur Reinas it viena ilga vilnis į tolumas veržiasi, 
iš aukštybių krinta, dulkėmis suskysta ir virsta baltutėlė- 
mis kaip sniegas, tyromis debesų masėmis, lyg čia būtų 
debesų gimtuvė, o vaivorykštė viršuje plevena it pametėtas 
oran kaspinas,— ten jis mąstė apie vandens malūną Ke- 
gėje, kur vanduo šniokštė ir putojo. 

Mielai jis būtų likęs šiame tykiame Pareinio mieste, bet 
ten buvo pernelyg daug alyvų ir gluosnių — ir jis patraukė 

toliau per aukštus galingus kalnynus, uolų plyšiais ir kal- 
nų keliais, it kregždžių lizdai prilipusiais prie skardžių sie- 
nų. Vandenys šniokštė gelmėse, debesys tįsojo Žemiau jo 
kojų; per blyškių pienių, Alpių rožių ir sniegų laukus jis ėjo 
ir ėjo šiltoje vasaros saulėje — ir šit jis pasakė sudiev Šiau- 
rės pasauliui ir nusileido į aną pusę, kur kaštonai žydi, kur 
vynuogynai ir kukurūzų laukai. Kalnynas stojo siena tarp 
jo ir visų atminimų, ir taip turėjo būti. 

Štai priešais jį didelis, puikus miestas, vadinasi jis Mi- 
lanas. Čia Knudas susirado vokietį meistrą, kuris jį priėmė 
į darbą savo dirbtuvėje. Meistras ir jo pati buvo seni, labai 
dori žmonės. Jie pamilo tykų pameistrį, kuris mažai kalbė- 
jo, bet juo daugiau dirbo. 

Jam būdavo didžiausias pasismaginimas retkarčiais už- 
kopti ant milžiniškai didelės marmuro bažnyčios, kuri jam 
rodėsi tarsi visa padaryta iš tėvynės sniego ir išdabinta pa- 
veikslais, smailučiukais bokšteliais, spalvingais, erdviais 
skliautais; nuo kiekvieno kampo, nuo kiekvienos smailės ir 
išgaubos jam šypsojosi baltos statulos. Toje aukštybėje jam 
viršum galvos būdavo tik žydras dangus, po kojų miestas 
ir Lombardijos lygumos, plačios, žalios, o šiaurės pusėje 
aukšti kalnai su amžinaisiais sniegais — ir štai čia jis mąs- 
tydavo apie Kegės bažnyčią raudonomis, gebenių aptrauk- 
tomis sienomis, tačiau nebesiilgėjo jos; čionai, šiapus kal- 
nų, jam norėjosi ir palaidotam būti. 

Jau visi metai jis čionai gyveno, treji metai, kaip iš 
tėvynės išvykęs. Šit meistras pakvietė jį sykį išeigon ir nu- 
sivedė ne į cirką, įgudusių jojikų meno žiūrėti, o į didžiąją 
operą — ten irgi buvo salė, verta pamatyti. Septyni aukštai 
ėjo vienas viršum kito, visur šilko užuolaidos, ir nuo pat 
žemės iki aukštybių — net galva sukosi — visur sėdėjo pui- 
kiausios ponios su gėlių puokštėmis rankose, tarytum į ba- 
lių išsirengusios, 0 ir ponai išsipuošę kuo prašmaitniausiai, 

daugelis sidabru ir auksu tviskėjo. Buvo taip šviesu, lyg 
skaidriausios saulės spindesy, ir muzika gauste gaudė, stip- 
riai ir gražiai. Čia buvo viskas daug šauniau negu Kopen- 
hagos teatre, tačiau ten buvo Johanė, 0 čia... o, stebuklas: 
uždanga pakilo — ir čia stovėjo Johanė, visa šilkuose ir 
auksuose, su aukso karūna ant galvos. Ji giedojo taip, kaip 
tik dangaus angelas tegali giedoti, ji paėjo į priekį, kiek 
tiktai galima, ji šypsojo, kaip vien Johanė šypsoti moka; ji 
žiūrėjo tiesiai į Knudą! 

Vargšas Knudas griebė savo meistrui už rankos ir su- 
riko balsu: 

— Johanė! 

Tačiau niekas kitas to šūksnio neišgirdo, nes užtrenkė 
muzika, tik meistras linktelėjo galvą. 

— Taip, tikrai, jos vardas Johanė! 

Ir jis, pakėlęs spausdintą popieriaus lapą, parodė Knu- 
dui jos vardą, vardą ir pavardę. 

Ne, tai nebuvo sapnas! 

Ir visi žmonės džiūgavo, mėtė jai gėles ir vainikus, ir 
kai tik ji mėgino nueiti nuo scenos, visi šaukte šaukė ją 
atgal; ji ėjo ir grįžo, ėjo ir grįžo. 

Gatvėje Žmonės miniomis supuolė aplink jos karietą, 
iškinkė arklius ir traukė ją savimi. Ir Knudas tarp jų buvo 
pats pirmasis ir pats laimingasis. Ir kai atvažiavo prie švie- 
somis žėrinčių jos namų, Knudas stovėjo ties pat karietos 
durelėmis, durelės atsidarė, ir ji išlipo, šviesa plieskė į jos 
mielą veidą, ji šypsojo, dėkojo maloniai; ji buvo labai susi- 
jaudinusi. Ir Knudas pažiūrėjo jai tiesiai į veidą, ir ji pažiū- 
rėjo Knudui tiesiai į veidą, bet nepažino jo. Toksai ponas su 
žvaigžde ant krūtinės padavė jai ranką — tai esąs jos su- 
žieduotinis, kalbėjo žmonės. 

Tada Knudas parėjo namo ir susidėjo kuprinę: jis no- 
rėjo — jis privalėjo traukti į tėvynę, po alyva, po gluos- 

niu — ak, po gluosniu! Per vieną valandą galima pergyven- 
ti visą gyvenimą. 

Šeimininkė draudė jį likti, tačiau jokios kalbos jo ne- 
begalėjo sustabdyti. Jam sakė, kad šit užeina žiema, kad 
kalnuose jau keliai užsnigti, bet jis atitarė galėsiąs kaip 
nors sekti vėžėmis paskui pamažu važiuojančią karietą, o 
šiai juk kelią pravalysią — taip ir Žygiuosiąs su kuprine 
ant kukšteros, lazdele pasiramsčiuodamas. 

Ir jis išėjo į kalnus, čia kopė aukštyn, čia leidosi Že- 
myn, pavargo beeidamas, o dar nesimatė nei kokios gyven- 
vietės, nei trobų. Jis žengė ir žengė į šiaurę. Žvaigždės spin- 
dėjo viršum jo, kojos linko, galva svaigo; giliai klonyje irgi 
spindėjo žvaigždės, rodėsi, tarytum dangus ir apačioj besąs 
patiestas. Jis jautėsi sergąs. Žvaigždžių ten žemai radosi 
vis daugiau ir daugiau, ir vis šviesesnių, jos judėjo šen ir 
ten. Tai buvo mažas miestelis, tai jo šviesos mirgavo, ir jis, 
tą supratęs, spyrėsi iš paskutiniųjų ir pasiekė tenai vieną 
varganą užeigą. 

Visą tą naktį ir dar visą dieną jis išbuvo užeigoje, nes 
kūnui reikėjo pasilsėti ir atsigauti. Klonyje buvo atodrėkis, 
lijo. Rytą kieman užėjo elgeta su sukamaisiais vargonėliais 
ir pagrojo danišką melodiją, atklydusią iš tėvynės, o tada 
Knudas nebegalėjo ilgiau tverti — kilo ir ėjo, ėjo dienų die- 
nas, daug dienų, ir skubėjo eiti, tarsi būtų reikėję suspėti, 
kol dar tenai neišmirę visi. Ir niekam nė žodžiu neprasitarė 
apie savo ilgesį, niekam į galvą nebūtų atėję, kad esama jo 
širdy sielvarto, giliausio, koks tik begali būti, ir niekam 
neparodomo, net draugams, o jis nė neturėjo draugų. Sve- 
timas žengė per svetimą Žemę į savo šalį, į Šiaurę. Vienin- 
teliame laiške, gautame užpernai iš tėvų, buvo parašyta: 
„Tu ne toks, kaip mes čia visi: mes baisiai prisirišę prie 
danų žemės, o tau tik svetimos šalys mielos!“ Tėvai galėjo 
šitaip parašyti — ką gi, tiek jie jį ir tepažino. 

Jau sutemo, o jis vis ėjo grynu vieškeliu. Pradėjo šalti. 
Kraštas darėsi nebe kalnuotas, radosi laukų ir pievų. Palei 
kelią šit didelis gluosnis. Viskas taip tėvyniškai, taip daniš- 
kai atrodė. Jis atsisėdo po medžiu, jautėsi labai nuvargęs, 
galva jam nusviro, akys užsimerkė ilsėtis, bet jis dar juto, 
kaip gluosnis apglobė jį savo šakomis; šis medis rodėsi jam 
didelis, galingas, senas Žmogus — čia buvo pats tėtušis 
gluosnis, tai jis paėmė jį ant rankų ir jį, baisiai nuvargusį 
sūnų, nešė į tėvynę, į Daniją, į gryną, šviesią jūros pakran- 
tę, į Kegę, į mažą jo kūdikystės sodelį. Taip, taip, čia buvo 
tas pats Kegės gluosnis, iškeliavęs į pasaulį jo ieškoti, jo 
rasti; ir šit surado jį, ir parnešė į mažą sodelį prie upelytės, 
ir stovėjo tenai Johanė su visa savo grožybe, su aukso ka- 
rūna ant galvos, kaip paskutinįsyk matyta, ir sušuko jam: 

— Sveikas pargrįžęs! 

O priešais jį stovėjo dvi keistos būtybės, bet jos atrodė 
daug žmogiškesnės negu anais vaikystės metais, — mat ir 
jos buvo persimainiusios: tai buvo du meduoliai, kavalie- 
rius ir panelė, atgręžę į jį savo viršutinę pusę ir atrodą 
visiškai gerai. 

— Dėkojame tau, — kalbėjo juodu Knudui, — tu atri- 
šai mums liežuvį, tu pamokei mus, kad savo mintis reikia 
viešai pasakyti, kitaip iš jų nieko neišeina, o dabar išėjo: 
šit mudu susižiedavę! 

Ir juodu ranka į ranką ėjo Kegės gatvėmis ir atrodė 
visai padoriai net ir iš atvirkščiosios pusės, nieko tenai 
peiktino nebuvo. Ir juodu nuėjo tiesiai į šventyklą, o Knu- 
das su Johane iš paskos; juodu irgi ėjo rankom susikabinę, 
o šventykla tebestovėjo kaip stovėjusi, raudonomis sieno- 
mis, gražiai gebenių aptrauktomis, o didžiosios durys buvo 
atdaros ligi galo, vargonai gaudė, žmonių daugybė — vyrai, 
moterys — plaukė didžiuoju taku ir sakė: 

— Kelią duokit ponams! 

Meduoliai pasitraukė į šalį, užleido vietą Knudui ir Jo- 
hanei, ir šiuodu suklaupė; ji pasilenkė ties jo veidu, ir šal- 
tos it ledas ašaros riedėjo iš jos akių — tai buvo jos širdies 
ledai, sutirpę nuo karštos meilės; ašaros krito ant jo de- 
gančių skruostų, ir — jis nubudo nuo jų, besėdįs po senu 
gluosniu svetimoje šalyje, šaltą šaltą žiemos vakarą; debe- 
sys žėrė ledų krušą ir čaižė jam veidą. 

— Čia buvo gražiausioji mano gyvenimo valanda! — 
tarė jis. — Ir ji buvo sapnas. 

Ir jis sumerkė akis. Jis miegojo, jis sapnavo. 

Paryčiais snigo, pustė, užpustė jam kojas, o jis vis 
miegojo. Kaimo žmonės, eidami į bažnyčią, rado besėdintį 
keliaujantį amatininką, jis buvo miręs, sušalęs — po 
gluosniu. 


Aitvaras ir krautuvininkas 


1 4 yveno kitą kartą tikras studentas — toks, 
| kurio būstas palėpės kamarėlėj ir kuris 
nieko neturi; ir gyveno kitą kartą tikras 
krautuvininkas — toks, kurio būstas už- 
ima visą namo apačią ir kuriam priklauso 
visas namas; prie jo laikėsi aitvaras, nes 
čia kiekvienų kūčių vakarą jis gaudavo dubenį kruopų 
košės su geru gumulu sviesto. Krautuvininkas turėjo iš ko 
jam košės duoti, užtat aitvaras buvo ir buvo jo krautuvėlėje; 
iš to dalyko, žinot, yra ko pasimokyti. 

Vieną vakarą studentas užėjo pro užpakalines duris į 
krautuvėlę nusipirkti žvakės ir sūrio; jis neturėjo ko pasi- 
siųsti, užtat ėjo pats; gavo, ko reikėjo, užsimokėjo, ir krau- 
tuvininkas, taip pat jo poniutė žmona jam linktelėjo „laba- 
nakčio“ (poniutė buvo ne bet kokia moteriškė, ji ne vien 
linktelėti mokėjo — ji turėjo kalbos dovaną!), studentas 
jiems linktelėjo irgi, bet, prieš išeidamas, dar pažvelgė į 
popierių, kuriuo buvo suvyniotas sūris, ir ėmė jį skaityti: 
ten buvo lapas, išplėštas iš senos knygos, nenusipelniusios 
plėšymo, nes tai buvo sena knyga, kupina poezijos. 

— Gi aure guli ir visa knyga, — tarė krautuvinin- 
kas. — Aš už ją daviau vienai bobutei kavos pupelių. Jei 

užmokėsit aštuonis skatikus, galit pasiimti ir neštis, kas 
dar liko. 

— Dėkui, — tarė studentas, — duokit man knygą vie- 
toj sūrio! Aš duonos riekutę galiu ir be sūrio suvalgyti! 
Nuodėmė būtų tokią knygą skutais paleisti. Jūs esate pui- 
kus vyras, praktiškas vyras, bet apie poeziją nusimanote 
ne geriau, kaip toji šit statinė. 

Čia buvo pasakyta nemandagiai, ypač kiek tai lietė sta- 
tinę, bet krautuvininkas nusijuokė, studentas irgi nusijuo- 
kė — juk čia buvo tik savotiškai pajuokauta. Betgi aitvaras 
pasipiktino: kaip šis Žmogus drįsta tokius Žodžius tarti 
krautuvininkui, kuris yra namų savininkas ir pardavinėja 
geriausią sviestą! 

Šit sutemo naktis, krautuvėlę uždarė, ir visi — be stu- 
dento — nuėjo gulti. Tada aitvaras įsigavo kambarin ir iš- 
ėmė poniutei burną, kuri jai nereikalinga miegant. Jei ait- 
varas tą burną pritaisydavo kuriam daiktui kambaryje, ta- 
sai tuoj įgaudavo kalbą ir balsą ir galėdavo dėstyti savo 
mintis bei jausmus taip pat puikiai, kaip ir poniutė, bet 
vienu laiku tiktai vienas, ir taip buvo gerai, nes antraip 
būtų ėmę armazuoti visi vienukart. 

Ir aitvaras pritaisė burną statinei, į kurią sumetami 
seni popieriai. 


— Ar teisybė, — klausė jis, — kad jūs nieko neišma- 
not apie poeziją? 
— Na jau, na, — tarė statinė, — aš žinau, kad poezi- 


ja — tai tas, kas spausdinama laikraščių atkarpoj, o pas- 
kui iškerpama. Drąsiai galėčiau tvirtinti, jog to daikto aš 
savyje turiu daugiau negu studentas, ogi prieš krautuvėlės 
šeimininką aš esu tik paprasta statinė, ir daugiau nieko. 

Aitvaras pritaisė burną kavos malūnėliui, tai tas kad 
ėmė terkšti! Tada pritaisė sviesto rėčkutei, paskui kasai — 

visi buvo tos pat nuomonės kaip ir statinė, o su daugumos 
nuomone reikia skaitytis. 

— Na, tai dabar studentui klius! — ir aitvaras patylom 
užlipo prastaisiais laiptais į palėpę, kur studentas gyveno. 
Žiūri, jis dar su šviesa. Aitvaras prisikišo prie rakto skylu- 
tės ir mato: studentas beskaitąs tą apdriskėlę knygą, par- 
sineštą iš krautuvėlės. Tačiau kaip šviesu pas jį! Iš knygos 
eina skaidrus spindulys, kuris aukščiau pavirsta kamienu, 
galingu medžiu, savo šakas plačiai išklėtusiu viršum stu- 


dento. Kiekvienas lapas žaliuoja, kiekvienas žiedas — dai- 
lus mergaitės veidelis, vienų akutės tamsios ir žėrinčios, 
kitų žydros ir nuostabiai tyros; kiekvienas vaisius — spin- 


dinti žvaigždė, ir visa kas skamba gražiausiais garsais. 

Ne, šitokių grožybių aitvaras dar niekad nebuvo net 
įsivaizdavęs, ne tik matęs ar girdėjęs. Jis stovėjo ir stovėjo 
pasistiebęs, žiūrėjo ir žiūrėjo, kol šviesa užgeso kamarėlėje. 
Studentas, matyt, užpūtė lempą ir atsigulė, bet mažiulis 
aitvaras vis nėjo nuo durų, nes tebeskambėjo graži ir ma- 
loni gaida, meilinga lopšinė studentui, nuėjusiam miegoti. 

— Betgi tai nė su kuo nepalyginami dalykai! — tarė 
aitvaras. — Niekad nebūčiau manęs! Norėčiau apsigyventi 
pas studentą... 

Tačiau jis pagalvojo — išmintingai pagalvojo, atsiduso 
ir pasakė: 

— Bet iš studento negausiu košės! 

Ir po to jis grįžo... grįžo pas krautuvininką. Ir gerai, 
kad grįžo, nes statinė bekalbėdama buvo bemaž sudilinusi 
poniutės burną: buvo jau apsakiusi visa, kas sukrauta vie- 
name jos šone, ir ketino imti nagan kitą šoną. Tik šit par- 
ėjo aitvaras ir grąžino burną poniutei. Tačiau visa krautu- 
vėlė, nuo kasos ligi paskutinio malkipagalio, laikėsi dabar 
statinės pažiūrų, labai ją aukštino ir pasitikėjo ja taip, jog 

vakarais, kai krautuvininkas skaitydavo savo laikraštyje 
meno ir teatro kritikas, jie manydavo girdį statinę kalbant. 

O mažiulis aitvaras nuo šiol nebesikentė ramiai pas 
krautuvininką sėdėti ir klausytis visų tų gudrybių ir išmin- 
ties perlų — ne, kai tik jis matydavo palėpės kamarėlėje 
šviesą, tuoj pasijusdavo taip, tarsi tos šviesos spinduliai 
būtų tvirčiausios virvės ir jį trauktų į aukštį, jis būtinai 
turėdavo lipti ir žiūrėti pro rakto skylutę, ir ten jį apdvelk- 
davo tokia didybė, kokią mes jaučiame prie banguojančios 
jūros, ir jis pravirkdavo ašaromis, pats nežinodamas kodėl, 
bet tos ašaros jam didžią palaimą nešdavo!.. Kaip tai nere- 
gėtai gražu būtų sėdėti su studentu po anuo medžiu, bet to 
negalėjo būti — jam smagu būdavo jau ir prie rakto sky- 
lutės. Jau ir šalti rudens vėjai ėmė pro palėpės plyšius 
pūsti, ir šalta darėsi, labai šalia, o mažiulis visvien, būda- 
vo, stovi nekūrenamame prieangyje ir tik tada pajunta šal- 
tį, kai šviesa kamarėlėje užgęsta ir kai vėjų kauksmas 
užstelbia gražiausius garsus. Ū-ti-ti! — tada jam pasidary- 
davo šalta, jis lipdavo žemyn ir lįsdavo į savo šiltą užkampį; 
ten būdavo jauku, gera. Ir kai kūčių vakarą atėjo kruopų 
košė su dideliu gumulu sviesto — krautuvininko prana- 
šumas buvo aiškus. 

Tik šit vieną naktį, pačiame vidunakty, kilo baisus 
triukšmas; žmonės daužė į langines, panaktinis švilpė — 
mat didelis gaisras kilo: visa gatvė buvo vienų liepsnų. Ar 
mūsų namai dega, ar kaimynų? Kur? Tai buvo išgąsčio! 
Krautuvininko poniutė taip sutriko, jog savo auksinius aus- 
karus išsisegė iš ausų ir įsidėjo į kišenę — dėl didesnio 
saugumo; krautuvininkas puolė prie savo vertybinių popie- 
rių, tarnaitė griebė savo šilkinę peleriną (turėjo tokią įsitai- 
siusi). Kiekvienas stengėsi gelbėti geriausia, ką turėjo, taip 
pat ir aitvaras: jis uždūmė keliais šuoliais į viršų ir įsiveržė 
pas studentą, kuris stovėjo visiškai ramus prie lango ir Žiū- 

rėjo, kaip siautėja liepsnos kitapus gatvės kieme. Aitvaras 
pagavo nuo stalo tą nuostabią knygą, įsikišo į savo raudo- 
ną kepurę ir laikė ją suėmęs abiem rankom: didžiausia na- 
mų brangenybė buvo išgelbėta! Jis pašoko, išbėgo su ja pro 
duris, užlėkė ant stogo, ant pačios viršūnės, ir atsisėdo ant 
kamino. Taip ir sėdėjo tenai, gaisro iš kitapus gatvės ap- 
šviestas, abiem rankom tvirtai suėmęs kepurę, kur buvo 
paslėpta brangenybė. Dabar tai jis jau tikrai pažino, į ką 
linkusi jo širdis, žinojo, kam ji iš tikrųjų priklauso. Tačiau 
kai gaisras buvo užgesintas ir kai jis atsipeikėjo vėl — hm... 

— Reikia dalintis tarp jų abiejų, — kalbėjo jis. — Aš 
negaliu visiškai atsižadėti krautuvininko — dėl košės! 

Ir tai buvo visai žmogiška! Mes juk irgi kartais einam 
pas krautuvininką — dėl košės. 


Aitvaras ir poniutė 


“1, itvarą tai tu pažįsti, taip, bet ar tu pažįsti 
! poniutę, tai yra daržininkiene? Ji buvo ap- 
siskaičiusi, mokėjo atmintinai begalę eilė- 
raščių, negana to — pati eilėraščius rašė, 
ir lengvai; kiek sunkumų jai sudarydavo 
tik rimai, arba, kaip ji vadindavo, „sąskam- 
biai“. Ji turėjo rašto dovaną ir kalbos dovaną, iš jos būtų 
galėjęs išeiti geras pastorius, o mažų mažiausia — pas- 
torienė. 

— Graži yra Žemė su šventadieniais rūbais! — sakė ji, 
ir tai minčiai suteikė atitinkamą stilių, ir aprūpino ją „są- 
skambiais“, ir giesmę padarė iš jos, itin gražią ir ilgą. 

Daržininkų šeimoje viešėjo giminaitis, seminaristas, po- 
nas Kiserupas, nors pavardė čia visai nesvarbi. Jis išklausė 
poniutės eilėraštį ir rado jį esant gerą, net labai gerą, kaip 
jis pareiškė. 

— Jūs turite kūrybos dvasią, poniute! — sakė jis. 

— Niekų kalba! — tarė daržininkas. — Nepūskit jūs 
jai į galvą miglų apie dvasią! Moteriškė turi būti kūnas, 
padorus kūnas, ir žiūrėti puodus, kad košė neprisviltų. 

— Kad ir prisvils, anglimis iššveisiu! — atitarė poniu- 
tė. — O tau duosiu mažytį bučiuką, ir vėl bus gerai. Kas 


p 


T iu pu “ Su 
| 2 1 "r -— kalė A -- + *— 
> J: * Ę Nag 
- “ 
———— a —— 4 
tŽ "e 45 


pas 
+ 


D7 


nors galėtų pamanyti, kad tau rūpi tik kopūstai ir bulvės, 


o tu juk myli gėles! — ir čia ji pabučiavo jį. — Gėlės yra 
dvasia! — sakė ji. 
— Žiūrėk savo puodus! — tarė jis ir išėjo į daržą. Dar- 


žas buvo jo puodas, ir jis žiūrėjo jį. 

O seminaristas sėdėjo ir šnekėjo su poniute. Į jos gra- 
žius žodžius „Žemė yra graži“ jis atpylė mažne ištisą pa- 
mokslą, pagal savo būdą: 

— Žemė yra graži, o yra pasakyta „užveldėkite žemę“, 
ir mes tapome jos viešpačiais. Vienas tapo žemės viešpačiu 
per dvasią, kitas per kūną, vienas pasidarė kaip šauktu- 
kas, kitas ištįso kaip brūkšnys, jog net kyla klausimas, 
kuriems galams jis čia reikalingas? Vienas pasidaro vysku- 
pas, kitas — tik vargšas seminaristas, tačiau viskas dėsto- 
si išmintingai. Žemė yra graži ir visada dėvi šventadienius 
rūbus! Jūsų eilėraštis, poniute, kelia daug minčių, jis ku- 
pinas jausmo ir geografijos. 

— Jūs turite kūrybos dvasią, ponas Kiserupai! — tarė 
poniutė. — Didžią dvasią turite, užtikrinu jus. Šviesu vidu- 
je pasidaro, kai su jumis pašneki. 

Ir juodu šnekėjosi toliau, vis taip pat gražiai ir taip pat 
gerai. Tačiau virtuvėje irgi buvo vienas, kas kalbėjo, — tai 
buvo aitvaras, mažas, pilkai apsirengęs aitvarėlis su raudo- 
na kepure. Juk pažįsti jį! Tupėjo sau virtuvėje, žiūrėjo puo- 
dus. Ir kad jis kalbėjo, tai negirdėjo niekas daugiau kaip 
tik didelis juodas katinas, „grietinvagis“, kaip poniutė 
vadino. 

Aitvaras buvo labai piktas ant jos, nes ji netikėjo, kad 
jis yra pasaulyje, tą jis žinojo tikrai. Ji, tiesa, jo dar niekad 
nebuvo mačiusi, bet, būdama tokia apsiskaičiusi, turėjo 
bent žinoti, kad jis yra, ir jam tada pasukti ko nors. Jai, 
sakysim, nė į galvą neatėjo kūčių vakarą įkrėsti jam košės 
nors šaukštą. Košės gaudavo visi jo senoliai prosenoliai, ir 

tai iš anaiptol ne tokių išsilavinusių moterų kaip ši, ir košė 
plaukte plaukdavo svieste ir grietinėje. Katinas net apsilai- 
žė, tokią kalbą girdėdamas. 

— Ji mane vadina įvaizdžiu! — kalbėjo aitvaras. — To 
tai jau aš įsivaizduoti nebegaliu. Ji, vadinas, nepripažįsta 
manęs! Žinau gerai, kad taip yra, nusiklausiau, ir šiandien 
vėl klausiausi. Sėdi sau ten ir kuždasi su tuo mokinukų 
plakėju, su tuo seminaristu. Ir aš sakysiu kaip jos senis: 
„Žiūrėk savo puodus!“ O ji nežiūri; padarysiu, kad puodas 
pervirtų! 

Ir aitvaras ėmė pūsti į ugnį, net liepsnojo ir kibirkščia- 
vo. „Ple-ple-ple, puch-puch-puch“ — ir pervirė puodas. 

— Dabar eisiu į kambarį ir pripešiosiu skylių jos senio 
kojinėse! — kalbėjo aitvaras. — Po didelę skylę pradrėksiu 
ir pirštuose, ir kulne, tai ji turės darbo — gaus adyti, ati- 
trūkusi nuo eilių rašymo. Ponia eilėkale, prašom adyti se- 
nio kojines! 


Katinas, tai girdėdamas, sučiaudėjo — mat jis buvo 
nušalęs, kad ir kailiniuotas visad vaikščiojo. 

— Aš kamaros duris palikau praviras, — kalbėjo aitva- 
ras. — Ten stovi grietinė, tokia tiršta kaip košė. Jei tu jos 
neišlaksi, tai aš išlaksiu. 

— Vadinasi, ar šiaip, ar taip gausiu į kailį, — tarė ka- 
tinas, — tai verčiau jau ir grietinę išlaksiu. 

— Žinoma! Pirma užsitarnauti, paskui gauti! — tarė 
aitvaras. — O aš dabar įlįsiu į seminaristo kambarį, jo pet- 


nešas užkabinsiu ant veidrodžio, o kojines įmerksiu į praus- 
tuvę, tai jis manys, kad punšas buvo per stiprus ir jis pa- 
sigėrė. Praeitą naktį aš tupėjau ant malkų palei šuns būdą. 
Man labai patinka šunį erzinti: aš kojas nuleidęs makaruo- 
ju, šuo jų nepasiekia, kad ir aukštai pasišokėdamas, ir nirš- 
ta, ir loja, ir loja, o aš makaruoju kojas ir makaruoju. Tai 
gražumo buvo! Seminaristas nubudo, triskart kėlėsi žiūrėti, 

ko tas šuo draskosi, bet manęs jis nematė, nors ir akinius 
nešioja. Jis, matai, ir miega su akiniais. 

— Tu sukniauk, jei poniutė eis, — kalbėjo katinas. — 
Aš gerai negirdžiu, man šiandien ausys užgultos. 

— Tu pats užgultas, — sakė aitvaras, — tave slegia 
smaližiavimo geidulys. Bet eik, smaližiauk drąsiai, išlak vi- 
są grietinę! Tik neužmiršk paskui apsilaižyti, kad nepasiro- 
dytum grietiniuota barzda! O aš eisiu saugoti. 

Ir aitvaras nuėjęs susigūžė prie durų, o durys stovėjo 
praviros, ir kambary nieko daugiau nebuvo, tik poniutė ir 
seminaristas. Juodu šnekėjosi apie tai, ką seminaristas taip 
gražiai vadino „dvasios dovanomis“, kurias kiekvienuose na- 
muose reikią vertinti labiau nei puodus ir puodynes. 

— Ponas Kiserupai, — kalbėjo poniutė, — dabar, kad 
jau taip įsišnekom, aš jums parodysiu vieną dalyką, kurio 
dar nesu rodžiusi jokiai gyvai būtybei pasaulyje, juoba vy- 
riškiui, — parodysiu jums savo eilėraštėlius. Kai kurie jų 
yra, beje, gana ilgi. Aš juos pavadinau: „Kuklios moteriškės 
žodžių sąskambiai“. Aš taip labai mėgstu senus, savus Žo- 
džius. 

— Ir gerai, taip ir reikia! — parėmė seminaristas. — 
Vokiškus žodžius privalome guiti lauk iš savo kalbos! 

— Aš taip ir darau! — tarė poniutė. — Niekad manęs 
neišgirsit sakant „buterbrodas“ arba „tašė“, visada sakau 
„sviestainis“, „regztė“. 

Ir ji išėmė iš stalčiaus rašomojo popieriaus knygą su 
šviesiai žaliais apdarais ir keliais rašalo tiškalais. 

— Daug rimtų dalykų yra šioje knygoje! — tarė ji. — 
Aš turiu stiprų polinkį į liūdnus motyvus. Čia štai „Dūsa- 
vimai naktį“, čia „Mano vakarų žaros“, čia „Kaip aš gavau 
Klemensą“, savo vyrą — šitą jūs galite praleisti, nors daly- 
kas ir perjaustas, ir permąstytas. „Namų šeimininkės pa- 
reigos' — stipriausias eilėraštis. Visi labai liūdni; taip 

reiškiasi mano esmė. Tik vienas dalykėlis tėra juokaujamo 
pobūdžio, jame sudėtos linksmo nusiteikimo mintys — juk 
tokių irgi galima turėti. Tai mintys... bet jūs nesijuokit iš 
manęs!.. mintys apie poetės būklę. Jos žinomos tik man 
pačiai, mano stalčiui, o dabar ir jums, ponas Kiserupai! Aš 
myliu poeziją, ji užtvinsta mane, ji pagauna savo galion, 
užvaldo mane, užviešpatauja mane. Aš išsakiau tatai eilė- 
raštyje vardu „Mažytis aitvaras“. Jūs turbūt žinote seną 
kaimo žmonių prietarą apie aitvarą, kuris amžinai išdarinė- 
ja savo pokštus namuose? Tad štai, aš įsivaizdavau, jog 
pati esu namai, 0 poezija, jausmai manyje yra aitvaras, ta 
neramioji dvasia, kuri viešpatauja. Aš jos galybę ir didybę 
apdainavau „Mažyčiame aitvare“, tačiau jūs turite man pri- 
žadėti, bet labai labai tvirtai prižadėti niekad to neišduoti 
mano vyrui arba šiaip kam. Skaitykite balsu, aš noriu pa- 
klausyti, ar jūs susivokiate mano rašte. 

Ir seminaristas skaitė, o poniutė klausė, ir mažasis ait- 
varas taip pat klausė. Jis kiūtojo susigūžęs už durų, bet, 
kai tik perskaitė antraštę „Mažytis aitvaras“, net į vidų 
įlindo. 

— Taigi apie mane čia! — tarė jis. — Ką jau ji galėjo 
apie mane parašyti? Na, žiūrėk tu man, poniute: prigrieb- 
siu aš tave, prigriebsiu tavo viščiukus, ir tavo kiaušinius, 
ir tavo veršiui penimiui taukus atimsiu! Prigriebsiu aš tave! 

Ir jis klausėsi, net išsižiojęs, ausis ištempęs. Tačiau 
juo daugiau jis išgirdo apie aitvaro galybę ir didybę, apie jo 
viešpatavimą poetės viduje, — ji turėjo galvoj poeziją, kaip 
jūs jau Žinot, bet aitvaras tatai suprato tiesiogine prasme 
ir taikė sau, — juo jis vis labiau šiepėsi, net jam akys spin- 
dėjo iš džiaugsmo, net mina pasidarė kaip oraus pono, jis 
pasistiebė ant pirštų galiukų, padidėjo net visu coliu. Jį 
visiškai sužavėjo žodžiai, pasakyti apie mažytį aitvarą. 


— Poniutė turi dvasią, ji labai didelio mokslo! Koks aš 
neteisingas buvau tai moteriai! Ji mane įtraukė į „sąskam- 
bius“, kurie bus spausdinami, skaitomi! Kad taip, tai kati- 
nas nebegaus lakti jos grietinės, aš vienas laksiu! Vienas 
vis mažiau išlaksiu negu du, dabar aš rūpinsiuos taupumu 
ir gerbsiu poniutę, ir pagarbą jai reikšiu! 


— Koks jis panašus į žmogų, tasai aitvaras! — sakė 
sau katinas. — Vos tiktai poniutė saldžiau sukniaukė, ir 
dar apie jį patį, — ir persimainė jo nusistatymas. Pasali ji, 


ta poniutė! 

Bet ji nebuvo pasali, pasalus buvo aitvaras, kuris pa- 
sidarė kaip Žmogus. 

Jei tu šios istorijos nesupranti, tai ieškok, kas paaiš- 
kintų, tik tuo reikalu kreipkis ne į aitvarą ir ne į poniutę. 

Anė Lisbeta 


3 nė Lisbeta buvo it kraujas ir pienas, jauna 
ir smagi, daili pažiūrėti, dantys balti, akys 
" tik Žybt Žybt, koja lengva šokti, o būdas 
Ę dar lengvesnis! Kas iš to pasidarė? — 
„Bjaurus vaikiščias!“ Beje, gražus jis tikrai 
nebuvo. Jį atidavė auginti grioviakasio 
žmonai, o pati Anė Lisbeta nuėjo į grafo pilį, sėdėjo puoš- 
niame kambaryje, visa šilkuose ir aksomuose, joks vėjelis 
negalėjo jos užpūsti, rūstaus žodžio negalėjo niekas į ją 
pratarti, kad jai nepakenktų kartais, — ją nuo visko sau- 
gojo. Ji mat žindė grafo vaiką, o tasai buvo dailus kaip 
karalaitis, gražus kaip angeliukas. O kaip ji mylėjo tą vaiką! 

Tuo tarpu jos pačios vaikas augo grioviakasio namuo- 
se, Kur marmaliuodavo ne košės puodas, o paleisti nasrai, 
ir dažniausiai nieko namie nebūdavo. Vaikas, būdavo, ver- 
kia verkia, na, bet kai niekas negirdi, tai niekam per šir- 
dį — išsiverkia ir užmiega, o kai miega, tai nejunta nei 
alkio, nei troškulio, miegas yra geras išradimas. Metai bė- 
go, o su laikų, kaip žmonės sako, bet kokia žolė užauga. 
Užaugo ir Anės Lisbetos vaikas, nors, visų manymu, buvo 
nupiepęs. Šiaip ar taip, jis visai įaugo į šeimą, priėmusią jį 

už pinigus. O Anė Lisbeta nusikratė juo amžinai, ji pasida- 
rė miesto dama, gyveno šiltai ir patogiai ir vaikščiojo skry- 
bėlėta. Tačiau į grioviakasio namelius ji nėjo niekad, viena, 
kad per toli, antra, kad neturėjo ten ko veikti: vaikas buvo 
jiems duotas ir atiduotas. O tie žmonės sakė: duoną ėsti jis 
moka, tai tegu moka ir užsipelnyti — ir pristatė jį ganyti 
Madso Jenseno žalų karvių. Taip, jis jau mokėjo ganyti ban- 
dą ir šiaip taip pelnėsi kąsnį. 

Šuva, dvaro kieme pririštas, kai saulė šviečia, tupi iš- 
didus ant savo būdos ir aploja kiekvieną, kas eina pro šalį, 
o kai lietus lyja, įlenda į būdą ir guli ten sausai ir šiltai. 
Anės Lisbetos vaikas, kai saulė šviečia, būdavo, tupi ant 
griovio krašto ir drožinėja pagaliuką; turėjo pavasarį nusi- 
žiūrėjęs tris Žydinčias Žemuoges, tikėjosi uogų ir jau iš 
anksto gardžiavosi, tik uogų nesulaukė. Ten jis tupėjo visų 
vėjų pučiamas, visų lietų lyjamas, peršlampa, būdavo, ligi 
kaulo, o šaižus vėjas paskui išdžiovina marškinius ant kup- 
ros; pareina į dvarą — visi stumdo ir niuksuoja, mergos ir 
bernai sako jį esant bjaurų ir šlykštų, ir taip jis priprato 
būti — niekieno nemylimas. 

Vadinas, šitaip sekėsi Anės Lisbetos sūneliui? O kaip 
jam turėjo sektis? Tokia buvo jo dalia: „Niekieno nemy- 
limas“. 

Ir sausa žemė jį nusimetė nuo savęs: jis buvo atiduo- 
tas tarnauti už jungą į palaikę šutę — mažą laivelį su vie- 
na bure. Jis, būdavo, stovi prie vairo, o škiperis geria. Mur- 
zinas amžinai būdavo, bjaurus, nužvarbęs ir toks alkanas, 
jog tarytum niekad soties nematęs; juk išties taip ir buvo. 

Buvo vėlus ruduo, oras darganotas, vėjas verte vėrė 
per storą drapaną, ypač jūroje, o čia plaukė palaikė šutė su 
viena bure, aptarnaujama tik dviejų vyrų, tikriau — pus- 
antro: tai buvo škiperis ir jo junga. Tamsu buvo visą dieną, 
šit sutemo dar labiau, pasidarė bjauriai šalta. Škiperis iš- 

gėrė burnelę, kuri turėjo sušildyti iš vidaus. Jo butelis bu- 
vo senas, stikliukas irgi, viršus jo dar buvo sveikas, bet 
kojelė nudužusi, jos vietoj, kad galėtų stovėti, pritaisyta 
medžio trinkelė, padrožinėta ir mėlynai nudažyta, Viena 
burnelė gerai, dvi dar geriau, manė škiperis. Junga sėdėjo 
prie vairo ir laikė jį savo kietomis, dervuotomis rankomis. 
Bjaurus jis buvo, plaukai pasišiaušę, pats nupiepęs, šlei- 
vas kažkoks. Tai buvo grioviakasių vaikiščias, krikštų kny- 
gose užrašytas kaip Anės Lisbetos sūnus. 

Vėjas pašėlusiai pūtė, šutė pašėlusiai lėkė. Burė tik 
plakė išsipūtusi, skriste skrido, o aplinkui dangus su van- 
deniu maišėsi, ir toliau galėjai laukti dar gražiau. — 
Stop! — Kas pasidarė? Kas trenkė, kas sprogo, kas pagavo 
šutę? Ji ėmė suktis! Ar viesulas užėjo, ar dangus prakiuro? 
Junga prie vairo suriko. Laivelis užlėkė ant povandeninės 
uolos ir paskendo it sena klumpė kaimo kūdroj, paskendo 
su visu gyviu, su pelėm ir vyrais. Pelių tai buvo jame, bet 
vyrų — tik pusantro: škiperis ir grioviakasių berniūkštis. 
Ir niekas to daugiau nematė, kaip tiktai klykiančios žu- 
vėdros iš viršaus ir žuvys iš apačios, bet ir tos nelabai, nes 
šūstelėjo pabūgusios į šalį, kai vanduo kliokė į skęstančią 
šutę. Nuskendusi ji atsidūrė vos per sieksnį po vandeniu, 
ir tiedu abudu tenai palaidoti, palaidoti ir užmiršti. Tik stik- 
liukas su mėlynai dažyta medine koja nepaskendo, koja 
laikė paviršiuj; ir plūduriuos taip, ir nešios vanduo, kol 
trenksis kur nors ir suduš — kur, kada? Na, tai nebeturėjo 
reikšmės. Stikliukas buvo jau atsitarnavęs, buvo buvęs my- 
limas, ne taip, kaip Anės Lisbetos vaikas! 

Anė Lisbeta gyveno mieste, gyveno jau kadai kadės, ją 
žmonės vadino „madam“, ir ji laikė galvą labai aukštai, mi- 
nėdama būtąsias dienas, grafystės laikus, kai ji važinėjusi 
karieta ir galėjusi kalbėtis su grafienėmis ir baronienėmis. 
Jos mielasis grafiukas buvęs tikras dangaus angeliukas, 

jau toks meiliaširdis, jis labai ją mylėjęs, ir jį labai ji my- 
lėjusi, juodu bučiuodavęsi, glamonėdavęsi, jis buvęs josios 
džiaugsmas, pusė josios gyvenimo. Dabar jis esąs jau dide- 
lis, jam keturiolika metų, esąs jau ir mokslo, ir gražumo 
pritekęs. Ji nesanti mačiusi jo nuo to laiko, kai ant rankų 
nešiojusi, daug jau metų, kaip grafų pilyje bebuvusi. Tenai 
nuvykti esanti tikra kelionė. 

— Aš turiu tvirtai pasiryžti vieną sykį! — kalbėjo Anė 
Lisbeta. — Turiu būtinai nuvykti pas savo brangenybę, pas 
saldųjį savo grafų kūdikėlį! Žinoma, jis irgi tikriausiai ilgisi 
manęs, mąsto apie mane, tebemyli mane kaip ir tada, kai 
savo angeliškom rankytėm kabinėjosi man ant kaklo ir sa- 
kė „An-Lis“. Ir tas jo sakymas skambėjo kaip gražiausia 
muzika! Taip, turiu tvirtai pasiryžti ir aplankyti jį. 

Ji važiavo traukiniu veršių vagone, ėjo pėsčia, pasiekė 
galų gale grafų pilį, kuri tebebuvo tokia pat didinga ir praš- 
matni, kaip pirma, taip pat ir sodas aplink pilį tebebuvo, 
tačiau šeimynykščiai visi nebepažįstami, nė vienas iš jų ne- 
žinojo, kas tokia yra Anė Lisbeta, nežinojo, kiek daug ji čia 
kitados reiškė, tatai galinti jiems pasakyti grafienė, taip pat 
ir jos sūnus. Kaip ji ilgėjosi jo! 

Šit Anė Lisbeta jau čia. Ilgai ji gavo laukti, o kai lauki, 
visada prailgsta. Prieš ponams sėdantis prie stalo, ją pa- 
šaukė pas grafienę, ir ši maloniai pakalbino ją. Savo saldųjį 
vaikeliuką ji galėsianti pamatyti tiktai po valgio. Tada ją 
pašaukė vėl. 

Koks didelis jis užaugęs, koks aukštas ir laibas! Bet jo 
akys tebebuvo tokios pat meilios, ir burna kaip angelėlio! 
Jis pažiūrėjo į ją, bet nepasakė nė žodžio. Pažinti jis jos, 
aišku, nepažino. Jis apsigręžė ir jau buvo beišeinąs, tik šit 
ji paėmė jo ranką ir prispaudė ją prie savo lūpų. „Na, gerai, 
gerai!“ — tarė jis ir išėjo į savo kambarį — jis, jos meilės 

goda, jis, kurį ji taip mylėjo ir dar tebemyli karščiausiai, 
jis, visas jos pasididžiavimas žemėje. 

Anė Lisbeta išėjo iš pilies į gryną vieškelį. Ji buvo labai 
nuliūdusi: jis toks svetimas jai, nebeatmena jos, nei pa- 


sakyti neturi nieko, ničnieko jai, — jis, kurį ji kitados 
dienąnakt ant rankų nešiojo, kurį lig pat šiol mintyse tebe- 
nešioja. 


Ant vieškelio priešais ją nusileido didelis, juodas var- 
nas ir krankė, krankė. 

— Ei, — tarė ji, — ko čia kranki, nelaimių pranaše! 

Ji ėjo pro grioviakasio trobelę. Tarpdury stovėjo grio- 
viakasio žmona, ir jodvi sušneko. 

— Kokia tu susiganiusi! — tarė grioviakasio žmona. — 
Tu drūta, riebi! Tau gerai einasi! 

— Žinoma! — tarė Anė Lisbeta. 

— O laivas su tais abiem paskendo! — tarė grioviaka- 
sio žmona. — Škiperis Larsas ir junga, abu prigėrė. Nebė- 
ra. Jau tikėjausi, kad bernėkas mane keliais skatikais su- 
šelps. Tau tai jis gi nieko nekaštavo, Ane Lisbeta! 

— Jie prigėrė! — tepasakė Anė Lisbeta, ir daugiau jos 
apie tai nešnekėjo. Anė Lisbeta dėl to buvo tokia nesmagi, 
kad jos grafiukas su ja nebenorėjo kalbėti, o ji taip jį my- 
lėjo, tokią kelionę sukorė dėl jo, ir pinigo išleido nemažai, 
ir malonumo ne kažkiek tegavo; bet apie tai ji šičia nepra- 
sitarė, nenorėjo atverti širdies grioviakasio Žmonai, antraip 
toji galėjo pamanyti, kad grafų namuose jos nė už ką ne- 
belaiko. Čia vėl sukrankė juodvarnis viršum jos. 

— Tas juodas vaiduoklis, — tarė Anė Lisbeta, — gąs- 
dina mane ir gąsdina šiandien. 

Ji turėjo pasiėmusi kavos pupelių ir cikorijos. Duoti jų 
grioviakasio Žmonai, kad išvirtų kavos, reiškė tikrą gerada- 
rybę, podraug ir pati ji norėjo išgerti puodelį. Tad griovia- 
kasio žmona išėjo virti kavos. Anė Lisbeta atsisėdo į krėslą 

ir užmigo. Čia ji pasapnavo tą, kurio niekad pirmiau nebu- 
vo sapnavusi, tai buvo keista; ji sapnavo savo vaiką, kuris 
šitoj trobelėj alko ir rėkė, kuris buvo apleistas, o dabar 
gulėjo jūros dugne, vienas Dievas težino kur. Ji sapnavo, 
kad sėdi štai šitame krėsle, o grioviakasio žmona išėjusi 
virti kavos, ji net pupelių kvapą užuodė. Tik šit atsirado 
tarpdury kažkas toks labai dailus, toks pat dailumo kaip 
grafiukas, ir tarė: „Ateina pasaulio pabaiga! Kabinkis tvirtai 
į mane, nes tu gi esi mano motina! Tu turi angelą danguj! 
Kabinkis tvirtai į mane!“ 

Ir jis sugriebė ją, ir tuomet pasidarė didelis triukšmas, 
matyt, pasaulis ėmė irti ir griūti, bet angelas pakilo aukš- 
tyn ir kėlė ją, suėmęs tvirtai už rankovių, taip tvirtai, jog 
jautėsi jau nuo žemės bekylanti; tačiau šit prikibo kažkas 
labai sunkus prie jos kojų, užsigulė ant nugaros — rodės, 
kad šimtai moterų sukibo į ją ir sakė: „Jei tu gali būti 
išgelbėta, tai mes irgi! Kabinkitės! Kabinkitės!“ Ir jos kabi- 
nosi visos į ją. Sūkibo per daug, pasigirdo „driks, driks“, 
rankovės atidrisko, ir Anė Lisbeta nupuolė baisiai Žemai, 
net pabudo ir vos nepargriuvo su visu krėslu. Jos galvoje 
buvo tikra maišalienė, neatsiminė nieko dorai, ką sapnavo, 
bet ten buvo kažkas labai bloga. 

Po to jos pagėrė kavos, pasišnekučiavo, ir Anė Lisbeta 
nuėjo į artimiausią miestelį, kur ketino susirasti vežiką ir 
dar šią pat naktį išvažiuoti namo. Tačiau kai ji norėjo pa- 
sisamdyti vežiką, šisai pasakė galėsiąs pavėžinti tiktai kitą 
vakarą. Ji paskaičiavo, kiek jai tas atsieitų, pasvarstė kelio 
ilgį ir sumetė, jog bus dviem myliom arčiau, jeigu ji eis 
pėsčia ne vieškeliu, o jūros krantu, po tiesumui. Oras gra- 
žus, naktis šviesi, mėnesiena, rytoj ir bus namie. 

Saulė jau buvo nusileidusi, dar girdėjosi vakaro var- 
pai — ne, tai ne varpai skambėjo, tai varlės kvarkė Pederio 
Oksės tvenkiniuose. Nutilo ir jos, pasidarė visai tyku, ne- 

sigirdėjo nė paukščių balsų, nes visi jau buvo nuėję miego, 
o pelėda dar namo negrįžusi. Tylu buvo miške ir krante, 
kuriuo ji ėjo. Ji girdėjo, kaip smėlis čiukši po jos kojom; 
vanduo nesipleškeno; nė garso visoje gilios jūros platybėje; 
be žado buvo jie tenai visi, ir gyvieji, ir mirusieji. 

Anė Lisbeta ėjo ir apie nieką negalvojo. Ji buvo toli nuo 
minčių, tik mintys nebuvo toli nuo jos, mintys niekad nuo 
mūsų nenusišalina, jos tik esti snaudulio būklėje, tiek tos, 
kurios jau permąstytos užsnūdo, tiek tos, kurios dar nepa- 
judėjo. Tačiau mintys sukyla pačios, jos moka sujusti mū- 
sų širdyje, taip pat ir galvoje, jos moka ir užpulti mus. 


„Geras darbas neša palaimintą vaisių!“ — taip yra pa- 
rašyta. 
„Nuodėmė neša mirtį!“ — irgi yra parašyta. Daug yra 


parašyta, daug pasakyta, tik negi atimeni žmogus, negi gal- 
voji apie tai. Taip buvo ir Anei Lisbetai. Tik mat kartais ima 
netikėtai ir iškyla tatai atminty, ir prabyla tavyje. 

Visos piktybės, visos dorybės glūdi mūsų širdyje, tavo, 
mano širdyje! Glūdi jos it mažyčiai, neregimi grūdeliai. Tik 
šit iš šalies įeina saulės spindulys ar pikta ranka prisilie- 
čia, tu sujundi, tu pasuki į kairę ar į dešinę — taip, tavo 
tasai posūkis gali lemti viską! — ir mažytė sėkla jau su- 
kruto dygti, žiūrėk, jau brinksta, sprogsta ir paleidžia savo 
sultis į tavo kraują, ir tu jau pasinešęs tam tikru keliu. Yra 
siaubingų minčių, kurių nė nenusimanai turįs, kol vaikštai 
it sapne, bet jos yra gyvos. Anė Lisbeta vaikščiojo it sapne, 
mintys buvo gyvos. Nuo vienos metinės šventės ligi kitos 
ilga pasidaro sąžinės sąskaita, už visus metus, daug kas 
nepadaryta, daug nusikalsta žodžiu ir mintimi. Mes negal- 
vojame apie tai, Anė Lisbeta irgi negalvojo, ji nieko blogo 
nebuvo padariusi, kas kirstųsi su valstybės įstatymais ir 
nuostatais, į ją buvo gerai žiūrima, ji buvo laikoma pado- 
riu, rimtu žmogumi, tą ji žinojo. Ir kai ji dabar ėjo sau 

jūros krantu... kas gi ten? Kas ten guli? Ji sustojo. Ką ten 
išplovė jūra? Seną vyrišką skrybėlę. Kur ir kam ji nuo gal- 
vos nukrito? Anė Lisbeta priėjo artyn, sustojo, pažiūrėjo — 
o, kas ten gulėjo! Ji labai išsigando; tačiau išsigąsti nebuvo 
ko, ten buvo tik jūros maurai ir nendrės, apsivėlę apie di- 
delį pailgą akmenį ir išrodė kaip žmogaus kūnas; ten tebu- 
vo nendrės ir maurai, o ji betgi išsigando, o kai traukė 
toliau, jai atėjo į galvą daug kas, ko buvo prisiklausiusi dar 
maža būdama, — visi prietarai apie krantan išplautus 
skenduolius, kurie vaidenąsi, apie nepalaidotųjų šmėklas, 
klajojančias nuošaliose jūros pakrantėse. Prisiminė „telius- 
kuojami lavonai“, negyvėliai, kurie nieko nedarą, tik jų vai- 
dulai — krantų šmėklos — atkakliai seką paskui vienišą 
keleivį, kabinąsi prie jo ir reikalaują nunešti į kapines ir 
palaidoti. „Kabinkitės! Kabinkitės!“ — saką tie vaiduokliai. 
Kai Anė Lisbeta šiuos žodžius tylomis kartojo, tučtuojau 
kaip gyvas stojosi jai akyse visas josios sapnas, kaip mo- 
tinos į ją kibo ir rėkė: „Kabinkitės! Kabinkitės!“, kaip pa- 
saulis griuvo, kaip rankovės iro ir kaip ji atitrūko nuo savo 
vaiko, kuris ją paskutinio teismo valandą norėjo iškelti 
aukštyn. Jos vaikas, jos pačios kūnas kraujas, kurio ji nie- 
kad nemylėjo, apie kurį net negalvojo niekad, tasai vaikas 
guli nūnai jūros dugne, jis gali pasirodyti jūros išplautas ir 
užrikti: „Kabinkitės! Kabinkitės! Nunešk mane į kapines!“ 
Ir kai ji apie tai galvojo, baimė gnybo jai į kulnus, ir ji 
sukruto greičiau eiti; siaubas slinko, slinko it šalta, gliti 
ranka ir sugniaužė širdį taip, jog vos negriuvo nualpusi. O 
kai pažvelgė tolyn į jūrą, tenai tvenkėsi tirštuma ir tamsu- 
ma. Sunkus rūkas vertėsi artyn tumulais, gulėsi ant krū- 
mų ir medžių ir darė iš jų keistus, neregėtus pavidalus. Ji 
atsigręžė pažiūrėti į mėnulį, kuris stovėjo užpakal jos ir 
buvo it blausus skridinys be jokio spindesio; ji pasijuto 
taip, tarsi didi sunkuma būtų prislėgusi visus jos sąnarius. 

„Kabinkitės! Kabinkitės!“ kartojosi jos mintyse, ir kai ji dar 
sykį atsigręžė į mėnulį pažiūrėti, jai pasirodė, kad jis pri- 
sikišo veidu visiškai prie pat jos, o rūkas it balta marška 
gaubiasi jai ant pečių: „Kabinkitės! Nunešk mane į kapi- 
nes!“ — pasigirdo jai ausyse, ir dar girdėjo ji kažkokį garsą, 
baisiai nykų, baisiai keistą, ir ne varlės pelkėje, ne varnos 
ar krankliai tatai rėkė, nes jų čia nesimatė niekur. „Palai- 
dok mane! Palaidok mane!“ — šaukė tasai balsas. Taip, čia 
vaidenosi jos skenduolis vaikas, ne kas kitas, — jos vai- 
kas, kuris dabar jūros dugne guli ir negali rasti ramybės, 
kol nėra nuneštas į kapines. Užtat ji tuojau nueis į kapi- 
nes, nueis ir iškas jam duobę. Ji pasinešė eiti kapinių lin- 
kui — ir tuoj pasirodė jai, kad sunkulys mažėja ir nyksta; 
tada ji norėjo apsigręžti ir tiesiausiu keliu drožti namo, bet 
čia ir vėl ją ėmė slėgti sunkulys: „Kabinkitės! Kabinkitės!“ 
Tas šauksmas skambėjo kaip varlių kvarkimas, skambėjo 
kaip paukščio aimana, skambėjo taip aiškiai: „Palaidok ma- 
ne! Palaidok mane!“ 

Rūkas buvo šaltas ir šlapias, jos ranka, jos veidas bu- 
vo šaltas ir šlapias nuo siaubo. Siaubas sukaustė jos kūną, 
o jos dvasioje atsirado begalinė erdvė mintims, kurių anks- 
čiau ji niekad nemąstė. 

Per vieną pavasario naktį gali čia, šiaurėje, skirpstų 
giraitė išsprogti ir ryto saulėje pasirodyti su visa jauna savo 
grožybe, per vieną vienintelę sekundę gali sudygti ir sukles- 
tėti pikto sėkla, glūdinti mūsų prigimtyje; ji mums apsireiš- 
kia ir išsiskleidžia prieš akis per vieną sekundę, kai sąžinė 
pabunda, kaip tik tada, kai mažiausiai to laukiame; tuomet 
ir pasiteisinimo nebėr jokio: darbai stovi prieš akis ir liu- 
dija, mintis prabyla žodžiais, o ir žodžiai išsklinda po pa- 
saulį. Mes baisimės tuo, ką savyje nešiojame ir neslopina- 
me, mes baisimės tuo, ką per savo išdidumą ir lengva- 
pėdiškumą sėjome. Širdyje glūdi visos dorybės, bet ir visos 

piktybės, ir gali jos suklestėti net pačioje nederlingojoje dir- 
voje. 

Anės Lisbetos mintyse dėjosi tai, ką šičia apsakėme 
žodžiais. Minčių sugniuždyta, ji krito žemėn ir šliaužte 
šliaužė. „Palaidok mane! Palaidok mane!“ — kalbėjo jai bal- 
sas, ir ji mieliausiai būtų pati save palaidojusi, jei kapas 
duotų amžiną užmairštį. 

Tai buvo rimto pabudimo valanda su šiurpiu siaubu. 
Prietarai karščiu ir šalčiu tvino į jos kraują: begalė dalykų, 
apie kuriuos ji niekad nebūtų norėjusi nė užsiminti, sukilo 
galvoje. Tyliai, be garso, it debesiuko šešėlis šviesią mėne- 
sienos naktį, sliuogė pro ją vaidulas, apie kurį anksčiau 
buvo girdėjusi: pro pat ją pralėkė ketvertas arklių, žerian- 
čių ugnį iš akių ir šnervių, jie vežė liepsnojančią karietą, o 
joje sėdėjo piktas ponas, prieš daugiau nei šimtą metų siau- 
tęs šioje apylinkėje. Kiekvieną vidurnaktį — taip Žmonės 
sakė — jis važiuojąs į savo dvarą ir tuoj grįžtąs vėl; jis 
nebuvo baltas, kaip visi numirėliai, — ne, jis buvo juodas, 
juodai juodas, kaip juodžiausia anglis. Jis linkterėjo Anei 
Lisbetai ir pamojo ranka: „Kabinkis! Kabinkis! Tada tu vėl 
galėsi važinėtis grafo karieta ir pamiršti savo vaiką!“ 

Ji greit greit nuskubėjo į priekį ir pasiekė kapines. Bet 
tenai juodi kryžiai ir juodi varnai sumišo pervien. Varnai 
krankė taip, kaip šiandien krankė anas varnas, bet dabar 
ji suprato varnų kalbą: „Aš varno motina! Aš varno moti- 
na!“ — rėkė vienas juodvarnis, ir Anė Lisbeta žinojo, kad 
tie žodžiai gali tikti ir jai, ji gal irgi bus paversta tokiu šit 
juodu paukščiu ir turės rėkti be paliovos, ką šis rėkia, jei 
nesuspės iškasti duobės kapui. 

Ir ji puolė ant žemės, ir kasė duobę rankomis, net krau- 
jai iš pirštų tryško. 

„Palaidok mane! Palaidok mane!“ — girdėjo ji be palio- 
vos. Ji bijojo, kad gaidys nesugiedotų ir nepasirodytų auš- 

ros raudonis rytuose, nes jei iki tol darbo nebaigs, tai ji 
žuvusi. Ir gaidys sugiedojo, ir paraudo rytai... o duobė tik 
ligi pusės tebuvo iškasta, šalta kaip ledas ranka nusliuogė 
jos galva ir veidu, lig pat širdies. „Tik pusė duobės!“ — 
sudejavo ir nuskriejo tolyn, jūros gelmės linkui, — taip, tai 
buvo vaiduoklis skenduolis. Anė Lisbeta susmuko žemėn, 
nebetekusi jėgų ir apdujusi, be sąmonės, be jokio jausmo. 

Buvo jau šviesi diena, kai ji vėl atsipeikėjo. Du vyrai ją 
pakėlė, pastatė. Ji gulėjo ne kapinėse, tiktai prie pat jūros 
kranto, ten ji buvo iškasusi smėlyje gilią duobę ir pirštus 
susipjausčiusi į apdužusią taurelę su mėlyna medžio trinke- 
le kojos vietoj. Anė Lisbeta buvo jau ligonis: sąžinė sumaišė 
jai prietarų kortas, išdėstė jas ir išrodė, kad ji dabar be- 
turinti tik pusę sielos, o kitą pusę nusinešęs jos vaikas į 
jūros gelmes. Anė Lisbeta parėjo namo, tačiau būtojo žmo- 
gaus iš jos nebebuvo. Jos mintys buvo susiraizgiusios, kaip 
susiraizgo siūlų sruoga, ir tik vieną giją ji teišpainiojo — 
kad ji būtinai turinti atnešti į kapines vaiduoklį skenduolį, 
iškasti jam duobę, palaidoti ir taip atgauti antrąją sielos 
pusę. 

Daug naktų pasigesdavo jos namuose ir visad atrasda- 
vo jūros krante, vaiduoklio skenduolio belaukiančią. Taip 
praėjo visi metai. Tada ji dingo vieną naktį, ir niekas jos 
neberado. 


Lėlių teatro direktorius 


43 laukėmė garlaiviu. Tarp keleivių buvo vie- 
nas senyvas vyriškis tokiu patenkintu vei- 
du, jog turėjai manyti, kad jis laimingiau- 
sias Žmogus pasaulyje, jei tik toks veidas 
nemeluoja. Na taip, jis ir esąs laimingiau- 
sias Žmogus, tą aš išgirdau iš jo paties. Jis 
buvo danas, mano tautietis, klajojančio teatro direktorius. 
Visus savo artistus jis turėjo su savimi, visi jie buvo sudėti 
didelėje skrynioje: tai buvo marionečių teatras. Tasai žmo- 
gus sakėsi, jog jo iš prigimties linksmą būdą nuskaidrinęs 
vienas politechninių mokslų kandidatas, o dėl to kandidato 
eksperimentų jis tapęs tobulai laimingas. Aš negalėjau dorai 
susigaudyti, ką tokia kalba reiškia, tad jis man išdėstė 
aiškiai visą istoriją. Štai ta istorija: 

— Sykį Slagelsės mieste, — kalbėjo jis, — daviau spek- 
taklį viešbutyje prie pašto, turėjau pilną salę puikiausios 
publikos, vis jaunimo, ir vos vieną kitą seną poniutę. Tik 
šit įeina juodai apsirengęs Žmogynas, atrodąs lyg koks stu- 
dentas, atsisėda, juokiasi, kur juokinga, ploja, kur reikia 
ploti — tikrai nepaprastas žiūrovas! Panorau sužinoti, kas 
jis toks. Išgirdau, kad jis esąs aukštosios politechninės mo- 
kyklos kandidatas, išsiųstas į provinciją mokslų aiškinti 

liaudžiai. Aštuntą valandą mano spektaklis baigėsi, vaikai 
juk turi anksti eiti gulti, o man privalu neužmiršti publikos 
reikalų. Lygiai devyniomis kandidatas pradėjo savo paskaitą 
ir eksperimentus, ir dabar jau aš pasidariau žiūrovas. Įsta- 
bių dalykų išgirdau ir pamačiau. Daugumas jų buvo ne 
mano nosiai, kaip sakoma, bet aš tada visgi sumečiau va 
ką: jeigu mes, žmonės, turime galios tokius dalykus išrasti, 
tai mūsų prigimtis turbūt ilgiau patvers, negu kol mus že- 
mėmis užbers. Viskas, ką jis darė, buvo gryni stebukliukai, 
o vienok visa buvo teisinga ir tikra, atremta į gamtą. Mozės 
ir pranašų laikais tas politechninis kandidatas būtų tapęs 
vienu iš didžiųjų krašto išminčių, o viduramžiais tokį būtų 
sudeginę ant laužo. Aš visą naktį negalėjau užmigti, o kai 
kitą vakarą daviau spektaklį ir kandidatas atėjo vėl, mane 
pagavo ypatingas ūpas. Teko girdėti apie vieną aktorių, kad 
jis, vaidindamas meilužių roles, mąstydavęs apie vieną vie- 
nintelę žiūrovę, tik jai vaidindavęs ir pamiršdavęs visui visą 
salę. Politechninis kandidatas buvo mano „ji“, mano vienin- 
telis žiūrovas, kuriam aš vaidinau. Vaidinimą užbaigus, vi- 
sos marionetės buvo iššauktos dar pasirodyti, o mane po- 
litechninis kandidatas pakvietė prie stiklo vyno. Jis šnekėjo 
apie mano komediją, aš apie jo mokslą, ir, rodos, abu tu- 
rėjom lygiai didelio malonumo, bet vis tiek aš savo menu 
buvau pranašesnis už jį, nes jis iš savo mokslo pats itin 
daug ko nemokėjo paaiškinti, pavyzdžiui: kaip tai yra, kad 
iškiši gelžgalį pro spiralę, ir jis jau įsimagnetinęs? Iš tiesų, 
kas gi čia įvyksta? 

— Visas pasaulis yra viena begalinė nuostabių vyksmų 
grandinė, — kalbėjo kandidatas, — tik mes tiek esame ap- 
sipratę, jog vadiname juos kasdieniniais dalykais. 

Jis šnekėjo, aiškino, ir aš galų gale pasijutau taip, lyg 
jis būtų man nuvožęs makaulės dangtį, — prisipažinau at- 
virai: jei nebūčiau toksai senas škrabalas, tučtuojau sto- 

čiau į aukštąją politechnikos mokyklą ir mokyčiausi čiupi- 
nėti pasaulio siūles ir sandaras, niekis, kad esu laimingiau- 
sias Žmogus. 

— Laimingiausias! — tarė jis, lyg skonėdamasis tuo 
žodžiu. — Jūs esate laimingas? 

— Na taip, — atsakiau, — laimingas esu, ir mielai ma- 
ne pasitinka visi miestai, kur tik nukanku su savo pulke- 
liu! Kas be ko, yra vienas noras, kuris mane it kipšiukas 
gundo, slogutis, mano gerą nuotaiką novijantis: labai norė- 
čiau pasidaryti gyvų Žžnonių trupės direktoriumi, valdyti tik- 
rų Žmonių bendruomenę. 

— Jūs, vadinasi, norėtumėt įkvėpti gyvybę savo mario- 
netėms, norėtumėt, kad jos būtų tikri teatro aktoriai, o jūs 
pats — teatro direktorius? Ir tada jau būtumėte visiškai, 
pilnai laimingas, taip jūs manote? 

Aš taip maniau, bet jis taip nemanė. Šnekėjome, jis 
vienaip, aš kitaip, diskutavome, likome kaip buvę skirtingų 
nuomonių, tačiau stikliukais vis susidauždavome, o vynas 
buvo labai geras, bet turėjo kažkokią burtų galią, kitaip 
visą mano nuotykį reikėtų aiškintis, kad aš buvęs paprastų 
paprasčiausiai girtas. Tiktai ne, akys mano buvo aiškios. 
Kambarys pasidarė pilnas saulės šviesos, kuri sklido iš kan- 
didato veido, ir man jis pasirodė lyg vienas iš senovės am- 
žinosios jaunystės dievų. Mano didžiausias noras turėjo iš- 
sipildyti — kad marionetės pasidarytų gyvos, o aš tapčiau 
žmonių teatro direktoriumi. Mudu susidaužėme stikliukais 
ta intencija. Jis sugrūdo visas mano lėles į skrynią, pririšo 
man ją prie kupros, o tada mane iškišo pro spiralę. Girdė- 
jau aiškiai, kaip aš burdinkštelėjau, pats atsidūriau ant 
grindų, o visas manasis pulkas iššoko iš skrynios. Gyvi 
pasidarė jie visi, visos marionetės pasidarė dideliausi me- 
nininkai — taip jie patys sakė, — o aš buvau ponas direk- 
torius! Viskas buvo gatava pirmajam vaidinimui, bet visi 

mano artistai užsimanė su manim derėtis, o publika irgi. 
Šokėja sakė: jei ne jos stovėjimas ant vienos kojos, tai nė 
į teatrą niekas neitų, ji čia esanti pati svarbiausia, ir rei- 
kalavo atitinkamai su ja elgtis. Ta, kuri vaidindavo karalie- 
nes, norėjo ir ne scenoje būti karalienė, kitaip ji, girdi, savo 
įgūdžius prarasianti. Artistas, kuris tik pasiuntiniu retkar- 
čiais tesirodydavo, ėmė sakytis esąs toks pat reikšmingas, 
kaip pirmasis meilužis, nes mano veikalo visumoje mažieji 
esą lygiai svarbūs kaip ir didieji. O herojus pareikalavo, 
kad jo rolė būtų iš vienų tik „stiprių vietų“, nes po jų mat 
publika ploja. Primadona norėjo vaidinti vien raudonoje 
šviesoje, nes toji pritinkanti jai, o mėlynos šviesos nenorė- 
jo. Ūžė visi kaip musės butely, o aš buvau pačiame butelio 
vidury, aš buvau direktorius. Aš duste dusau, sukosi galva, 
jaučiausi taip prastai, kaip tik begalima prasčiausiai. Pa- 
mačiau atsidūręs visiškai naujoje žmonių padermėje ir be- 
norėjau tiktai, kad vėl jie visi būtų mano skrynioje ir kad 
pats aš niekad nebūčiau pasidaręs direktoriumi. Aš pasa- 
kiau jiems stačiai, kad jie gi iš teisybės visi yra tiktai ma- 
rionetės, tada jie mane ėmė mušti ir ko neužmušė. Atsira- 
dau savo kambary, begulįs lovoje. Kaip ten atsidūriau, kaip 
su tuo politechniniu kandidatu išsiskyriau, tą žino nebent 
jis, aš nežinau. Mėnulis švietė į aslą, ten gulėjo apversta 
lėlių laikomoji skrynia, o visos lėlės, didelės ir mažos, visa 
kompanija barkšojo suversta sumišai. Tačiau aš ne- 
patingėjau, atsikėliau iš lovos, ir visos jos sulindo į skry- 
nią, kas stačia galva, kas stačia koja. Uždariau antvožą, o 
ant jo pats užsisėdau. Tai buvo paveiksliukas! Ar galit įsi- 
vaizduoti, koks tai buvo reginys? Aš galiu. 

— Dabar jūs taip ir lindėsit skrynioj, — kalbėjau, — ir 
aš niekad nebenorėsiu, kad jūs būtumėt iš mėsos ir kraujo! 

Man taip lengva pasidarė, gera, aš buvau laimingiau- 
sias žmogus. Politechninis kandidatas, matai, nuskaidrino 

mane; sėdėjau gryniausioj palaimoj ant skrynios ir mie- 
gojau. 

Kitą rytą — koks ten be rytas, jau vidudienis buvo, 
nes miegojau baisiai ilgai — tebesėdėjau sau ant skrynios, 
laimingas supratęs, jog mano ansai vienintelis noras buvo 
kvailas. Klausiau, kur politechninis kandidatas, bet nebe- 
buvo nei jo, nei graikų bei romėnų dievų. Ir nuo to laiko 
pasidariau laimingiausias žmogus. Esų laimingas direkto- 
rius, mano personalas nesamprotaują, publika taip pat — 
ji tik ieško pramogų, ir daugiau nieko. Savo vaidinamas 
pjeses galiu pats meistrauti, kaip tik noriu: iš visų kome- 
dijų pasiimu geriausia, kas man patinka, ir niekas tuo ne- 
sipiktina. Pjeses, kurias didieji teatrai dabar niekina, į ku- 
rias betgi prieš trisdešimt metų Publika griūte griūdavo ir 
verkdavo, jog ašaros kaip pupos risdavosi, — tas pjeses 
dabar imu nagan aš. Dabar aš jas statau vaikams, ir vaikai 
verkia taip pat, kaip kitados jų tėvai motinos verkė. Statau 
„Johaną Monfokon“ ar „Balandėlę“, bet sutrumpintą, nes 
mažiukai nemėgsta ilgų meilės pliurpalų, jiems tik duokš: 
kad ir nelaimingai, bet greitai. Šit esų jau visą Daniją sker- 
sai išilgai išvažinėjęs, visus pažįstu ir visi pažįsta mane. 
Dabar atvažiavau į Švediją, čia kalų savo laimę, jei užpel- 
nysiu gerą pinigą, pasidarysiu unijos šalininkas, o jei ne, 
tai ne, sakau jums atvirai, kaip savo tautiečiui. 


Daržininkas ir ponai 


"14 er mylią nuo sostinės stovėjo sena pilis su 
storomis dantytomis sienomis ir aukštais 
bokštais. Toje pilyje gyveno turtingi ir gar- 
sūs bajorai, vyras su pačia. Jie ten gyve- 
no, tiesą sakant, tik vasaros metu. Pilis 
| buvo iš viršaus graži, viduj patogi ir jauki. 
Iš ienė iškaltas giminės herbas puošė jos vartus, aplink 
herbą per sieną raitėsi žydinčios rožės, o prieš namus ža- 
liavo pievelė, priaugusi raudonų ir baltų erškėčių ir kitų 
puikių gėlių. 

Tas bajoras turėjo išmaningą daržininką, todėl jo dar- 
žas, sodas ir gėlynas buvo visados gerai prižiūrimi. Už dar- 
žo tebebuvo išlikęs senas pilies sodas, apvestas žalitvore, 
kurios atskiri krūmai buvo išauginti piramidėmis ir rutu- 
liais. Dar toliau stirksojo du dideli medžiai be lapų; iš tolo 
rodėsi, lyg jų nuogos šakos būtų apkrėstos netikėtai ištiku- 
sios vėtros kokiais mėšlo gniužulais, bet iš tikrųjų ten te- 
buvo paukščių lizdai. Nuo neatmenamų laikų ten buvo įsi- 
kūrę daugybės varnų ir kovų, čia buvo tikras paukščių gar- 
das. Jie čia pirmi apsigyveno tuose kraštuose, buvo tikri 
tos sodybos šeimininkai. Jie nekreipdavo akių į apačioj kėb- 
linėjančius žmones, jie su paniekinimu žiūrėjo į tuos dvi- 

kojus padarus, nors tie kartais iš šautuvų papyškindavo 
juos, ir tada pulkai išgąsdintų varnų ir kovų pakildavo 
aukštyn rėkdami „kar, kar!“ 

Daržininkas ne kartą kalbino ponus iškirsti tuos senus 
medžius, tada jie nebegadintų pilies reginio, o paukščiai 
turėtų kraustytis kur kitur, ir išnyktų tas amžinas jų kark- 
sėjimas. Bet ponai gailėjo netekti tų medžių su jų gyven- 
tojais, laikė juos brangiu senovės paminklu ir netiko 
naikinti. 

— Tuos medžius paliko paukščiams jų tėvai, tegu jie 
turisi savo brangų palikimą, mielas Larsenai! — sakė šei- 
mininkai. 

Larsenas buvo daržininko vardas, bet mūsų istorijai 
tai nėra svarbus daiktas. 

— Ar dar neužtektinai turi darbo, brangusis Larsenai? 
Juk sveiko priežiūroj yra gėlės, šiltnamis, sodas ir daržai! 

Daržininkas tikrai nesigailėjo sveikatos ir sumaniai dir- 
bo, kas buvo jam pavesta. Ponai džiaugėsi jo darbu, bet 
dažnai pasigirdavo, kad kituose namuose matę daug gra- 
žesnių gėlių ir ragavę daug skanesnių vaisių, nekaip gauna 
iš savo pačių daržo. Tie žodžiai nebuvo malonūs daržinin- 
kui, dirbusiam su didžiausiu atsidėjimu. Jis iš visos širdies 
troško, kad jo ponų žolynai, sodai ir daržai būtų visų ge- 
riausi. 

Kartą ponai pasišaukė pas save daržininką ir jam pa- 
sakė, labai švelniai ir gražiai, kad vakar jie buvę kviesti pas 
savo gerus bičiulius ir ten valgę tokių skanių obuolių ir 
kriaušių, jog visi svečiai negalėję atsigėrėti jų sultingumu 
ir gardžiuų kvapu. Tie vaisiai turėję būti atgabenti iš užsie- 
nio, bet ar negalima būtų pabandyti jų auginti savo sode; 
jei tik leistų klimatas. Vaisiai buvę pirkti mieste iš žinomo 
vaisių pirklio. Ponai liepė jam nueiti pas tą pirklį ir sužino- 

ti, iš kokio krašto gauti vaisiai, ir parsisiųsdinti iš ten ša- 
kelių sau prisigydyti. 

Daržininkas gerai pažino tą pirklį, jam visados parduo- 
davo atliekamus savo ponų sodo vaisius. 

Nuvažiavęs į miestą, jis paklausė pirklio, iš kur gavo 
tuos nepaprastus obuolius ir kriaušes. 

— Gi iš jūsų pačių sodo! — atsakė pirklys ir parodė 
Larsenui jam gerai pažįstamus obuolius ir kriaušes. 

Baisiai apsidžiaugė daržininkas, tekinas parlėkė namo 
ir pasakė savo ponams, kad tie obuoliai ir tos kriaušės yra 
iš jų pačių sodo. 

Ponai nenorėjo tikėti. 

— Negali būti, Larsenai! — sakė jie. — Jei nori, kad 
mes patikėtumėm, tai atnešk raštelį iš paties pirklio. 

Daržininkas netrukus parnešė raštelį. 

— Nuostabus daiktas, tikrai nuostabus! — kalbėjo 
ponai. 

Dabar kasdien prie ponų stalo gausiai buvo duodama 
tų skanių obuolių ir kriaušių iš jų pačių sodo. Pilnos pin- 
tinės ir net statinės tų vaisių buvo siunčiamos jų bičiu- 
liams, gyvenusiems sostinėj ir net užsienyje. Savininkai tu- 
rėjo iš to nemaža malonumo. Bet jie niekados nepraleisda- 
vo progos priminti daržininkui, kad per paskutines dvi va- 
saras gražiai paderėję vaisių ne tik jų vienų soduose. 

Praėjo kiek laiko. Kartą ponai buvo kviesti pietauti pas 
karalių. Kitą dieną pasišaukė jie daržininką ir pasakė, kad 
per pietus pas karalių valgę labai sultingų ir gardžių me- 
lionų, išaugintų jo didybės šiltnamyje. 

— Eik pas karaliaus daržininką, mielas Larsenai, ir 
gauk sėklai keletą grūdelių tos puikios daržovės. 

— Bet jis yra gavęs jų iš mūsų! — atsakė didžiuoda- 
masis daržininkas. 

— Vadinas, jis mokėjo geriau išauginti! — tarė ponai. 

— Čia galiu aš pasigirti! — atsiliepė daržininkas. — 
Turiu pasakyti maloningiems ponams, kad karaliaus darži- 
ninkas šiemet neturėjo laimės su melionais, o pamatęs, kad 
mūsų tokie gražūs, paragavo ir paėmė tris prie karaliaus 
stalo. 

— Prašom nekalbėti, kad tie melionai buvo iš mūsų 
daržo! 

— Kaip aš nekalbėsiu, kad taip yra! — pasakė Larse- 
nas, nuėjo pas karaliaus daržininką ir parnešė iš jo raštą, 
kad melionai, valgyti prie karaliaus stalo, buvo gauti iš jų 
daržo. 

Tai buvo netikėtas dalykas, ir ponai netrukdami išgar- 
sino tą istoriją. Visiems rodė karaliaus daržininko raštą ir 
siuntinėjo melionų grūdus kaip anksčiau šakeles nuo gar- 
džiųjų obelų ir kriaušių. 

Tuo tarpu iš įvairių vietų plaukė žinios, kad kur buvo 
nusiųstos obelų ir kriaušių šakelės prigijusios, kad tų me- 
džių vaisiai pasirodę tikrai labai puikūs ir juos pavadinę tų 
ponų pilies vardu. Tokiu būdu pilies vardas pasidarė žino- 
mas Anglijoj, Prancūzijoj ir Vokietijoj. 

Kas galėjo apie tai pagalvoti? 

— Kad tik mūsų daržininkas perdaug nesikeltų į pui- 
kybę! — kalbėjosi ponai. 

Bet Larsenas galvojo visai kitaip. Jis norėjo išauginti 
kasmet naują kokių vaisių rūšį ir išgarsėti geriausiu dar- 
žininku visame krašte. Bet ponai nenorėjo jam to pripažinti 
ir sakė, kad pirmieji jo išauginti obuoliai ir kriaušės tikrai 
buvę geriausi, o visi kiti daug menkesni. Melionai irgi buvę 
labai gardūs, bet vis dėlto ne tiek, kiek obuoliai ir kriaušės. 
Braškės lygiai buvusios puikios, bet ne geresnės už kitų. O 
kai vienais metais nepavyko ridikėliai, tai ponai apie nieką 

daugiau nekalbėjo, tik apie tuos nepavykusius ridikėlius, 
pamiršę visus kitus gerus vaisius ir daržoves. 

Ponai, rodosi, turėjo tam tikrą malonumą, sakydami: 
„Šiais metais viskas menkai jums paderėjo, mielas Larse- 
nai!“ Jie tiesiog buvo laimingi, jei galėjo prikišti: „Šiemet 
niekas gerai neužaugo!“ 

Daržininkas du tris kartus per savaitę atnešdavo į pilį 
paskynęs žolynų, parinktų su dideliu skoniu. Kiekvienas 
žiedas, suderintas su kitais, rodėsi dar gražesnis. 

— Turite nepeiktiną skonį, Larsenai, — sakė ponai. — 
Bet tai yra dangaus dovana, o ne jūsų paties nuopelnas. 

Kartą daržininkas atnešė krištolinę vazą, joje plaukė 
didelis lapas, o ant to lapo, nuleidęs giliai į vandenį stiebe- 
lį, gulėjo skaisčiai mėlynas žiedas didumo sulig saulėžole. 

— Indijos lotas! — sušuko ponai. 

Kaip gyvi, jie nebuvo matę panašaus žolyno. Dieną lie- 
pė jį laikyti saulėj, o vakare skaisčioj lempos šviesoj. Kas 
tik matė, kiekvienas negalėjo atsigėrėti jo gražumu. Labai 
jis patiko ir karaliaus dukteriai, o ji buvo išmintinga ir 
geros širdies mergaitė. 

Ponai padovanojo tą žolyną karalaitei ir laikė sau dide- 
le garbe, kad jis pateko į tokius garbingus namus. 

Paskui ponai nuėjo į darželį, norėdami nusiskinti kitą 
tokį pat žolyną, bet išieškoję niekur nerado. Tada pasišau- 
kė daržininką ir paklausė, iš kur jis paėmęs tą mėlyną lotą. 


— Veltui ieškojom, — sakė. — Buvome šiltnamyje, iš- 
vaikščiojome visus gėlynus. 
— Ne, ten jo nėra, — atsakė daržininkas. — Tai tik 


menkas žolynėlis iš daržovių lysvės. O argi ne gražus? Jis 
panašus į žydrąjį kaktų, o iš tikrųjų tėra artišoko žiedas. 

— Tai kodėl jūs to nesakėt mums pirma? — paklausė 
ponai. — Manėm, kad čia bus koks retas svetimų kraštų 
žolynas! Mums padarei gėdą prieš karalaitę! Pažvelgusi ji 

labai stebėjosi ir sakė, kad niekados nemačiusi tokio auga- 
lo, o juk ji gerai nusimano apie botaniką. Dabar aišku, 
kodėl jo nepažino: mokslas su daržais jokio reikalo neturi. 
Ir kaip jums, mielas Larsenai, galėjo ateiti į galvą mums 
atnešti į kambarį panašų žolyną? Dabar mus juokte išjuoks! 

Ir gražus žydras žolynas, nuskintas nuo ežios, buvo 
išmestas iš ponų rūmų, kur jam nederėjo būti. O ponai, 
nuvykę pas karalaitę, atsiprašinėjo ir aiškino, kad tas žo- 
lynas esantis paprasta daržovė, atnešta daržininko su vaza, 
ir jis už tai gerai pabartas buvęs. 

— Tai nuodėmė ir neteisybė! — atsiliepė pasipiktinusi 
karalaitė. — Jis rado tą mūsų nežinotą žolyną ir parodė 
mums gražumą ten, kur mes nei sapnuoti nesapnavom ras- 
ti! Kol žydės artišokai, aš liepsiu rūmų daržininkui kasdien 
atnešti jų į mano kambarį. 

Taip ji ir darė. 

Tada ponai pasakė daržininkui, kad jis vėl gali atnešti 
jiems artišoko žiedą. 


— Reikia pripažinti tiesą, žolynas visai gražus, — sakė 
ponai ir net pagyrė daržininką. 
— Larsenas mėgsta giriamas, — kalbėjo jie. — Mes jį 


labai lepinam! 

Vieną rudenį pakilo baisi vėtra ir išrovė su šaknimis 
keletą didžiausių medžių miško pakraštyje. Kartu išvertė 
abudu medžius su paukščių lizdais. Ponai labai jų gailėjo, 
laikė tai didžiausia nelaime, o daržininkas tik džiaugėsi. 
Kaukiant vėjui, buvo girdėti varnų ir kuosų rėksmas; išsi- 
gandę paukšteliai visur puldinėjo, net sparnais daužėsi į 
langų stiklus. 

— Dabar gali džiaugtis, Larsenai, — sakė ponai: — vėt- 
ra išvertė medžius, o paukščiai išskrido į mišką. Jau nieko 
nebeliko iš senų laikų, viskas žuvo. Baisiai mums skauda 
širdį! 

Daržininkas nieko neatsakė, tik galvojo, ką jis augins 
toj gražioj saulėtoj vietoj. Lig šiol jis nieko ten negalėjo da- 
ryti, o dabar tikėjosi, kad tas kampelis netrukus bus visos 
sodybos papuošalas, džiugins ponų akis. 

Tie dideli medžiai, vėtros išrauti su šaknimis, griūdami 
užgulė ir smarkiai apgadino visaip iškarpytą bukso žalitvo- 
rę. Larsenas tą daiktą tankiai apsodino lauko ir miško au- 
galais, tinkančiais tam klimatui. Lig šiol dar nei vienam 
daržininkui nebuvo atėję į galvą pasodinti ponų darže au- 
galų, randamų kur laukuose. Jis pasodino kiekvieną mede- 
lį labiausiai jam tinkamoj žemėj, saulėje ar pavėsyje, atsi- 
žvelgdamas į jo prigimtį. Jis labai prižiūrėjo, ir jie gražiai 
augo. 

Atvežtas iš Danijos viržynų kadagys čia išaugo labai 
puikiai, savo spalva ir išvaizda buvo panašus į Italijos ki- 
parisą. Šalimais gražiai vešėjo spygliuota su blizgančiais 
lapais dygioji slyva, žalia vasarą ir žiemą. Arčiau augo ke- 
letas kelmų paparčių, labai panašių į jaunas palmes. Čia 
stovėjo išlapojusi visų niekinama varnalėša; kol ji jauna, 
jos Žiedai gali gražiausią puokštę puošti. Varnalėša augo 
sausesnėj žemėj, o drėgnesnėj žaliavo visa eilė irgi niekina- 
mų šalpusnių, tačiau kokie liekni buvo jų lapai! Čia dar 
žydėjo ir raktažolės, ir miško lelijos, ir pakalnutės, ir dobi- 
lai. Tiesiog akį vėrė visa ta gražybė! 

Priešais, pririštos eilėmis prie vielos, augo žemo ūgio 
kriaušės, parsodintos iš Prancūzijos; saulės šildomos ir ge- 
rai prižiūrimos, netrukus jos pradėjo duoti vaisius, tokius 
pat didelius ir sultingus kaip ten, jų tėvynėj. 

Ten, kur pirma stypsojo du pliki medžiai su paukščių 
lizdais, dabar buvo įbesta didelė kartis su plevėsuojančia 
danų tautos vėliava, o netoli stovėjo kita kartis su apsivy- 
niojusiais aplink ją apyniais; senu papratimu, prie jos buvo 

pririšti keli pėdai nekultų avižų, kad lauko paukšteliai tu- 
rėtų kuo pasivaišinti per Kalėdų šventes. 

— Mūsų Larsenas sendamas darosi jausmingas, — sa- 
kė ponai. — Bet jis teisingas ir ištikimas mums! 

Prieš Naujuosius Metus viename sostinės laikrašty bu- 
vo įdėtas senos pilies paveikslėlis; čia buvo matyti kartis su 
vėliava ir kita su maistu paukščiams. Prie to paveikslėlio 
buvo pridėti šie žodžiai: „Koks gražus sumanymas atgaivin- 
ti seną paprotį, taip derantį panašiai senovinei piliai!“ 

— Ką tik mūsų Larsenas sugalvoja, tuoj visur išbarš- 
kina! — sakė ponai. — Koks jis laimingas žmogus! Beveik 
galime didžiuotis jį turėdami. 

Bet jie nemokėjo juo didžiuotis. Jie galvojo, kad jie di- 
deli ponai ir gali kiekvieną dieną išvaryti savo daržininką. 
Bet jo nevarė — juk jie buvo geri žmonės, o tokių gerų 
žmonių pasauly netrūksta. Tai didelė paguoda visiems Lar- 
senams. 

Štai visa istorija apie daržininką ir jo ponus. 

Dabar gerai pagalvok apie ją! 


Namų raktas 


"TR iekvienas raktas turi savą istoriją, o raktų 
„ti R yra visokių: vieną kamerheris nešioja, kitu 
* šventasis Petras dangų rakinėja, dar kitu 
laikrodį užsukame. Pasakoti būtų ko apie 
kiekvieną iš jų, bet mes papasakosime tik 
| apie rūmų tarėjo raktą. 
Jį dirbo šaltkalvis, bet trankė ir brūžino kaip tikras kalvis. 
Kelnių kišenėje nešioti jis buvo per didelis, todėl gavo vietą 
švarko kišenėje. Šičia jam dažnai tekdavo patamsyje tūnoti, 
bet šiaip jis turėjo pastovią vietą ant sienos, šalia savo šei- 
mininko siluetinio paveiksliuko, kur rūmų tarėjas buvo at- 
vaizduotas dar vaikas ir panėšėjo į mezginiuotą kukulį. 
Sakoma, kad kiekvienas Žmogus savo charakteryje ir 
elgsenoje turįs ypatybių, primenančių dangaus ženklą, po 
kuriuo jis gimęs, atseit, panėši į Jautį, Mergelę, Skorpioną 
ir taip toliau, kaip kalendoriuj surašyta. Rūmų tarėjo žmo- 
na neminėjo nė vieno iš tų ženklų; ji sakė, kad jos vyras 
esąs gimęs po „Karučio“ ženklu: jį vis reikią stumti pirmyn. 
Jo tėvas įstūmė jį į gerą tarnybą, motina įstūmė į san- 
tuoką, o Žmona išstūmė aukštyn, į rūmų tarėjus, bet apie 
tai ji niekam nieko nešnekėjo: ji buvo gudri, taktinga mo- 

teris, nutuokianti puikiai, kada kalbėti, kada patylėti ir ka- 
da bei kur vyrą pastūmėti. 

Ir šit jis jau sumitęs vyras, „gerų proporcijų“, kaip pats 
sakė, prisiskaitęs knygų, visiems geras ir dar, šalia to, iš- 
manąs rakto gudrybes — ši pastaroji savybė paaiškės to- 
liau. Visada jis buvo geros nuotaikos, mėgo visus žmones, 
mėgo su visais šnekėtis. Kai jis išeidavo į miestą, tai sunku 
būdavo ir besulaukti pareinant, jei drauge su juo nebūdavo 
žmonos, kuri namo parstumtų. Jis būtinai turėdavo pasi- 
šnekėti su kiekvienu sutiktu pažįstamu. Pažįstamų turėjo 
daug, ir su jais atsišnekėti buvo jam svarbiau, negu eiti 
pietų. 

Prie lango, būdavo, tyko žmona. 

— Jau pareina! — sako ji tarnaitei, — užkaisk puodą! 

— Jau sustojo ir šneka su vienu tokiu, nukaisk puodą, 
kad nepervirtų valgis! 

— Jau eina vėl! Dabar kaisk iš naujo! 

Bet į vidų jis dar neina, kur ten! 

Būdavo net taip, kad, šit, jis jau visai po savo langais, 
jau linktelėja Žmonai, bet eina pažįstamas pro šalį, ir jis 
neiškenčia, nesušnekęs su juo kelių žodžių; jei jam bešne- 
kant pasimaišo kitas pažįstamas, tai jis pirmąjį laiko už 
sagos ir paduoda ranką antrajam, o jei mėgina praeiti tre- 
čias, tai ir šį susistabdo. 

Čia būdavo didis kantrybės egzaminas tarėjienei. 

— Tarėjau! Tarėjau! — šaukia, būdavo, ji. — Na, iš 
tikrųjų, tas Žmogus gimęs po Karučio ženklų — niekaip 
nepaeina į priekį nestumiamas! 

Jis mėgo lankytis knygų parduotuvėse, peržiūrinėti 
knygas, žurnalus. Pažįstamam knygininkui jis pamokėdavo 
truputį, ir šis leisdavo jam naujas knygas neštis namo skai- 
tyti, atseit, jis galėjo knygas išpjaustyti išilgai, tik ne sker- 
sai, nes po to jų nebūtų kaip parduoti už naujas. Jis buvo 

gyvasis laikraštis, žinojo viską apie sužadėtuves, vestuves, 
laidotuves, visus spaudos tauškalus ir miesto plepalus, o 
kartais dargi paslaptingai duodavo suprasti žinąs tokių da- 
lykų, kurių nežinojo niekas. Šitų žinių jis gaudavo iš namų 
rakto. 

Nuo pat savo vestuvių gyveno rūmų tarėjas su Žmona 
nuosavame name ir per visą tą laiką rakinėjo duris tuo 
pačiu raktu. Tačiau jo stebuklingų savybių jie iš pradžių 
nežinojo, jas gavo pažinti vėliau. 

Tai buvo karaliaus Frederiko VI laikai. Kopenhaga tuo- 
met dar neturėjo dujų šviesos, žibino ruonio taukų lempas; 
nebuvo dar nei Tivolio, nei kazino, nei arklinio tramvajaus, 
nei geležinkelių. Maža tebuvo pramogų, jei lygintume su 
šiais laikais. 

Sekmadieniais kas ėjo už miesto vartų pasivaikščioti 
po kapines, pasiskaitė įrašų antkapiuose, pasisėdėjo ant 
pievutės, užkando iš atsinešto krepšio ir išgėrė savo degti- 
nės, o kas traukė į Frederiksbergą, kur priešais pilies rū- 
mus grojo karinis orkestras ir pulkavo žmonės, susirinkę 
pasižiūrėti, kaip karaliaus šeima irstosi po mažus siaurus 
kanalus: senasis karalius vairuoja valtį, ir jis, ir karalienė 
sveikinasi su visais žmonėmis be luomų skirtumo. Šičia 
eidavo iš miesto labiau pasiturinčiųjų šeimos ir gerdavo 
vakarienės arbatą. Karšto vandens galėdavo gauti mažy- 
čiame ūkelyje šalia parko, tik arbatinuką reikėdavo savo 
turėti. 

Tenai vieną giedrą sekmadienį popiet traukė rūmų ta- 
rėjas ir tarėjienė. Tarnaitė ėjo pirma, nešina arbatinuku, 
valgių krepšiu ir buteliuku geros degtinės. 

— Rakto neužmiršk, — sakė tarėjienė, — kad grįžę ga- 
lėtume į namus įeiti; žinai gi, kai tik sutemsta, ir užrakina, 
o skambalo virvė šįryt nutrūko. Pareisim vėlai: pasibuvę 
Frederiksberge, eisim į teatrą, žiūrėsim pantomimą „Arleki- 

nas kūlikų vadovas“ — jie ten nusileidžia su debesiu; už 
bilietą — dvi markės nuo žmogaus. 

Ir jie nuėjo į Frederiksbergą, pasiklausė muzikos, pa- 
sižiūrėjo karališkųjų valčių su plevėsuojančiomis vėliavo- 
mis, matė seną karalių ir baltas gulbes. Gerai paarbatavę, 
ėjo skubiai, bet į teatrą vis tiek nebespėjo laiku. 

Šokiai ant virvės buvo pasibaigę, šokiai su kojūkais 
buvo pasibaigę, pantomima prasidėjusi. Jie, kaip visada, 
atėjo pavėlavę, o kaltas buvo rūmų tarėjas: jis kas akimirką 
stabčiojo pasikalbėti su pažįstamais. Teatre taip pat susi- 
rado gerų pažįstamų, ir kai vaidinimas baigėsi, jis ir žmona 
būtinai turėjo lydėti vieną šeimą į „Tiltą“, išgerti tenai stik- 
lelį punšo, sugaišią tik kokią dešimtį minučių, nors, kai 
reikėjo, išėjo visa valanda. Šnekų ten buvo be galo ir kraš- 
to. Ypač šnekus buvo vienas baronas, švedas, o gal vokie- 
tis, to tarėjas neįsidėmėjo; užtat jis visam gyvenimui įsidė- 
mėjo, kokių fokusų galima daryti su raktu — jų išmokė jį 
baronas. Tai buvo neregėtai įdomu! Baronas mokėjo pri- 
versti raktą atsakyti į visokiausius klausimus, net apie slap- 
čiausius dalykus. 

Tarėjo namų raktas šiam reikalui ypatingai tiko, mat 
jo spurgas buvo stambus, gerai svėrė žemyn. Baronas mo- 
vėsi rakto grandinėlę ant dešinės rankos smiliaus. Raktas 
karojo laisvai, kiekvienas pulso tvinksnis piršto gale valiojo 
jį pajudinti, kad pasisuktų, o jei kartais pats jis nepajudė- 
jo, tai baronas mokėjo nepastebimai krustelti, idant jis rei- 
kiamai pasisuktų. Kiekvienas pasisukimas reiškė kurią nors 
abėcėlės raidę. Kai tik atspėjai pirmąją Žodžio raidę, raktas 
suktelėjo į kitą pusę; tada spėjai kitą raidę. Šitaip galėjai 
gauti ištisus žodžius, sakinius, atsakus į klausimus. Akių 
dūmimas buvo visa tai, bet, šiaip ar taip, smagi pramoga; 
taip išsyk pagalvojo ir rūmų tarėjas, bet ilgainiui raktas 
pavergė jį visiškai. 


92 


— Vyre! Vyre! — šaukė tarėjienė. — Vakariniai vartai 
uždaromi dvyliktą valandą! Mes nebespėsim, juk beturim 
tik ketvirtį valandos! 

Jie gavo skubėti. Keletas žmonių, norinčių suspėti, te- 
kini pralenkė juos. Pagaliau jie nusigavo jau bemaž ligi sar- 
gybos būsto, šit išmušė dvylika, ir vartus užrakino. Pulkas 
žmonių liko už vartų, tarp jų tarėjas, tarėjienė ir tarnaitė 
su arbatinuku ir tuščiu krepšiu. Vieni stovėjo išsigandę, 
kiti pyko — kiekvienas tą būklę sutiko savaip. Ką daryti? 

Laimė, pastaruoju laiku buvo išleistas potvarkis nebe- 
rakinti vienų miesto vartų, būtent šiaurinių, ten pėstieji 
galėjo patekti į miestą pro sargybos būstą. 

Kelias buvo netrumpas, bet oras gražus, dangus gied- 
ras, Žžvaigždėtas, kartkarčiais blykčiojo krintančios žvaigž- 
delės, kurkė varlės kanale ir pelkėje. Ėjikų draugija ėmė 
dainuoti, traukė dainą po dainos, tačiau tarėjas nedainavo, 
jis nežiūrėjo nei į žvaigždes, nei į savo kojas, jis išsitiesė 
visu ilgiu ant kanalo krašto. Galėjai pamanyti, kad jis gir- 
tas, bet jam ne punšas, o raktas užgožė galvą ir sukiojosi 
tenai. 

Galiausiai jie pasiekė sargybos būstą prie šiaurės var- 
tų ir tiltu per kanalą suėjo į miestą. 

— Dabar man vėl smagu! — sakė tarėjienė. — Štai mū- 
sų namų durys! 

— Gerai, bet kur mūsų namų raktas? — klausė tarėjas. 

Rakto nebuvo šoninėje kišenėje, nebuvo nė apatinėje 
kišenėje. 

— Va gražiausia! — sušuko tarėjienė. — Tu neturi rak- 
to?! Tai, matyt, pametei, kai tuos fokusus darėt su baronu. 
Kaip dabar mes įeisim? Skambalo virvė nutrūkusi iš pat 
ryto, kaip tu Žinai, sargas namų rakto neturi. Anei ko da- 

Tarnaitė ėmė bliauti, tarėjas beliko vienas, nepametęs 
galvos. 

— Reikia išmušti langą krautuvininkui, — tarė jis, — 
pribudinsim jį, ir įleis. 

Jis išmušė vieną lango stiklą, išmušė kitą, šaukė: „Pe- 
tersenai!“, daužė skėčio rankena į langą; viduj ėmė klykti 
krautuvininko duktė, Petersenas pradarė krautuvėlės duris 
ir užriko „Sargyba!“ Kol jis tarėjo šeimą žiūrėjo, pažino ir 
įleido, sujudo švilpti miesto sargas, gretimoje gatvėje jam 
atsiliepė kitas, prie išdaužto lango prisirinko žmonių. 

— Kur gaisras? Kas pasidarė? — klausinėjo jie. Klau- 
sinėjo dar ir tada, kai rūmų tarėjas jau buvo viduje, nusi- 
vilko švarką ir... rado raktą, tik ne kišenėje, o tarp viršaus 
ir pamušalo: kišenėje mat buvo skylė, nors jai visai nerei- 
kėjo ten būti. 

Nuo to vakaro raktas įgijo ypatingą reikšmę: tarėjas ne 
tik į svečius nuėjęs, bet ir namie, to rakto pasigaudamas, 
rodė savo gudrybes ir vertė jį atsakinėti į klausimus. 

Jis sugalvodavo panašiausią atsakymą ir padarydavo 
taip, tartum atsako raktas. Paskui ir pats ėmė tuo tikėti. 
Betgi tuo netikėjo vaistininkas, jaunas vyras, artimas tarė- 
jienės giminė. 

Tas vaistininkas turėjo gerą galvą, kritišką protą, jis 
dar mokyklos suole sėdėdamas rašė knygų ir teatro kriti- 
kas, tik nepasirašydavo pavardės, kaip ir daug kas daro. 
Jis buvo vyras, taip sakant, estetinės dvasios, tik netikėjo 
jokiomis dvasiomis, juoba — rakto dvasia. 

— Beje, aš tikiu, aš tikiu, — sakė jis, — aš, gerbiama- 
sis pone tarėjau, tikiu jūsų rakto dvasia ir visomis raktų 
dvasiomis taip pat tvirtai, kaip kad išpažįstu naująjį moks- 
lą, jau pradėjusį garsėti: apie stalų judėjimą ir dvasias, 
glūdinčias senuose ir naujuose balduose. Girdėjot apie tai? 
Aš girdėjau! Aš pirma abejojau, — žinote, esu skeptikas, — 

bet paskui ėmiau tikėti, kai paskaičiau viename patikima- 
me užsienio laikraštyje baisią istoriją. Ponas tarėjau! Jūs 
įsivaizduojate?! Aš, beje, tą istoriją pateiksiu tokią, kokią 
pats skaičiau. Du gudrūs vaikai matė, kaip jų tėvai paža- 
dino dvasią valgomajame stale. Sykį mažiukai, likę vieni 
namie, susimanė tokiu pat būdu sugyvinti seną komodą. 
Gyvybė atsirado, dvasia komodoje pabudo, bet ji nė nema- 
nė klausyti mažų vaikų komandos: ji tik sujudo, net komo- 
da sutraškėjo, atidarė stalčius, įkišo vieną vaiką į vieną 
stalčių, kitą į antrą, uždarė, ir Komoda išlėkė pro atviras 
duris lauk, laiptais žemyn, į gatvę ir prie kanalo. Pliūkšte- 
lėjo į vandenį ir abu vaikus prigirdė. Vaikų kūnelius palai- 
dojo kapuose, o komodą suėmė, nuvedė į miesto valdybą, 
už vaikų žudymą nuteisė ir gyvą sudegino viešoje aikštėje. 
Tokia buvo istorija, kur aš skaičiau! — kalbėjo vaistinin- 
kas. — Skaičiau užsienio žurnale, ne pats pramaniau. Te- 
gu raktas mane griebia, jei tai ne teisybė! Matot, ir priesai- 
ką daviau! 

Rūmų tarėjas išrado, kad vaistininkas šitokiomis šne- 
komis pernelyg jau grubiai iš jo šaipąsis ir juodu dėl rakto 
niekad nesutarsią. Vaistininkas neišmanąs rakto gudrybių. 

Rūmų tarėjas žengė rakto moksluose vis toliau ir to- 
liau; raktas buvo jam ir pramoga, ir žinijos šaltinis. 

Vieną vakarą, kai tarėjas taisėsi gulti, buvo jau pusiau 
nusivilkęs, pasibeldė kaži kas į duris iš koridoriaus. Tas 
vėlyvas svečias buvo krautuvininkas. Jis irgi buvo pusiau 
nusivilkęs, bet sakėsi, jam staiga atėjusi galvon viena min- 
tis, ir jis bijąs, kad pernakt jos neužmirštų. 

— Aš, matote, dėl savo dukters, Lotės-Lenės, noriu pa- 
šnekėti. Ji graži mergaitė, jau po konfirmacijos, tai norėtų- 
si ją kur nors gerai įtaisyti. 

— Aš dar ne našlys, — nusišiepė tarėjas, — ir neturiu 
sūnaus, kurį galėčiau papiršti. 


— Jums tuoj bus aišku, ponas tarėjau! — kalbėjo 
krautuvininkas. Fortepijonu skambinti ji moka, dainuoti 
moka — turbūt ir pas jus girdėti, kai uždainuoja. Jūs nė 
nežinote, kiek daug ta mergiūkštė sugeba, — ji gi moka bet 
kurio žmogaus kalbą ir eigastį pamėgdžioti. Ji tiesiog gimu- 
si artiste būti, o tai yra geras kelias gražiai mergaitei iš 
padorios šeimos: tokios juk ir už grafų išteka, tik apie tai 
negalvojam nei aš, nei Lotė-Lenė. Dainuoti ji moka, forte- 
pijonu skambinti moka! Tai aš anądien nusivedžiau ją į 
dainavimo mokyklą. Ji padainavo, bet ji, matote, neturi nei 
žemo — sakyčiau, vyriško — boso, nei tos kanarėlių spieg- 
senos ligi aukščiausių gaidų, kurių dabar reikalaujama iš 
dainininkių, užtat jai tenai pasakė, kad nė galvoti negalvo- 
tų apie dainininkės karjerą. Na, manau sau, jei ji negali 
išeiti į dainininkes, tai, šiaip ar taip, gali pasidaryti artistė, 
tam pakanka mokėti kalbėti. Šiandien tuo reikalu sušne- 
kau su instruktoriumi, kaip jie vaidina. „Ar ji apsiskaičiu- 
si?“ — klausia jis. „Ne, — sakau, — visiškai ne!“ — „Me- 
nininkė būtinai turi būti apsiskaičiusi!“ — pasakė jis. Tą ji 
dar gali įgyti, pamaniau sau ir parėjau namo. Ji gali vaikš- 
čioti į viešąją biblioteką ir skaityti, ko ten yra, taip aš nu- 
galvojau. Bet štai šįvakar taisausi gulti, ir topteli man į 
galvą: kam imti knygas iš bibliotekos, kad galima pasisko- 
linti. Ponas tarėjas turi knygų lig valiai, tai tegu ji jas ir 
skaito, ir bus apsiskaičiusi, ir nieko nekaštuos! 

— Lotė-Lenė šauni mergina! — kalbėjo tarėjas. — Gra- 
ži mergina! Knygų aš jai duosiu pasiskaityti. Bet ar ji turi 
to, kas vadinama proto šmaikštumu, ar turi gabumų, ta- 
lento? Ir, kas lygiai svarbu, — ar turi laimę? 

— Ji du kartus išlošė loterijoje, — atsakė krautuvinin- 
kas. — Kartą išlošė drabužinę spintą, o kitą kartą — še- 
šias paklodes, tai, vadinas, laimę ji turi! 

— Aš atsiklausiu rakto, — pasakė tarėjas. 

Ir jis užsimovė rakto grandinėlę ant savo dešinio smi- 
liaus, paskui ant krautuvininko dešinio smiliaus, kad ga- 
lėtų sukiotis ir nurodinėti raidę po raidės. 

Raktas pasakė: „Pergalė ir laimė!“ 

Ir taip Lotės-Lenės ateitis buvo nulemta. 

Rūmų tarėjas tuoj pat davė jai skaityti dvi knygas: „Ba- 
landėlę“!' ir Knigės „Kaip elgtis tarp Žmonių“. 

Nuo to vakaro prasidėjo savotiškai artima pažintis tarp 
Lotės-Lenės ir tarėjo su tarėjiene. Ji lankėsi pas juos, ir 
tarėjas nustatė, kad ji supratinga mergaitė — mat ji tikėjo 
juo ir jo raktu. Ji kas akimirką rodė kuo atviriausiai, kad 
nieko apie nieką neišmano, ir tarėjienei tasai atvirumas 
regėjosi kažkoks kūdikiškas, nekaltas. Ir tarėjas, ir tarėjie- 
nė pamėgo ją, kiekvienas savaip, o ji pamėgo juos. 

— Kaip skaniai kvepia pas juos! — sakė Lotė-Lenė. 

Išties, pas juos visas koridorius kvepėjo obuoliais. Kur 
nekvepės, kad tarėjienė ten pastatė pilną statinę gravenš- 
teininių obuolių. Ir visuose jų kambariuose kvepėjo rožė- 
mis ir levandomis. 

— Kaip pas juos viskas poniška! — kalbėjo Lotė-Lenė. 

Jos akį džiugino daugybė gražių gėlių, kurių visada 
turėjo ponia tarėjienė. Taip, net vidury žiemos jai žydėdavo 
alyvų ir vyšnių šakutės. Būdavo, nuskintas plikas šakeles 
pamerkia, ir šiltoje troboje jos netrunka išsprogti ir pražy- 
dėti. 

— Galėtum pamanyti, kad tos nuogos šakutės yra be 
gyvybės, bet Žiūrėk tiktai, kaip jos atgyja. 

— Pirmiau man tokie dalykai nė į galvą neateidavo! — 
sakė Lotė-Lenė. — Kokia visgi ta gamta graži. 

Tarėjas davė jai pasižiūrėti į rakto knygą, kur buvo 
surašyta daug nuostabių dalykų, rakto pasakytų, net apie 


'Balandėle buvo vadinama Danijos karaliaus Kristijono II 
mylimoji; apie ją buvo parašyta romanų ir šiaip knygų. 

pusę obuolinio torto, dingusio iš spintos kaip tiktai tą va- 
karą, kada pas tarnaitę svečiavosi jos kavalierius. 

Tarėjas užklausė raktą: 

— Kas suvalgė tortą — katė ar kavalierius? 

Ir raktas atsakė: 

— Kavalierius! 

Tarėjas taip manė jau ir prieš klausdamas, ir tarnaitė 
prisipažino: tas pašėlęs raktas, matai, žinojo viską! 

— O ką, ar ne puiku?! Tai raktas, vis raktas! Ir dėl 
Lotės-Lenės jis gi pasakė: „Pergalė ir laimė!“ Ir mes pama- 
tysim! Aš esu tikras! 

— Kaip žavu! — sakė Lotė-Lenė. 

Tarėjienė nebuvo taip lengvai tikinti, bet prie vyro ne- 
reiškė savo abejonių, tik vėliau sykį pasakė Lotei-Lenei, kad 
pats jis, jaunas būdamas, kraustėsi iš proto dėl teatro. Jei 
tada būtų jį kas pastūmėjęs teatran, jis tikriausiai būtų 
tapęs aktoriumi, bet šeima jį, atvirkščiai, tolyn nustūmė. O 
jam vis tiek labai norėjosi patekti scenon, tad jis parašė 
vieną komediją. 

— Aš sakau jums tatai kaip didžiausią paslaptį, mažy- 
te Lote-Lene. Komedija buvo nebloga, ji buvo pastatyta Ka- 
raliaus Teatre ir... nušvilpta, ir nuo to laiko nieko apie ją 
nebegirdėti, ir aš labai tuo patenkinta. Aš jo žmona ir pa- 
žįstu jį. Dabar jūs norite tuo pačiu keliu eiti; aš linkiu 
jums viso gero, tik jau sėkme tai netikiu. Aš netikiu, ką 
raktas sako. 

Lotė-Lenė tikėjo, ką raktas sakė, ir šiuo tikėjimu ji vi- 
siškai sutarė su rūmų tarėju. 

Jųdviejų širdys puikiai susiprasdavo savo tarpe, būda- 
mos tyros ir taurios. | 

Mergina, beje, turėjo vertingų savybių, kurias tarėjienė 
brangino. Lotė-Lenė mokėjo krakmolą daryti iš bulvių, šil- 

kines pirštinaites pasiūti iš senų šilkinių kojinių, balines 
kurpaites per nauja šilku aptraukti, nors turėjo pakanka- 
mai lėšų tiems daiktams naujiems nusipirkti. Ji, pasak 
krautuvininko žodžių, „turėjo skatikų stalčiuj ir obligacijų 
skrynutėj“. Iš jos galėjo būti labai gera Žmona vaistininkui, 
galvojo tarėjienė, tik ji nesakė pati nieko ir rakto nekalbino. 
Vaistininkas netrukus turėjo įsikurti nuosavą vaistinę ir 
įsitaisyti viename iš artimesnių provincijos miestų. 

Lotė-Lenė skaitė ir skaitė „Balandėlę“ ir Knigės „Kaip 
elgtis tarp Žmonių“. Ji tas dvi knygas išlaikė dvejus metus, 
bet užtat vieną iš jų — „Balandėlę“ — išmoko atmintinai, 
mokėjo visui visus vaidmenis, bet pati norėjo vaidinti tik 
vieną, būtent Balandėlę, tik ne sostinėje, kur tiek daug ne- 
palankumo ir kur ji niekam nereikalinga. Ne, ji norėjo pra- 
dėti savo „meninę karjerą“, anot tarėjo, kuriame didesnia- 
me provincijos mieste. 

Ir, lyg tyčia, atsitiko, kad tą karjerą ji pradėjo kaip tik 
ten, kur buvo įsikūręs anas jaunas vaistininkas, nors ir ne 
vienintelis mieste, bet užtat pats jauniausias. 

Ir šit priėjo tas didis, ilgai lauktas vakaras: Lotė-Lenė 
turėjo išeiti į sceną, užsikariauti pergalę ir laimę, kaip rak- 
to sakyta. Rūmų tarėjo nebuvo tarp žiūrovų, jis gulėjo 10- 
voj, o tarėjienė jį slaugė; jam reikėjo šiltų kompresų ant 
kūno, o arbatos į kūną. 

Taip tad nei tarėjas, nei tarėjienė „Balandėlės“ vaidini- 
mo nematė, bet užtat vaistininkas matė ir parašė apie jį 
laišką savo giminei, tarėjo Žmonai. 

„Geriausia, ką ten mačiau, buvo Balandėlės apykak- 
lė, — rašė jis. — Jei būčiau turėjęs kišenėje pono tarėjo 
raktą, būčiau jį išsiėmęs ir į jo skylutę gerai pašvilpęs — 
to nusipelnė ji, to nusipelnė ir raktas, taip begėdiškai pa- 
melavęs jai apie būsimą „pergalę ir laimę“. 

Laišką perskaitė ir tarėjas. Visa, kas čia surašyta, sakė 
jis, tesą vien tulžingi žodžiai, rakto neapykanta, išlieta ant 
niekuo nekaltos mergaitės. 

Ir vos tik jis pakilo iš lovos ir sustiprėjo, tuoj nupylė 
trumpą, nuodais spjaudantį laišką vaistininkui, o šisai jam 
atrašė taip, tarsi nieko kito neįskaitęs visame jo laiške, kaip 
tik juokavimus ir smagią nuotaiką. 

Jis dėkojo ponui tarėjui už šį ir už kiekvieną būsimą 
paaiškinimą, kokią neapsakomai didžią vertę ir reikšmę tu- 
ri raktas; jis prisipažino, kad ir pats atliekamu nuo vaisti- 
nės darbo laiku rašo didelį romaną apie raktus, kur visi 
veikiantieji asmenys yra raktai, niekas daugiau, kaip tik 
raktai; svarbiausias veikėjas yra namų raktas, o jam pro- 
totipu eina pono tarėjo namų raktas, turįs pramatymo bei 
pranašavimo dovaną. Aplink jį sukiojasi visi kiti raktai bei 
rakčiukai: senas kamerherio raktas, pažįstąs karaliaus rū- 
mų prašmatnybes ir iškilmes, laikrodžio rakčiukas, mažas, 
dailus ir kilmingas, perkamas už keturis skatikus gelžgalių 
krautuvėlėje, bažnyčios raktas, priskaitąs save kaip ir prie 
dvasiškių, nes, vieną naktį netyčia paliktas duryse, matė 
dvasias, kamaros raktas, malkinės raktas, vyninės rūsio 
raktas — visi išvien sukasi aplink namų raktą ir prieš jį 
lankstosi. Kai ant jo nusileidžia saulės spinduliai, jis spindi 
kaip sidabras, o vėjas, toji pasaulio dvasia, kai patenka į jo 
skylutę, ima švilpti. Vienu žodžiu, jis yra visų raktų raktas, 
jis yra tikras pono tarėjo namų raktas, o nūnai jis pasidarė 
dangaus vartų raktas, jis yra popiežiaus raktas, jis yra ne- 
klaidingas! 

— Kiek pykčio! — sušuko tarėjas. — Kokia piramidė 
pykčio! 

Ir jis su vaistininkų po to nebesimatė — beje, matėsi: 
per tarėjienės laidotuves. 

Ji mirė pirmoji. 

Gedulas ir nykuma viešpatavo namuose. Net nuskinto- 
sios vyšnių akutės, išsprogusios ir žydėti pasinešusios, ge- 
dėjo ir vyto: jos stovėjo užmirštos, nebebuvo kas jomis pa- 
sirūpina. 

Rūmų tarėjas ir vaistininkas ėjo paskui jos karstą ša- 
limais, petis į petį, kaip artimiausi giminės: čia buvo ne 
vieta ir ne laikas vaidams. 

Lotė-Lenė aprišo gedulo juosta tarėjo skrybėlę. Ji vėl 
gyveno namie, seniau jau pargrįžusi, nei pergalės, nei lai- 
mės neradusi meno kelyje. Tačiau ji dar galėjo susilaukti 
pergalės ir laimės, ji buvo mergina su ateitimi. Raktas taip 
sakė, ir rūmų tarėjas taip sakė. 

Ji užlipo pas jį į butą. Juodu pašnekėjo apie velionę, 


paverkė abudu — Lotė-Lenė buvo minkšta; pašnekėjo apie 
meną — Lotė-Lenė buvo kieta. 
— Teatro gyvenimas žavingas! — sakė Lotė-Lenė. — 


Tačiau tenai taip daug apkalbų ir pavydo! Aš eisiu verčiau 
savuoju keliu. Pirma reikia pagalvoti apie save, paskui apie 
meną. 

Knigė savo veikalo skyriuje apie artistus teisybę rašė, 
tatai dabar jai išaiškėjo, o rakto pranašystės buvo niekų 
kalba, tik ji to nesakė ponui tarėjui — ji mylėjo jį. 

O jam per visą gedulo laiką raktas buvo paguoda ir 
atgaja. Jis davinėjo raktui klausimus, raktas jam atsakinė- 
jo. Ir kai baigėsi gedulo metai ir juodu su Lote-Lene vieną 
nuotaikingą vakarą sėdėjo drauge, jis užklausė raktą: 

— Ar man vesti antrąkart ir ką? 

Nebuvo kas jį pastūmėtų, tad jis pats pastūmėjo raktą, 
ir raktas atsakė: 

— Lotę-Lenę! 

Kad jau taip, tai Lotė-Lenė pasidarė tarėjienė. 

„Pergalė ir laimė!“ 

— taip išpranašavo namų raktas. 


Puikioji adata 


4142 uvo kartą didelė, drūta adata, ją visi vadi- 
no adikliu. Bet ji manė, kad laibumo ji to- 
' kia pat kaip ir siuvama adata. 

— Laikykit mane tvirčiau! — tarė adata 
pirštams, imantiems ją iš siuvamosios dė- 
žutės. — Žiūrėkit, kad neišmestumėt! Jei 
nukrisčiau žemėn, manęs daugiau neberastumėt. Ar nema- 
tot, kokia aš laibutė? 


— Nesirūpink, neišmesim! — atsakė pirštai ir suspaudė ją 
tvirtai. 
— Matote, aš čia ne viena, su palydovu! — sakė adata, 


traukdama paskui save ilgą siūlą. 

Pirštai dūrė adikliu tiesiog į virėjos kurpelę, kurios prie- 
šakis buvo nuiręs ir reikėjo užadyti. 

— Koks bjaurus darbas! — tarė adata. — Aš čia nie- 
kaip gyvai neišlįsiu: nulūšiu, tikrai nulūšiu! 

Ir ji tikrai nulūžo. 


— O ką, ar aš jums nesakiau? — tarė adata. — Aš 
tokia laiba buvau! 
— Dabar ji niekam nebetikus, — tarė pirštai, tebelai- 


kydami ją tvirtai. Virėja pritaisė jai lako galvutę ir prisegė 
su ja skarelę iš priešakio. 

— Štai aš pavirtau segtuku! — tarė adiklis. — Aš ži- 
nojau, kad iškilsiu aukštai! O, tokie kaip aš niekuomet ne- 
žūva! 

Pilnas didybės, šyptelėjo jis nudžiugęs ir apsižvalgė ap- 
linkui. 

— Galiu tavęs paklausti, — tarė jam segtukas, jo kai- 
mynas: — tu aukso? Tu taip puikiai atrodai ir turi tokią 
keistą galvą. Tik ji mažoka. Pasirūpink, kad ji kiek paūgė- 
tų — juk ne bet kam tenka lako galvelė. 

Tada mūsų adata skersomis pažvelgė į savo kaimyną ir 
didžiai iškėlė galvą, net ištrūko iš skarelės ir įkrito į papla- 
vų griovelį, kurį tuo laiku valė virėja. 

— Dabar, vadinas, važiuojam mes keliauti, — tarė ada- 
ta. — Kad tik kur nepaklystum... 

Ir ji tikrai paklydo. 

— Aš per laiba, aš netinku šiam pasauliui! — tarė ji, 
gulėdama griovely. — Bet žinausi, ko verta, ir tas man ne- 
leidžia nusiminti. 

Todėl adata vis buvo pasipūtusi ir smagi. 

Pro šalį plaukė visoki daiktai: skiedrelės, šiaudeliai, se- 
nų laikraščių skiautelės. 

— Žiūrėkit, kaip jie plaukia! — tarė adata. — Jie ne- 
mato, kas po jais guli. Aš čia! Aš čia! Ar girdite? Štai plau- 
kia skiedrelė: menka skiedrelė, o žiūrėk — apie nieką dau- 
giau negalvoja, tik apie save! O čia plaukia šiaudelis: aure 
kaip jis sukinasi, kaip jis kraiposi! Būk atsargesnis, kitaip 
tuoj susiduosi į akmenį!.. A, laikraščio skiautelė... Seniai 
jau pamiršta, kas ten buvo parašyta, o ji vis dar tebesipu- 
čia, tebesididžiuoja. Tik aš viena kantri ir ramiai laukiu 
tylėdama. Žinau, kas aš esu, ir nieko man daugiau nebe- 
reikia! 

Tuo tarpu šalia jos kas blikstelėjo. Adatai pasirodė, kad 
čia bus koks perlas. Bet čia buvo butelio šukelė. Ir kadangi 

šukelė labai blizgėjo, adata ją pakalbino ir pasisakė pati 
esanti segtukas muo krūtinės. 

— Tu juk esi perlas? — klausė ji. 

— Taip, arti to, — atsakė šukelė. 

Abidvi laikė viena antrą kažkokia brangenybe ir ėmė 
skųstis, kaip dabar išdidėjęs pasaulis. 

— Aš gyvenau vienos panelės dėžutėj, — tarė adata. — 
Ta panelė buvo virėja. Jos kiekvienos rankos buvo penki 
pirštai. Tik kas tų pirštų puikumas! O tuo tarpu nieko dau- 
giau neveikė, tik imstė mane iš dėžutės ir vėl atgal dėjo. 

— Ką, ar jie blizgėjo? — klausė butelio šukelė. 

— Iš ko jie tau blizgės! — tarė adata. — Tik jie labai 
didūs buvo. Jų buvo penki tikri broliai, nors ne vienodo 
didumo. Pats kraštutinis pirštas, nykštys, buvo drūtas ir 
trumpas; jis laikėsi visados nuošaliai ir vieną teturėjo per 
nugarą sunėrimą, todėl per vieną daiktą tegalėjo sulinkti, 
bet jis tačiau gyrėsi, kad to, kas jo netenka, neima į kariuo- 
menę. Antras pirštas, smaližius, ragaudavo saldžius ir kar- 
čius daiktus, rodė į saulę ir mėnesį, spaudė plunksną, jei 
virėja kada rašydavo. Didžiulis ūgio buvo visų aukščiau- 
sias. Bevardis nešiojo aukso diržą per vidurį, o mažėlis nie- 
ko neveikė ir tuo labai didžiavosi. Baisiai įgriso man jų 
puikybė! Paėmiau kartą iš piktumo ir pabėgau į griovį. 

— Vadinas, mes čia gyvenam ir šviečiam, — tarė bu- 
telio šukelė. 

Tuo metu papylė vandens į griovelį. Vanduo ėmė bėgti 
per kraštus ir nunešė tolyn stiklo šukelę. 

— Štai ir ji važiuoja tolyn! — tarė adata. — O aš pa- 
likau vietoj, aš perdaug laiba, bet tai yra mano garbė, turiu 
visą teisę tuo didžiuotis. 

Ir adata glūdėjo, kaip glūdėjusi, griovely, vis galvoda- 
ma apie savo vertę. 


— Aš tokia laibutė, drąsiai galiu manyti, kad esu gi- 
musi iš saulės spindulio! Beskuo man vis rodosi, kad sau- 
lės spinduliai manęs ieško vandeny. A, tokia aš laiba, net 
pati motina manęs negalėtų rasti. Kad tebeturėčiau savo 
akį, kurios netekau, aš, manau, dabar pravirkčiau. Bet 
turbūt to nepadaryčiau: verksmas nėra gražus daiktas! 

Kartą atėjo prie griovelio keli vaikagaliai ir ėmė po jį 
raustis, ieškodami ten senų vinių, varinių pinigų ir kitų 
panašių daiktų. Darbas buvo purvinas, bet vaikams jis ti- 
ko, ir jie labai džiaugėsi, jei pavykdavo rasti kokį niekniekį. 


— Ai! — suriko vienas, įsidūręs pirštą į adatą. — Bjau- 
rybė kokia! 
— Aš ne bjaurybė, aš — panelė! — atsiliepė adata. Bet 


niekas jos negirdėjo. Lako galvutė buvo atšokus, ir ji pati 
visa pajuodijus, bet juoda spalva mažina drūtumą, todėl ji 
galvojo, kad dabar palikusi dar laibesnė. 


— Aure kiaušinio kevalas plaukia! — sušuko vaikai ir 
įbedė į jį tą adatą. 
— Juodas ant balto dugno, — tarė adata: — tai labai 


tinka! Dabar mane visi matys! Kad tik neapsirgčiau jūros 
liga, tad turėčiau susivemti ir iškristi iš kevalo. 

Bet ji nesirgo ta liga ir paliko kevale. 

— Prieš jūros ligą naudinga turėti plieninį pilvą ir ne- 
pamiršti, kad tu reiški truputį daugiau negu žmogus! Da- 
bar pavojaus susirgti jau nebėr! Kuo tu laibesnis esi, tuo 
daugiau gali išlaikyti, 


— Trekšt! — tarė kiaušinio kevalas: jį pervažiavo sun- 
kus vežimas. 
— Oi, kaip suspaudė! — sušuko adata. — Dabar tai 


jau tikrai apsirgsiu jūros liga! Aš visai nulūšiu! 
Bet ji nelūžo, nors ir pervažiavo per ją vežimas. Ji te- 
begulėjo ten išsitiesus ir — tegu sau sveika guli! 


Sargo vaikas 


-/ enerolas gyveno pirmajame aukšte, sargas 
gyveno rūsyje; daug skirtumo buvo tarp tų 
dviejų šeimų — visas pirmasis aukštas ir 
tarnybinių laipsnių kopėčios. Šiaip ar taip, 
jie gyveno po tuo pačiu stogu, pro langus 
matė tuos pačius daiktus gatvėj ir kieme. 
O kieme buvo veja ir joje žydinti akacija (kai žydėjo), ir po 
ja kartais sėdėjo labai iščiuslinta auklė su dar labiau iš- 
čiuslintu generolo kūdikiu, mažyte Emilije. Priešais jas šoko 
basas sargo vaikas, mažas berniukas didelėmis rudomis 
akimis ir tamsiais plaukais; kūdikis šypsojo jam ir tiesė į 
jį rankutes, ir generolas, jei tada žiūrėjo pro langą, linkčiojo 
galvą ir sakė: 

— Charmant!! 

Generolienė, tokia jauna, jog beveik galėjo būti savo 
vyro duktė iš pirmesnės santuokos, niekad nežiūrėjo pro 
langą į kiemą, tačiau jos buvo prisakyta, jog. sargo berniu- 
kas galįs savo žaidimais mažytę linksminti, bet jokiu būdu 
negalįs jos liesti. Auklė tiksliai vykdė savo ponios prisa- 
kymą. 


! Puiku! (Pranc.) 

O saulė švietė ir į pirmąjį aukštą, ir į rūsį, akacija ir 
žydėjo, ir peržydėjo, o kitais metais ir vėl žiedais puošėsi; 
medis žydėjo, ir sargo berniukas žydėjo — jis atrodė kaip 
vešlus jurginas. 

Generolo mergytė augo smulkutytė ir blyški kaip švie- 
siai rausvas akacijos žiedlapis; grynu oru dabar ji pakvė- 
puodavo karietoje. Pasivažinėti ji važiuodavo su mama, o 
pamačiusi sargo Georgą, mojuodavo jam rankute ir, kas be 
ko, pasiųsdavo jam kartais oro bučinį, kol mama pasakė, 
kad jau esanti tam per didelė. 

Vieną priešpietę Georgas gavo nunešti generolui laiš- 
kus ir laikraščius, rytą laiškanešio paliktus pas sargą. Lip- 
damas laiptais aukštyn, jis išgirdo, kad kamaraitėje po laip- 
tais kaži kas pypsi. Manė, gal viščiukas pasiklydęs dejuoja, 
bet ten buvo mažytė generolo dukrelė, visa vienais musli- 
nais ir nėriniais išpuošta. 

— Tik tu nesakyk tėtei ir mamai, kad nesupyktų. 

— O kas gi yra, mažyte panele? — klausė Georgas. 

— Dega viskas! — sakė ji. — Dega liepsnoja! 

Georgas atidarė vaikų kambarį: lango užuolaida buvo 
bemaž visai sudegusi, liepsnojo karnizas. Georgas įpuolė, 
nuplėšė karnizą, pašaukė žmones; jei ne jis, būtų visas 
namas sudegęs. 

Generolas ir generolienė čiupo kamantinėti mažutę 
Emiliję. 

— Aš išėmiau tiktai vieną vienutį degtukėlį, — kalbėjo 
ji, — ir jis tuoj užsidegė, ir užuolaida tuoj užsidegė. Aš 
spjaudžiau ant jos, norėjau užgesinti, spjaudžiau, kiek tik- 
tai galėjau, bet per mažai teturėjau spjaudalo, tai išbėgau 
iš kambario ir pasislėpiau, užtat kad tėtė ir mama tikriau- 
siai būtų supykę! 

— „Spjaudžiau“! — tarė generolas. — Kas čia per Žo- 
dis? Argi tu girdėjai, kad tėtė ir mama sakytų „spjaudžiau'? 
Matyt, išmokai iš tų ten, apačioj! 

Vis dėlto Georgas gavo keturių skatikų pinigiuką dova- 
nų. Tas pinigiukas nukeliavo ne į bandelių parduotuvę, o 
į taupomąją dėžutę, ir greit ten susirinko tiek skatikų, jog 
jis galėjo nusipirkti dažų ir nuspalvoti savo paties pieši- 
nius, kurių turėjo prisipiešęs tiek ir tiek — jie jam rasda- 
vosi tartum savaime, tartum pieštukas pats piešdavo. Pir- 
muosius spalvotus paveikslus jis dovanojo mažytei Emilijei. 

— Charmant! — tarė generolas. 

Net pati generolienė teikėsi pareikšti, jog esą aiškiai 
matyti, ką berniukas norėjęs nupiešti. 

— Jis turi talentą! 

Tokius tad žodžius sargienė parsinešė į rūsį. 

Ir generolas, ir jo žmona buvo bajorai. Ant karietos 
buvo nupiešti du jų herbai, abiejų po vieną. Ponia savąjį 
turėjo dar išsiūtą ant visų skalbinių, viršutinių ir apatinių, 
ir ant naktinės kepuraitės, ir ant miegamųjų marškinių. 
Ponios herbas atsiėjo labai brangiai, tėvas už jį daug gryno 
pinigo užmokėjo, nes jis buvo gimęs be herbo, ji tuo labiau, 
ji per anksti atsirado, septyneriais metais anksčiau nei her- 
bas; tatai dar tebeatminė daugumas aplinkinių žmonių, tik 
jie patys ne. Generolo herbas buvo senas ir didelis, tokį 
vieną nešant, galima dieglį gauti, ką jau besakyti, jei neši 
du; užtat generolienė sėdėdavo kaip nudiegta, kai didi ir 
puošni važiuodavo į balių karaliaus rūmuose. 

Generolas buvo senas ir žilas, tačiau dar mokėjo dailiai 
sėdėti ant žirgo, tatai žinojo pats, užtat kasdien jodavo pa- 
sijodinėti, lydimas pakaliko deramu atstumu; jei jis įeidavo 
į susirinkusią kur draugiją, tai irgi atrodydavo, tarsi įjojęs 
raitas ant žirgo, o ordinų nešiojo tiek daug, jog tiesiog ne- 
beįmanomai, bet tai nebuvo jo kaltė. Į karo tarnybą stojo 
visai dar jaunutis, dalyvavo didžiuosiuose rudens manev- 
ruose, kuriuose tada, taikos metu, būdavo mankštinama 
kariuomenė. Iš anų laikų jis pasakojo vieną anekdotą, vie- 

nintelį, Kurį mokėjo papasakoti: jo puskarininkis sykį ap- 
supo ir paėmė nelaisvėn vieną princą, ir tasai turėjo kaip 
belaisvis, drauge su būreliu paimtų kareivių, joti į miestą 
paskui generolą. Tai buvo neužmirštamas įvykis, ir genero- 
las apie jį per visus tuos metus pasakojo, tiksliai kartoda- 
mas žodžius, kuriuos jis pasakęs, grąžindamas princui kar- 
dą: „Tik mano puskarininkis galėjo paimti jus į nelaisvę, 
aš — niekados!“ O princas atsakęs: „Jūs — neprilygsta- 
mas!“ Tikrame kare generolas niekad nebuvo buvęs, o kai 
karas siaubė visą mūsų kraštą, tai jis vaikščiojo diploma- 
tijos takais per tris užsienio sostines. Prancūziškai jis mo- 
kėjo taip gerai, jog net savo gimtąją kalbą primiršo; jis šoko 
gražiai, jojo gražiai, ordinų ant jo munduro priaugo tiesiog 
nebeįmanomai, kareiviai atidavinėjo jam pagarbą, viena gra- 
žiausiųjų merginų atidavė jam pagarbą ir pasidarė genero- 
lienė, jiedviem gimė dailutė mergytė, tarsi iš paties dan- 
gaus nukrito, tokia ji buvo daili, ir sargo vaikas šoko jai, 
kai tik ji pradėjo šiek tiek suprasti, ir nešė jai dovanų savo 
pieštus spalvotus paveikslus, o mažytė Emilijė žiūrinėjo, 
džiaugėsi ir plėšė juos. Ji buvo tokia smulkutė ir tokia daili. 

— Rožyte mano! — kalbėjo jai generolienė. — Tu prin- 
cui esi gimusi! 

Princas jau stovėjo priešais duris, tik niekas to nežino- 
jo. Zmonės ne labai įmato kitapus slenksčio. 

— Andai mūsų berniūkštis su ja duonos rieke pasida- 
lino! — pasakojo sargienė. — Ant duonos nebuvo nei sū- 
rio, nei mėsos, bet jai buvo skani, lyg su geriausiu kepsniu. 
Tai kermošius būtų kilęs, jei būtų pamatę generolas ar ge- 
nerolienė, gerai dar, kad nematė. 

Georgas pasidalino su mažyte Emilije duonos rieke, 
mielai būtų pasidalinęs ir savo širdimi, jei tik iš to jai 
džiaugsmo būtų buvę. Jis buvo geras berniukas, mitrus ir 
protingas, lankė vakarais akademijos mokyklą, norėdamas 

gerai išmokti piešti. Mažytė Emilijė irgi jau ėjo mokslus: su 
savo bona kalbėjosi prancūziškai ir turėjo šokių mokytoją. 

— Georgą jau reikia konfirmuoti, — sakė sargienė: tiek 
jau buvo paaugęs Georgas. 

— Turbūt protingiausia būtų, jei jis po to stotų amato 
mokytis, — kalbėjo tėvas. — Reikia tik amatą gerą parink- 
ti. Ir būtų išstumtas iš namų! 

— Bet tik geriau būtų, kad nakvotų namie, — kalbėjo 
motina. — Negi lengva rasti tokį meistrą, kuris turėtų pa- 
kankamai vietos mokiniams nakvinti. Ir drapaną reikės 
duoti! O tą truputį valgio, kiek jam reikės, tai išteksim juk: 
jis laimingas, jei kelias virtas bulves gauna! Šit už mokslą 
mokėti nereikia, tegu mokosi, tegu eina savu keliu, matysi, 
mes džiaugsmo iš jo susilauksim. Ir profesorius taip sako. 

Drabužiai šventei jau buvo, motina juos pasiuvo pati, 
tik sukirpo siuvėjas, toksai lopikas. Sukirpo gerai, tą jis 
mokėjo; jei jis būtų buvęs labiau prie pinigo ir laikęs dirb- 
tuvę su pameistriais, tai gražiausiai būtų galėjęs ir kara- 
liaus rūmams siūti, taip manė sargienė. 

Šventės dieną Georgas gavo dovanų tompakinį laikrodį 
iš savo krikštatėvio, seno prekybos tarnautojo, dirbančio 
linų pirklio įmonėje, turtingiausio iš visų krikštatėvių. Laik- 
rodis buvo senas ir išmėgintas, jis vis skubėjo, bet taip 
geriau, negu kad vėlinasi. Tai buvo vertinga dovana. Iš ge- 
nerolo namų atėjo giesmynas tymo apdarais, jį atsiuntė ma- 
žoji panelė, kuriai Georgas dovanodavo savo paveikslus. 
Priešakiniame lape buvo rašytas jo vardas ir. jos vardas, „su 
geriausiais linkėjimais“; tai buvo rašyta diktuojant genero- 
lienei, o generolas perskaitė ir pasakė „Charmant“. 

— Iš tiesų, tokie dideli ponai ir šitiek dėmesio paro- 
dė, — tarė sargienė, ir Georgas turėjo lipti viršun, prisista- 
tyti ir padėkoti. 

Generolienė buvo labai apsitūlojusi, ir ją kamavo gal- 
vos sopė, o taip buvo visada, kai ji nuobodžiavo. Ji nužiū- 
rėjo Georgą didžiai maloningos ponios akimis, palinkėjo jam 
viso kuo geriausio ir kad niekuomet galvos nesopėtų. Ge- 
nerolas vaikštinėjo su chalatu, mūvėjo ant galvos megztinę 
kepurę su dideliu kutu ir avėjo rusiškais batais su raudo- 
nais aulais. Jis perėjo tris kartus per kambarį, įsigilinęs į 
savo mintis bei atsiminimus, paskui sustojo ir tarė: 

— Vadinasi, mažasis Georgas dabar jau vyras! Tai būk 
narsus vyras ir gerbk savo vyresnybę! Kai būsi senas žmo- 
gus, galėsi pareikšti, kad šitą sentenciją tau pasakė gene- 
rolas. 

Ši prakalba buvo kiek ilgesnė, negu generolas buvo 
pratęs sakyti. Ir jis vėl atkrito į savo susimąstymą ir atrodė 
oriai. Tačiau iš visko, ką Georgas čia, viršuj, gavo išgirsti 
ir pamatyti, labiausiai įsmigo atmintin mažytė panelė Emi- 
lijė: kokia ji buvo maloni, kokia švelni, kokia lengvutytė, 
kokia dailutytė! Jeigu ją būtų reikėję nupiešti, rodės, tai 
galėjai padaryti vien ant muilo burbulėlio. Kvapas tvyrojo 
jos apdare, jos garbanotuose šviesiuose plaukuose, tary- 
tum ji būtų ką tik prasiskleidusi rožė. O juk su ja kitados 
jis dalinosi duonos rieke — ji valgė tą duoną su didžiausiu 
apetitu ir linkčiojo jam sulig kiekvienu atsikandimu. Kaži, 
ar ji dar atsimena tai? Taip, be abejo! Juk ji jam gražų 
giesmyną „Atminimui“ padovanojo; tad, naujiems metams 
prasidėjus, sulig pirmu jaunu mėnesiu jis pasiėmė duonos, 
pasiėmė mažą pinigiuką, išėjo ir ėmėsi burti: atvers kur 
pakliūk knygą ir žiūrės, kokia giesmė jam teks. Teko gar- 
binimo ir dėkojimo giesnė. Atvertė dar sykį, pasižiūrėti, kas 
mažytei Emilijei lemta. Jis labai saugojosi neatversti toj vie- 
toj, kus sudėtos gedulingos giesmės, ir kaip tik pataikė tarp 
mirties ir laidojimo; bet juk tuo nėra ko tikėti! Vis dėlto jis 

prisibaimino nemažai, kai mergytė netrukus susirgo ir dak- 
taro karieta kasdien apypiete ties vartais sustodavo. 

— Jie nebeišgydys jos!— kalbėjo sargienė. 

Ir betgi jie išgydė ją. Ir Georgas piešė paveikslus ir 
siuntė jai. Jis nupiešė carų pilį, senąjį Maskvos Kremlių, 
visai tokį, koks tenai stovi, su boniomis, su bokštais, atro- 
dančiais kaip didžiuliai žali ar paauksuoti agurkai — bent 
Georgo piešinyje taip jie atrodė. Mažytę Emiliję tatai labai 
džiugino, tad jis per savaitę nusiuntė jai dar kelis paveiks- 
lus, vis su kokiais pastatais, nes ji, žiūrėdama į juos, galėjo 
pati kiek tinkama vaizduotis, kas dedasi už tų durų ir 
langų. 

Jis nupiešė kinų namą, apkabinėtą varpeliais per visus 
šešiolika aukštų; nupiešė dvi graikų šventyklas su liekno- 
mis marmuro kolonomis, su laiptais aplinkui; nupiešė nor- 
vegų bažnyčią, ir aiškiai matėsi, kad ji visa iš tašytų ir 
ypatingu būdu suleistų rąstų, jos kiekvienas aukštas atro- 
dė it norvegiškas lopšys. Gražiausia betgi buvo pilis, kurią 
jis pavadino „mažytės Emilijės pilimi“. Ten ji turėjo gyventi. 
Tą pilį Georgas sugalvojo pats ir sudėjo į ją visa, ką kituose 
pastatuose rado gražiausia. Ji turėjo ir medžio drožinių kaip 
norvegų bažnyčia, ir marmuro kolonų kaip graikų šventyk- 
la, ir varpeliais apkabinėtus visus aukštus, ir bokštus vir- 
šuje, žalius bei auksuotus kaip carų kremliaus. Tikra vai- 
kų pilis! Ir visur buvo parašai, kam skirta kuri salė ar kam- 
barys: „Čia Emilijė miega“, „Čia Emilijė šoka“, „Čia ji priima 
svečius“. Gražu buvo pažiūrėti, ir žiūrėjo visi. 

— Charmant! — sakė generolas. 

Bet ten buvo vienas toksai senas grafas, dar už gene- 
rolą kilmingesnis, kuris pats turėjo pilį ir dvarą. Tas nesa- 
kė nieko. Jis girdėjo, kad visa tai nupiešęs sargo vaikas. 
Na, nebe toks ir vaikas. Senis grafas žiūrinėjo paveikslus ir 
kažką sau vienas galvojo. 

Vieną dieną oras buvo rūškanas, darganotas ir bjau- 
rus, bet mūsų Georgui toji diena buvo viena šviesiausių ir 
gražiausių. Meno akademijos profesorius pasišaukė jį pas 
save. 

— Klausyk, mano mielas, — tarė jis, — mudviem rei- 
kia pasišnekėti. Senasis grafas, kur kampiniame name gy- 
vena, kalbėjo su manimi apie tave. Ir tavo paveikslus ma- 
čiau — na, juos mes verčiau atidėsim į šalį, ten daug kas 
dar ne taip, kaip reikia. Bet tu gali lankyti manąją piešimo 
mokyklą, dukart per savaitę ateisi, tai perprasi ir sužinosi, 
kaip galima geriau padaryti. Man regis, tavyje glūdi veikiau 
architektas negu tapytojas, bet dėl tų dalykų turėsi dar 
laiko apsispręsti, o tuo tarpu drožk pas senąjį grafą, kur 
kampe gyvena, ir dėkok Dievui už tą Žmogų! 

Kampe stovėjo dideliausi rūmai, jų apylangės buvo iš- 
dabintos skulptūriniais drambliais ir kupranugariais, vis iš 
senų senovės; senasis grafas betgi labiau vertino naujuo- 
sius laikus su viskuo, ką jie nešė gero, vis tiek, ar naujovė 
ėjo iš antrojo aukšto, ar iš rūsio, ar iš palėpės. 

— Manau, — kalbėjo sargienė, — juo žmogus kilmin- 
gesnis, juo mažiau pučiasi. Koks tas senasis grafas papras- 
tos širdies, koks tiesus! Ir šneka taip, kaip tu ir aš. Gene- 
rolai taip nemoka! Ogi vakar Georgas, žiūrėkit, koks susi- 
žavėjęs parėjo iš grafo, kad jį taip maloniai priėmė! O šian- 
dien, pasikalbėjusi su tuo aukštu ponu, aš pati džiūgauju. 
Tai argi ne gerai, kad Georgo nesiuntėm amato mokytis“? 
Jis turi gabumų. 


— Bet gabumams reikia pagalbos iš šalies, — atitarė 
tėvas. 

— Pagalbą jis jau gavo, — kalbėjo motina, — grafas 
tai pasakė aiškiais, svariais žodžiais. 

— O pradžia vis tiek išėjo iš generolų, — sakė tėvas. — 


Jiems taip pat turim padėkoti. 

— Padėkosim, mielai! — tarė motina. — Tik, manau, 
nėr už ką jiems taip jau labai dėkoti; aš labiau dėkosiu 
Dievuliukui, ir už Georgo dalią, ir už mažytės Emilijės svei- 
katą. 

Taip, gerėjo jos sveikata, gerėjo ir Georgo reikalai: per 
vienerius metus jis jau nusipelnė mažąjį sidabro medalį, o 
vėliau gavo ir didįjį. 

— Visgi verčiau reikėjo leisti jį amato mokytis, — kal- 
bėjo sargienė ir verkė. — Tada būtų likęs su mumis. O 
dabar — kam jam reikia tos Romos? Nebegausiu aš jo pa- 
matyti, jei ir pargrįžtų, tik jis nebegrįš, vaikelis mano! 

— Betgi to reikia dėl jo laimės, dėl jo garso! — sakė 
tėvas. 

— Na jau, na jau, meldžiamasis, — sakė motina, — tu 
ne taip kalbi, kaip manai. Tau taip pat nesmagu, kaip ir man. 

Ir ji sakė teisybę: Georgas rengėsi išvažiuoti, ir jiems 
buvo nesmagu. Bet čia buvo didelė laimė jaunam vaikinui, 
taip sakė visi. 

Ir šit jis atsisveikino su visais, taip pat ir su genero- 
lais. Bet ponia nepasirodė, ją kamavo galvos sopė. Genero- 
las atsisveikindamas papasakojo savo vienintelį anekdotą, 
ką jis princui pasakė ir ką princas jam pasakė: „Jūs — 
neprilygstamas!“ Ir po to jis padavė Georgui ranką, sugle- 
busią ranką. 

Emilijė irgi padavė Georgui ranką ir atrodė beveik nu- 
liūdusi, bet labiausiai nuliūdęs buvo Georgas. 


Laikas eina, kai darbą dirbi, laikas eina ir kai dyki- 
niuoji. Laikas eina vienodai ilgai, tik nevienodai naudingai. 
Georgui laikas ėjo naudingai ir nėmaž nebuvo ilgas, jei tik 
nemąstė apie paliktąją tėviškę. Kažin, kaip jiems ten seka- 
si, tiems viršuje ir tiems apačioje? Beje, parašydavo jam; ir 
žiūrėkit, kaip daug galima į laišką sudėti — ir skaisčią sau- 

lės šviesą, ir tamsias, sunkias dienas. Šitokios dienos buvo 
sudėtos laiške, pranešančiame, kad mirė tėvas, kad motina 
likusi vieniša; kad Emilijė buvusi guodžiantysis angelas, 
kad lankiusi ją, taip, štai ką parašė motina ir pridūrė apie 
save, kad jai esą dabar leista likti sargauti. 

Generolienė rašė dienoraštį. Į jį įtraukė kiekvieną po- 
būvį, kiekvieną balių, kuriame pati lankėsi, kiekvieną sve- 
čią, kuris ją aplankė. Dienoraštis buvo iliustruotas diplo- 
matų ir aukštakilmių ponų vizitinėmis kortelėmis, ji didžia- 
vosi savo dienoraščiu. O dienoraštis augo ir augo, o laikas 
bėgo ir bėgo, visoks laikas — ir gausios ilgos dienos su 
galvos sope, ir taip pat gausios šviesios naktys su baliais 
karaliaus rūmuose. Ir Emilijė pirmą kartą dalyvavo rūmų 
baliuje. Motina vilkėjo šviesiai raudonai su juodais mezgi- 
niais: ispaniškas apdaras! Duktė pasirodė su baltais rū- 
bais, tokia vaiski, tokia daili! Žalio šilko kaspinai mirgavo 
it meldai tarp šviesiai geltonų plaukų, apvainikuotų balto- 
mis vandens lelijomis; akys jos buvo tokios žydros ir švie- 
sios, lūpos tokios plonos ir raudonos — ji panėšėjo į ma- 
žytę nimią, tokią gražią, kokią tik begalima įsivaizduoti. 
Trys princai šokdino ją, atseit, pirma vienas, paskui kitas, 
paskui trečias. Generolienei po to net aštuonias dienas ne- 
sopėjo galvos. 

Tačiau pirmas balius nebuvo paskutinis, o Emiliję ba- 
liai vargino; užtat gerai, kad atėjo vasara, nešina poilsiu ir 
tyru oru. Šeima buvo pakviesta į grafo pilį pasiviešėti. 

Aplink tą pilį buvo parkas, vertas pamatyti. Dalis jo 
tebebuvo visai kaip senomis dienomis, su griežtomis, tie- 
siomis žalitvorėmis, ir eini tarp jų, būdavo, kaip tarp žalių 
širmų su angomis pasižiūrėti. Bukmedžio ir kukmedžio krū- 
mai stovėjo apkirpti žvaigždžių ir piramidžių pavidalais, 
vanduo tiško iš didelių grotų, išklotų kiaukutais. Visur sto- 
vėjo statulos, nukaltos iš sunkių sunkiausio akmens, kaip 

galėjai spręsti iš jų rūbų ir veidų. Gėlių lysvės kiekviena 
buvo vis kitokio pavidalo — čia kaip žuvis, čia kaip herbi- 
nis skydas ar kaip monograma. Tokia buvo prancūziškoji 
parko dalis. Už jos tuoj ėjo laisvas, natūralus miškas, kur 
medžiams buvo leista augti taip, kaip jie norėjo, užtat jie 
augo tokie dideli ir vešlūs. Žaliavo pieva, po ją galėjai pa- 
sivaikščioti, bet ji buvo voluojama, pjaunama, visaip prižiū- 
rima; tai buvo angliškoji parko dalis. 

— Senieji laikai ir naujieji laikai! — kalbėjo grafas. — 
Čia jie gerai derinasi. Po poros metų ir pilis įgaus reikiamą 
veidą, bus daug kas pakeista, kad būtų gražiau ir geriau. 
Aš jums parodysiu projekto brėžinius, taip pat ir architek- 
tą, jis šiandien pietaus su mumis. 

— Charmant! — tarė generolas. 

— Čia kaip rojuje! — tarė generolienė.— O ten antai 
bestovinti riterių pilis! 

— Tenai mano vištidė,— tarė grafas.— Karveliai gyvena 
bokšte, kalakutai antrajame aukšte, o pirmajame viešpa- 
tauja senoji Elsė. Jai iš visų pusių svetainės: čia perinčios 
vištos, čia vištos su viščiukais, o antims padaryta išeiga 
tiesiai į vandenį. 

— Charmant! — pakartojo generolas. 

Ir jie visi ėjo pasižiūrėti tų gražių įrenginių. 

Senoji Elsė stovėjo vidury kambario, o šalia jos — ar- 
chitektas Georgas; jis ir mažoji Emilijė susitiko po keleto 
metų, susitiko vištidėje. 

Taip, ten stovėjo jis. Gražus pažiūrėti, veidas atviras ir 
ryžtingas, plaukai juodi ir blizgūs, o aplink burną šypsenė- 
lė, bylojanti: „Lindi mano kailyje valiūkas, pažįstantis jus 
visus kiaurai!“ Senoji Elsė stovėjo vienomis kojinėmis, išli- 
pusi iš medinių klumpių, dėl didesnės pagarbos ponybei. 
Vištos kudakavo, gaidys giedojo, antys iškrypavo savais ke- 
liais, šnekėdamosi „pler, pler, pler!“ O dailutė blyški mergai- 

tė, jo vaikystės draugė, generolo duktė, stovėjo čia pat, ir 
jos balti skruostai raudo rožių atspalviu, jos akys žiūrėjo 
plačiai, jos lūpos kalbėjo, nors nepratarė nė žodžio, ir kaip 
ji pasisveikino su juo, tai buvo gražiausias jaunos panelės 
pasisveikinimas, kokio tik begali sau linkėti jaunas vyras, 
jei panelė jam ne giminė ir jei juodu nėra labai dažnai šokę; 
architektas su ja nebuvo šokęs niekad. 

Grafas paspaudė jam ranką ir pristatė jį: 

— Mūsų jaunasis draugas, ponas Georgas, nėra juk 
visai nepažįstamas jums! 

Generolienė linktelėjo, duktė vos nepadavė jam rankos, 
bet vis dėlto nepadavė. 


— Mūsų mažasis ponas Georgas! — tarė generolas. — 
Seni namų draugai. Charmant! 
— Iš jūsų tikras italas pasidaręs! — tarė generolienė.— 


Ir kalbate turbūt itališkai kaip anos šalies sūnus? 

Generolas paaiškino: generolienė tik dainuojanti ta kal- 
ba, bet nešnekanti. 

Prie stalo Georgas sėdėjo Emilijės dešinėje. Generolas 
ją atvedė, generolienę vedė grafas. 

Ponas Georgas kalbėjo ir pasakojo, ir jis pasakojo pui- 
kiai, jis buvo draugijos burna ir siela, nors senasis grafas 
irgi būtų tiek pat galėjęs. Emilijė sėdėjo tik ir tylėjo, ausys 
klausė, akys švietė. 

Tačiau ji nekalbėjo nieko. 

Verandoje tarp gėlių stovėjo ji ir Georgas, nuo kitų juos 
dengė rožių krūmas. Georgas vėl prašneko į ją, prašneko 
tik dabar. 

— Dėkoju už jūsų gerumą mano senai motutei! — tarė 
jis.— Žinau, jūs nuėjot pas ją ten žemai tą naktį, kai tėvas 
merdėjo, ir išbuvot, kol jis akis užmerkė. Dėkui! 

Jis stvėrė Emilijės ranką ir pabučiavo, tai buvo leistina 
tokia proga. Ji nuraudo visa, bet ranką jam paspaudė ir 
pažiūrėjo į jį savo mielomis žydromis akimis. 

— Jūsų mama buvo labai mielas Žmogus. Ir kaip ji 
mylėjo savo sūnų! Ir visus jūsų laiškus ji duodavo man 
paskaityti, man beveik regis, jog pažįstu jus! Koks jūs ge- 
ras buvote man, kai mažutė buvau, jūs dovanodavote man 
savo paveikslus... 

— O jūs plėšydavote juos! — tarė Georgas. 

— Ne, tą, kur nupiešta manoji pilis, dar tebeturiu. 

— O dabar galėčiau jums tikrą pilį pastatyti! — tarė 
Georgas, ir pačiam taip šilta pasidarė, šitai ištarus. 

Generolas ir generolienė savo kambariuose kalbėjosi 
apie sargo vaiką: kaip jis mokąs laikytis ir šnekėti, ir kaip 
šnekąs su išmanymu ir nusimanymu apie viską. 

— Jis galėtų būti namų mokytoju, — tarė generolas. 

— Genijus! — pasakė generolienė ir nebekalbėjo dau- 
giau nieko. 


Gražiu vasaros laiku ponas Georgas dažniau apsilan- 
kydavo grafo pilyje. Jo pasigesdavo, jei ilgiau neatvykdavo. 

— Kaip gausiai Dievulis apdovanojo jus, palyginti su 
mumis, kitais vargšeliais! — kalbėjo jam Emilijė. — Ar jūs 
bent nusituokiate apie tai? 

Georgui tiko, kad graži jauna mergaitė jaučiasi žiūrinti 
į jį aukštyn, ir tuomet ji jam atrodydavo nepaprastai apdo- 
vanota gabumais. 

O generolas jautėsi vis labiau ir labiau įsitikinęs, kad 
ponas Georgas negalįs būti rūsio gyventojų vaikas. 

— Jo motina, teisybė, buvo itin šauni moteriškė, — 
sakė jis, — tą aš turiu pripažinti net jai į karstą atgulus. 


Vasara išėjo, žiema atėjo, vėl buvo kalbama apie poną 
Georgą. Jis net pačiuose aukštutiniuose visuomenės 
sluoksniuose buvo laukiamas svečias, mielai priimamas, ge- 
nerolas jį sutiko sykį rūmų baliuje. 

Ir generolo namuose rengė balių dėl mažytės Emilijės; 
kilo klausimas: ar poną Georgą kviesti? 

— Ką kviečia karalius, tą gali kviesti ir generolas! — 
tarė generolas ir pakilo bent per colį nuo žemės. 

Ponas Georgas buvo pakviestas, ir atėjo, ir princai da- 
lyvavo, ir grafai, ir šoko visi už kits kitą geriau; tačiau Emi- 
lijė tešoko tik pirmąjį šokį, ji netyčia paslydo, nikstelėjo 
truputį koją, nelabai, bet jaučiamai, todėl reikėjo pasisau- 
goti, liautis šokus ir tik žiūrėti, kaip kiti šoka; ji sėdėjo sau 
ir žiūrėjo, ir architektas stovėjo jai prie šalies. 

— Jūs turbūt padovanosit jai visą Petro baziliką! — 
tarė praeidamas generolas ir šypsojo taip, kaip patsai prie- 
lankumas. 

Su ta pačia prielankumo šypsena jis po keleto dienų 
priėmė poną Georgą. Vaikinas, matyt, atėjo padėkoti už ba- 
lių, nes šiaip koks gi kitas reikalas būtų jį čia atvedęs? Ho 
ho, koks! Negirdėtas neregėtas, neįmanomas tiesiog! Papai- 
kusius žodžius kalbėjo jis, generolas vos begalėjo tikėti sa- 
vo ausimis; „kolosališką nesąmonę“ išpyškino tasai vaiki- 
nas, pasiūlė tokį dalyką, kokio net įsivaizduoti negalima: 
jis paprašė mažytės Emilijės rankos. 

— Žmogau! — tarė generolas ir išraudo kaip burokas.— 
Aš visai nesuprantu jūsų! Ką jūs kalbat?! Ko jūs norit?! 
Aš jūsų nepažįstu! Pone! Vaikine! Užsimanėt brautis į 
mano namus! Ar dar man galima čia būti, ar jau nebe- 
galima? 

Ir jis žengė atbulas į savo miegamąjį, pasuko duryse 
raktą ir paliko poną Georgą vieną stovėti. Tas pastovėjo 
pastovėjęs, apsigręžė ir išėjo. 

Koridoriuje laukė Emilijė. 

— Mano tėvas atsakė?.. — klausė ji drebančiu balsu. 

Georgas paspaudė jai ranką. 

— Jis bėgte pabėgo nuo manęs! Bet — ateis tinkames- 
nis laikas! 

Emilijės akys buvo pilnos ašarų. Iš jaunojo vyro akių 
švietė pasitikėjimas savimi ir narsa, o saulutė iš dangaus 
švietė jiedviem abiem ir laimino juodu. 

Generolas sėdėjo savo kambary ir virė nirtuliu, taip, 
virte virė, kai kada pratrūkdamas žodžiais, šūksniais: 

— Beprotybė! Pasiuto sargo vaikas! 

Nepraėjo nė valandos, ir jau generolienė sužinojo apie 
tai iš paties generolo lūpų. Ji pasišaukė Emiliję ir užsidarė 
su ja. 

— Vargše vaikeli! Šitaip tave įžeisti! Šitaip įžeisti mus! 
Tavo pilnos akys ašarų, bet jos pritinka tau! Su ašaromis 
tu atrodai žavingai! Tu dabar panėši į mane mano jungtu- 
vių dieną. Verk, verk, mažyte Emilije! 


— Taip, turiu verkti, — tarė Emilijė, — kad tu ir tėvas 
nesutinkate! 
— Vaike! — sušuko generolienė. — Tu nesveika! Tu 


kliedi, o man jau užeina baisi galvos sopė! O, kokia nelaimė 
ištiko mūsų namus! Nevaryk savo motinos į karstą, Emilije, 
nes tu nebeturėsi motinos! 

Ir generolienės akys pašlapo, nes jai buvo nepakeliama 
galvoti apie savo pačios mirtį. 


Laikraštyje buvo paskelbti naujieji paskyrimai: ponas 
Georgas paskirtas profesoriumi, gauna penktosios klasės 
tarėjo rangą. 

— Gaila, kad jo tėvai jau po žeme ir nebegauna paskai- 
tyt apie tai! — kalbėjo naujas sargas su sargiene, kurie 
dabar gyveno rūsyje po generolu; jie žinojo, kad naujasis 
profesorius gimęs augęs tame butuke, kur jie gyvena. 


— Dabar jis turės rango mokesčius mokėti, — sakė 
sargas. 

— Taigi. O juk tai didelis dalykas sargo vaikui, — sakė 
sargienė. 

— Mokėti aštuoniolika talerių kas metai, — sakė sar- 


gas, — taip, tai didelė suma. 


— Ne, aš kalbu apie jo aukštą padėtį, — sakė sargie- 
nė. — Manai, jam sopės galva dėl tų mokesčių, jis gi už- 
dirbs šimteriopai tiek! O dar ir turtingą pačią gaus. Jei 
mudu turėtumėm vaikų, žmogeliuk, tai ir mūsų sūnus ga- 
lėtų išeiti į architektus ir profesorius! 

Gerai buvo kalbama apie Georgą rūsyje, gerai buvo kal- 
bama apie jį ir antrajame aukšte, senasis grafas leido sau 
tatai. O progos kalbėti davė Georgo vaikystės dienų pieši- 
niai. Kodėl? Išėjo sykį šneka apie Rusiją, apie Maskvą, čia 
užkliuvo ir kremlius, kurį Georgas dar mažas būdamas ki- 
tados nupiešė panelei Emilijei. Daug jis buvo pripiešęs, bet 
ypač vieną paveikslą įsiminė grafas — tai buvo „Mažosios 
Emilijės pilis“, kur ji miegojo, kur ji šoko, kur ji svečius 
priiminėjo. Profesorius esąs didžių gabumų vyras, jis savo 
dienas tikriausiai užbaigsiąs pačiame aukštutiniame range, 
tad nesą negalima, jog jis ir iš tikrųjų įstengtų pastatyti pilį 
damai, kuri dabar dar tokia jauna — kodėl gi ne? 

— Tas jo juokavimas buvo ypatingas, — tarstelėjo ge- 
nerolienė, grafui išėjus. Generolas papurtė galvą, kažką sau 
vienas svarstydamas, paskui išjojo pasijodinėti su pakaliku 
priderančiame atstume ir sėdėjo dar išdidžiau nei paprastai 
ant savo aukšto žirgo. 

Buvo Emilijės gimtadienis. Gėlės ir knygos, laiškai ir 
vizitinės kortelės plaukė. Generolienė pabučiavo ją į lūpas, 
generolas į kaktą — jie buvo meilingi tėvai. Jie ir Emilijė 
susilaukė aukštųjų svečių, atsilankė net du princai. Ėjo 
šneka apie balius ir teatrą, apie diplomatų pasiuntinystes, 
apie imperijų ir karalysčių valdymą. Ejo šneka apie gabiuo- 
sius Žmones, apie savo krašto žymenybes, taip buvo užsi- 
mintas ir jaunasis profesorius, ponas architektas. 

— Jis kuria sau nemirtingumą! — sakė jie.— Jis įsi- 
kurs tikriausiai ir vienoje iš pirmųjų mūsų šeimų! 

— Vienoje iš pirmųjų mūsų šeimų! — pakartojo vėliau 
generolas, kai liko vienu du su generoliene. — Ką, kažin, 
jie turi galvoje? 

— Aš žinau, į ką ši užuomina taiko! — tarė generolie- 
nė. — Tik aš nesakysiu! Aš to negaliu nė įsivaizduoti! Vis- 
kas Dievo valioj! Bet — man būtų labai keista! 

— Man irgi! — tarė generolas. — Aš nė kokios minties 


neturiu galvoje! 

Ir jis ėmė galvoti, laukdamas, kad gal pasiseks ką su- 
galvoti. Nelabai, žmogau, sugaudysi, kokiais keliais teka iš 
aukštybių malonės, karaliaus malonė, Dievo malonė, gana, 
kad visos tos malonės teka jaunajam Georgui. Bet mes pri- 
miršom gimtadienį. 

Emilijės kambarys kvepėjo išvien nuo gėlių, draugų ir 
draugių suneštų, stalas stovėjo nukrautas gražiomis dova- 
nomis, sveikinimais, atminimais, tik nieko nuo Georgo, jis 
negalėjo ateiti, bet ir nereikėjo, visi namai buvo pilni jo 
atminimų. Net iš kamarėlės po laiptais žvilgčiojo jo atmini- 
mo gėlelė: iš ten Emilijė žvilgčiojo, kai degė langų užuolai- 
dos, o Georgas atėjo kaip pirmasis ugniagesys. Dirstelėjai 
pro langą, ir akacijos medis priminė vaikystę. Žiedai ir la- 
pai buvo nubyrėję, bet pats medis stovėjo apšerkšnijęs it 
milžiniška koralo šaka; ir mėnulis švietė pro šakas giedras ir 
didelis, ir, nors labai mainus, nepersimainęs, toks pat, kaip 
tada, kai Georgas su mažyte Emilije dalinosi duonos rieke. 

Ji išsiėmė iš stalčiaus carų pilį ir savo pačios pilį, Ge- 
orgo dovanotus atminimui piešinius, žiūrinėjo juos, ir daug 
visokių minčių jai kilo: prisiminė aną dieną, kaip ji, tėvo 
nei motinos nepastebėta, nulipo į rūsį pas merdėjančią sar- 
gienę, sėdėjo pas ją, laikė jos ranką, girdėjo paskutinius jos 
žodžius: „Palaiminti! — Georgas!“ Motina mąstė apie savo 
sūnų. Dabar Emilijė šiuos žodžius aiškinosi saviškai. Taip, 
Georgas irgi buvo jos gimimo dienos baliuje, tikrai! 


123 


Rytojaus dieną — taip jau susidėjo — vėl buvo gimta- 
dienis namuose: generolo gimtadienis. Jis buvo gimęs vie- 
na diena vėliau už savo dukterį, tik, žinoma, daugeliu metų 
anksčiau. Vėl plaukė dovanos, o tarp jų puikus balnas, 
patogus ir brangus, tik vienas iš princų teturėjo tokį. Kas 
čia galėjo jį atsiųsti? Generolas buvo sužavėtas. Prie balno 
rado raščiuką; jei jame būtų buvę parašyta „Dėkui už va- 
karykščią“, tai galėtume jau atspėti, kieno čia dovana, bet 
parašyta buvo taip: „Nuo vieno tokio, kurio Ponas Genero- 
las nepažįsta.“ 

— Kur rasi, ko aš nepažinčiau! — tarė jis. — Aš visą 
pasaulį pažįstu! 

Ir jis mintimis pereiliojo per visą aukštąją visuomenę: 
pažino ten visus. 

— Ta dovana mano žmonos! — tarė jis pagaliau. — Ji 
nori mane paintriguoti! Charmant! 

Bet ji nė nemanė jo intriguoti, tie laikai jau buvo praėję. 


Ir vėl buvo iškilmingas pobūvis, tik nebe generolo na- 
muose — tai buvo kostiumuotas balius pas vieną iš prin- 
cų; buvo leistos ir kaukės. Generolas persirengė Rubensu: 
ispaniški drabužiai, mažytė mezginių apykaklaitė, špaga, 
puiki laikysena. Generolienė buvo madam Rubens: juodo 
aksomo suknia, užsagstyta lig pat pagurklio, nors karšta 
baisiausiai, ant kaklo girnapusė, atseit plačiausia klostinių 
apykaklė, visai kaip tame olandiškame paveiksle, kurį ge- 
nerolas turi, kur ypač dailios moters rankos, visai, visai 
kaip generolienės rankos. 

Emilijė buvo Psichė, visa vienų muslinų ir mezginių. Ji 
buvo tarsi ore plaukiantis gulbės pūkas, jai nereikėjo nė 
sparnų, juos ji nešiojo tik kaip Psichės požymį. 

Spindesys, prašmatnybė, šviesos ir gėlės, prabanga ir 
skonis... Taip daug ko buvo matyti, jog madam Rubens 

rankos liko visai nepastebėtos. Juodas Domino, su akacijos 
žiedų keke prie kepurėlės, šoko su Psiche. 

— Kas tas toks? — klausė generolienė. 

— Jo karališkoji aukštenybė! — tarė generolas. — Esu 
tikras, pažįstu jį iš rankos paspaudimo! 

Generolienė abejojo. 

Generolas Rubensas neabejojo, prisiartino prie juodo 
Domino ir jam į delną įrašė karaliaus monogramą, ji tačiau 
buvo nuneigta, tik duota nuoroda: 

— Balno devizas! Vienas toks, kurio jūs nepažįstat, po- 
nas generole! 

— Bet juk aš jus pažįstu! — tarė generolas. — Jūs 
atsiuntėt man balną! 

Domino pakėlė ranką ir dingo tarp kitų. 

— Kas tas juodas Domino, su kuriuo tu šoki, Emili- 


je? — klausė generolienė. 

— Aš jo vardo neklausiau! — atsakė toji. 

— Užtat kad žinojai! Tai profesorius! Jūsų globotinis, 
ponas grafe, yra čia! — kalbėjo toliau generolienė, kreipda- 
masi į grafą, stovintį artumoj. — Tas juodas Domino su 
akacijos šakele! 

— Galbūt, malonioji ponia! — atsakė grafas.— Tačiau 
ir vienas iš princų yra taip pat kaukėtas. 

— Aš pažįstu iš rankos paspaudimo! — tarė genero- 
las. — Princas balną atsiuntė! Esu taip tikras, jog galėčiau 
jį užkviesti pietų. 

— Užkvieskit. Jei čia princas, tai ateis tikrai, — tarė 
grafas. 

— O jei tasai kitas, tai neateis! — tarė generolas ir 


priėjo prie juodo Domino, šnekučiuojančio su karaliumi. 
Generolas ypatingai pagarbiai išsakė kvietimą kartu su no- 
ru susipažinti; jis šypsojosi — taip buvo tikras, ką jis už- 
sikviečia; jis kalbėjo balsiai ir raiškiai. 

Domino nusiėmė kaukę: tai buvo Georgas. 

— Ar pakartosite, ponas generole, kvietimą? — klausė jis. 

Generolas pasidarė bent coliu aukštesnis, jo stotas ta- 
po dar didingesnis, jis žengė du žingsnius atgal ir žingsnį 
pirmyn, kaip menuete, 0 į jo veidą susirinko tiek orumo ir 
išraiškingumo, kiek tik begali tilpti iškilniame generolo 
veide. 

— Aš niekad savo žodžių neatsiimu! Jūs esate užkvies- 
tas, ponas profesoriau! 

Ir jis nusilenkė, dirsčiodamas į karalių, kuris tikriau- 
siai girdėjo viską. 


Ir iškėlė generolas pietus, bet kviesti buvo tik senasis 
grafas ir jo globotinis. 

„Jei jau kojos po stalu, — mąstė Georgas, — tai, va- 
dinasi, pradžia padaryta!“ Tikrai, pradžia buvo padaryta, ir 
ne bet kokia, — iškilminga. 

Georgas atėjo ir — generolas turėjo pripažinti — šne- 
kėjo visai kaip aukštosios visuomenės žmogus, buvo nepa- 
prastai įdomus, generolas gavo nuolat kartoti savąjį „char- 
mant“. Generolienė apie savo pietus pasipasakojo kitoms 
ponioms, tarp jų ir vienai rūmų damai, ir toji, viena iš 
protingiausiųjų, įsiprašė užkviečiama, kai kitą sykį atsilan- 
kysiąs ponas profesorius. Tad reikėjo ir vėl jį kviesti, atėjo, 
ir vėl buvo charmant, ir pasirodė, kad jo mokama net šach- 
matais Žaisti. 

— Jis ne rūsio kilmės! — kalbėjo generolas. — Jis tik- 
riausiai kokio kilmingo vyro sūnus. Daug yra tokių sūnų; 
vaikinas čia niekuo dėtas. 

Ponas profesorius, kuris lankėsi karaliaus namuose, 
galėjo puikiausiai lankytis ir generolo namuose, bet kad 
juose jis pasidarytų namiškis, apie tai čia nebuvo jokios 
kalbos, tik visas miestas tokias kalbas kalbėjo. 

Jis kilo ir kilo. Malonių rasa leidosi iš aukštybių! 

Todėl nebebuvo staigmena, kad, kai profesorius tapo 
valstybės tarėju, Emilijė tapo tarėjiene. 

— Gyvenimas yra arba tragedija, arba komedija, — kal- 
bėjo generolas. — Tragedijoj įsimylėjėliai miršta, komedijoj 
kelia vestuves. 

Juodu iškėlė vestuves. Paskui pasigimdė tris šaunius 
berniukus, tik ne visus tris iš karto. 

Mieli berniūkščiai jodinėdavo raiti ant lazdučių po 
kambarius ir sales, kai viešėdavo pas senelius. Ir generolas 
tada jodinėdavo ant lazdutės, vydavosi juos iš paskos. 

— Aš už žokėjų mažyčiams valstybės tarėjams! 

Generolienė, būdavo, sėdi ant sofos ir šypso, net kai 
galvos sopės kamuoja. 


Taip iškilo Georgas. Jis kilo paskui dar ir aukščiau, 
kitaip nebūtų buvę verta nė šnekėti apie sargo vaiką. 


Laiminga šeima 


isų didžiausias pas mus žalias lapas yra, 
be abejo, varnalėšos lapas: prisidengi juo 
pilvuką — turi prikyštę, užsidengi galvą, 
kai lietus lyja, — še tau ir skėtis, nes jis 
pašėlusiai didelis. Varnalėša niekad neau- 
ga viena, o kur jau įsimetė viena, tuoj pri- 
želia jų tiek ir tiek — tikras gausybės lobis. Ir tasai 10- 
bis — ganykla sraigėms. O sraigės, didelės, baltos, buvo 
senais laikai valgomos: iš jų darydavo frikase, aukštieji po- 
nai jas valgydavo ir sakydavo: „A, kaip skanu!“ — nes jie 
išties manydavo, kad labai skanu. Tos sraigės misdavo var- 
nalėšų lapais, užtat varnalėšas tuomet sodindavo tyčia. 

Buvo vienas toksai senas dvaras, kur jau kadai niekas 
nebevalgė sraigių, ir jos išnyko; neišnyko tačiau varnalė- 
šos: jos augo ir augo, užaugo visus takus, visas lysves, 
nieko joms niekas nebegalėjo padaryti — sužėlė ištisas var- 
nalėšų miškas. Tik kur ne kur bešiurpsojo viena kita už- 
silikusi obelis ar slyva, antraip nebūtum nė permanęs, kad 
ten sodo būta. Visur iš vieno žaliavo varnalėšos, o jose gy- 
veno paskutinė senų senutėlių sraigių pora. 

Jos nė pačios nebežinojo, kiek joms metų; jos tik atmi- 
nė gerai, kad kitados jų buvo daug daugiau, kad jos kilu- 

sios iš vienos kilnios giminės, atgabentos čia iš svetimo 
krašto, ir kad šitas miškas sodintas joms ir jų padermei. 
Niekad per gyvenimą jos nebuvo buvusios kitur, kaip tik 
šitame miške, tačiau žinojo, kad dar kažkas yra pasaulyje, 
kas vadinasi dvaras, kad dvare sraiges verda, ir tada jos 
pasidaro juodos, ir tada jas deda į sidabro dubenį, bet kas 
toliau daroma, to jos nežinojo. Kaip ten tikrai yra, kai tave 
išverda ir į sidabro dubenį padeda, jos nestengė įsivaizduo- 
ti, tik manė, jog tai turbūt labai šaunu ir didžiai iškilnu! 
Nei karkvabalis, nei rupūžė, nei sliekas, klausiami tuo rei- 
kalu, negalėjo nieko doro joms pasakyti — nė vienas iš jų 
nebuvo nei išvirtas buvęs, nei į sidabro dubenį padėtas. 

Senosios baltosios sraigės buvo visų iškilniausios, tą 
jos žinojo. Miškas buvo joms gyventi, o dvaras — joms virti 
ir į sidabro dubenį dėti. 

Dabar jos gyveno labai vienišos ir laimingos, o kad pa- 
čios neturėjo vaikų, tai pasiėmė augintinį, paprastą mažiu- 
ką sraigiuką, ir ugdė jį kaip tikrą savo vaiką. Tačiau ma- 
žiukas neaugo ir neaugo didelis, nes jis buvo paprastųjų 
sraigių veislės. Tuo tarpu tėvai, labiausiai motina, tarėsi 
pastebinti, kaip vaikas einąs didyn, ir ji prašė tėvą, jei to 
nematąs šiaip, apčiupinėti jo kiautą. Tėvas apčiupinėjo ir 
pripažino, kad motina sakanti tiesą. 

Vieną dieną ėmė smarkiai lyti. 

— Klausyk tiktai, kaip būgnija į varnalėšų lapus: pap, 
pap, pap! — tarė tėvas. 

— Užlis ir mums! — tarė motina. — Žiūrėk, jau teka 
stiebais! Pamatysi, kaip čia bus šlapia. Aš tik džiaugiuosi, 
kad mes turime tokius gerus namus, kad mūsų vaikutis 
irgi turi. Kas ką nori, tegu sako, bet mes esame aprūpinti 
geriau nei visi kiti padarai; iš to matyti, jog esame ponija 
pasaulyje! Mes iš prigimimo turime namus, ir varnalėšų 

miškas užsodintas mums! Įdomu, kaip toli jis eina ir kas 
yra anapus miško. 

— Kas ten bus, nieko nėr, — tarė tėvas. — Geriau kaip 
pas mus negali būti niekur, o aš ir nenoriu daugiau ko. 

— Taigi! — tarė motina. — Man tiktai norėtųsi nueiti 
į dvarą, kad ten mane išvirtų ir į sidabro dubenį padėtų. 
Taip buvo visiems mūsų protėviams, ir, tikėk manim, tai 
yra nepaprastai kilnus dalykas! 

— Tai kad dvaras gal jau visiškai sugriuvęs, — tarė tė- 
vas, — gal jau ir varnalėšomis pervien apžėlęs, jog nė žmo- 
nės pereit nebegali. Kita vertus, tai nėra gi koks skubus 
reikalas, tik tu vis taip baisiai skubi, o ir mažiukas pradeda 
jau tavo būdu sekti: antai, ėmė per tris dienas ir įsliuogė 
į pat varnalėšos viršūnę! Man net galva sukasi, kai pasižiū- 
riu į jį tokioje aukštybėje. 

— Nei tu barkis, nei ką, — tarė sraigė mama. — Jis 
juk sliuogia labai atsargiai. Esu tikra, mudu iš jo susilauk- 
sim daug džiaugsmo. O juk mes, seniai, ir neturim dėl ko 
daugiau gyventi, kaip tik dėl vaikų. Bet ar tu jau pagalvo- 
jai, iš kur pačią imsim savo vaikui? Kaip manai, gal toliau, 
varnalėšų girios gilumoj, dar galėtų būti užsilikusių mūsų 
padermės sraigių? 

— Juodųjų sraigių tai susirastų tikrai, — kalbėjo se- 
nis, — juodųjų padermės, tų, kur namų neturi; na, bet tai 
juk prastuomenė, o dar ir jos nosį riečia. Bet mes galim 
tatai pavesti skruzdėlėms, jos vis bėginėja šen bei ten lyg 
su reikalais, tai gal žinos, kur mūsų vaikui pačią rasti. 

— Žinom, kur nežinosim, — atsiliepė skruzdėlės, — ir 
ne bet kokią, o visų gražiausiąją, tik kaži ar išeis kas, nes 
ji — karalienė! 

— Niekis, niekis! — sakė seniai. — Tik ar ji namus 
turi? 

— Ji rūmus turi! — atsakė skruzdėlės. — Gražių gra- 
žiausius skruzdėlyno rūmus, su septyniais šimtais paradi- 
nių durų! 

— Na jau ačiū! — atšovė sraigė motina. — To betrūko, 
kad mūsų sūnus į skruzdėlyną lįstų. Jei jūs nieko geresnio 
nežinot, mes pavesim tą reikalą mašalams: jie visur skrai- 
do, ir lietuj, ir giedroj, jie visą varnalėšų mišką yra išnaršę 
skersai išilgai. 

— Mes turim jūsų vaikui pačią! — kalbėjo mašalai. — 
Šimtas žmogaus žingsnių nuo čia yra agrastų krūmas, ja- 
me tupi mažytė sraigė ir turi namus; ji yra visai vieniša ir 
jau pakankamai sumitusi tekėti. Tik šimtas Žmogaus žings- 
nių nuo čia! 

— Tai tegu ji ateina pas jį! — sakė seniai. — Jis turi 
visą mišką varnalėšų, o ji tik vieną krūmelį agrastų. 

Ir atvedė pas jį tą sraigių panelytę. Aštuonias dienas 
truko josios kelionė, bet kaip tik įdomiausia, jog iš to pa- 
aiškėjo, kad ji yra taurios padermės. 

Iškėlė vestuves. Šeši jonvabaliai švietė, kiek tik išgalė- 
jo, nors apskritai vestuvės praėjo tykiai ir ramiai, nes se- 
nosios sraigės negalėjo pakęsti triukšmo ir siautulio; senoji 
sraigė mama pasakė gražią kalbą, tėtė negalėjo, nes labai 
jaudinosi. Tėvai perleido vaikams visą varnalėšų mišką ir 
pasakė (ką ir visada sakydavo), kad už tą mišką nieko pa- 
saulyje vertesnio nesą ir kad jie, jei dorai, gražiai gyvensią 
ir dauginsiąsi, pateksią kada nors patys arba jų vaikai į 
dvarą, būsią juodai išvirti ir į sidabro dubenį padėti. Atlai- 
kę šią kalbą, seniai įsitraukė į savo namus ir jau niekad iš 
jų nebepasirodė; jie miegojo. Jaunoji sraigių pora dabar 
viešpatavo miške ir susilaukė gausybės palikuonių; tačiau 

jie niekad nebuvo išvirti, niekad jų niekas ir į sidabro du- 
benį nepadėjo. Iš to jie padarė išvadą, kad dvaras bus ga- 
lutinai sugriuvęs ir visi Žmonės pasaulyje išmirę, o kai nie- 
kas jiems neprieštaravo, tai taip turėjo ir būti iš tikrųjų. Ir 
lietus papeno į varnalėšų lapus, kad jie gautų būgnų mu- 
zikos pasiklausyti, ir saulė švietė, kad jiems varnalėšų miš- 
kas spalvingiau atrodytų; ir jie buvo labai laimingi, ir visa 
šeima buvo laiminga, tikrai laiminga. 


Skiltuvas 


"MW ingsniuoja vieškeliu kareivis: viens du! 
viens du! Ant pečių jam veršenikė, prie šo- 
no — kalavijas. Jis grįžta iš karo namo. 
Štai sutinka jis keliu seną raganą. Tokia 
bjauri, tokia sena ragana! Jos apatinė lū- 
pa kabėjo lig pat krūtinės. 

— Labą vakarą, kareivi! — tarė ji. — Koks gražus tavo ka- 
lavijas ir kokia didelė veršenikė! Puikus tu esi kareivis! Už 
tai galėtum gauti pinigų, kiek tik norėtum. 


— Dėkui tau, raganėle! — atsakė kareivis. 
— Aure didelis medis! — tarė ragana, rodydama į netoli 
stovintį medį. — Jis visas drevėtas. Lipk į medžio viršūnę, 


ten rasi skylę, pro tą skylę galėsi nusileisti iki pat medžio 
šaknų. Aš aprišiu tave su virve, kad galėčiau ištraukti, kai 
tu man riktelėsi. 

— Ką aš turiu daryti drevėje? — paklausė kareivis. 

— Pasisemti pinigų! — atsakė ragana. — Atmink, kad, 
nusileidęs dreve žemyn iki pat medžio šaknų, tu pateksi į 
didelę salę. Ten bus neapsakytai šviesu: salėje dega dau- 
giau kaip trys šimtai lempų. Ten pamatysi trejas duris ir 
galėsi jas atsidaryti: raktai bus įkišti duryse. Aėjęs į pirmu- 
tinį kambarį, pamatysi vidury, ant grindų, didelę dėžę, 

o ant jos šunį, jo akys bus didumo kaip puodelio dugnas. 
Bet tu jo nebijok! Aš tau duosiu savo mėlyną languotą 
prikyštę; tu ją patiesk ant grindų, paskui pribėk prie 
šunies, paguldyk jį ant prikyštės, atvožk dėžę ir pasiimk 
kiek nori pinigų. Čia tebus vienas varis. Jei norėsi sidabro, 
eik į antrą kambarį. Ten gulės šuva, jo akys bus didumo 
kaip malūno girnos. Jo taip pat nebijok, paguldyk ant mano 
prikyštės ir semk sidabrą. Bet jei tau tinka labiau auksas, 
tai ir jo galėsi gauti, ir dar tiek, kiek tik galėsi panešti; 
aukso reikės eiti į trečią kambarį. Tiesa, tam šuniui, kur 
gulės ant aukso dėžės, akys bus kaip bokštai. Tai labai 
piktas bus šuva. Bet ir jo nėr ko tau bijoti. Pastatyk jį ant 
mano prikyštės, tada jis nieko tau nedarys, ir imk sau 
aukso, kiek tik norėsi. 


— Tikrai nepaprastas daiktas! — tarė kareivis. — Bet 
ką aš turėsiu tau už tai duoti, ragana? Juk dykai tu nieko 
nedarysi! 

— Kodėl ne? — atsakė ragana: — aš nei skatiko iš 


tavęs neimsiu. Tu tik turėsi iš ten man išnešti seną skiltu- 
vą, užmirštą po medžiu mano senutės, kai ji ten buvo pas- 
kutinį kartą. 

— Gerai, tai rišk man virvę!— tarė kareivis. 

— Štai ji, — atsakė ragana, — štai ir mano languota 
prikyštė. 

Kareivis įlipo į medį, nusileido dreve žemyn ir atsidūrė, 
kaip buvo ragana sakiusi, didelėj salėj, kur degė šimtai 
lempų. 

Jis atsidarė pirmutines duris. Ū! ten gulėjo šuva, jo 
akys buvo didumo kaip puodeliai: jis piktai pažiūrėjo į ka- 
reivį. 

— Koks bjaurybė! — šis tarė, pastatė jį ant raganos 
prikyštės ir prisipylė kišenes varinių pinigų; paskui dėžę 

užvožė ir, paguldęs vėl ant jos šunį, įėjo į antrą kambarį. 
Ten gulėjo šuva, ir jo akys buvo kaip malūno girnos. 

— Ko čia žiūri taip išvertęs akis! — tarė kareivis. — 
Žiūrėk, kad jos tau visai neiššoktų! — Ir paguldė šunį ant 
raganos prikyštės. Pamatęs dėžėje sidabrą, iškratė visą varį 
ir prisipylė kišenes ir veršenikę sidabrinių pinigų. Paskui 
jis įėjo į trečią kambarį. Čia jau tikrai baisu buvo! Gulinčio 
ten šunies akys buvo didumo kaip bokštai ir sukosi kaktoje 
kaip ratai. 

— Labą vakarą, — tarė kareivis ir pakėlė kepurę: tokio 
šunies jis dar niekados nebuvo matęs! Bet paskui, gerai jį 
apžiūrėjęs, tarė sau: „gana!“, nukėlė jį nuo dėžės ir atvožė 
ją. Viešpatie! kiek ten buvo aukso! Tokiais pinigais galėtum 
nupirkti visą miestą, visas cukrines lėles iš kepyklų, visus 
cino kareivėlius, visus įnagius ir žaislų arkliukus viso pa- 
saulio. Bent lobis buvo! Beregint kareivis išvertė iš kišenių 
ir veršenikės visus sidabrinius pinigus ir vietoj jų prisisėmė 
gryno aukso. Jis taip prigrūdo visas kišenes, veršenikę, ke- 
purę ir pušnis, jog vos begalėjo paeiti. Vienu metu jis liko 
baisiai turtingas! Šunį jis vėl paguldė ant dėžės, duris už- 
trenkė ir suriko iš drevės: 

— Trauk į viršų, raganėle! 


— O skiltuvą ar paėmei? — paklausė ragana. 
— Kad jį perkūnas kur!— atsiliepė kareivis: — visai 
pamiršau. — Ir jis sugrįžo ir paėmė skiltuvą. Tada ragana 


ištraukė jį laukan, ir jis vėl atsidūrė ant to paties kelio. Jo 
kišenės, veršenikė, kepurė ir pušnys grūste buvo aukso pri- 


grūstos. 

— Kam tas skiltuvas tau reikalingas? — paklausė jos 
kareivis. 

— Tai ne tavo darbas! — atsakė ragana. — Tau pini- 


gai, man skiltuvas. Atiduok greičiau! 


— Aure kaip! — tarė kareivis. — Tuojau sakyk, kam 
tas skiltuvas tau reikalingas, kitaip bematant nukirsiu 
galvą! 

— Nesakysiu! — spyrėsi ragana. 

Tada kareivis pagriebė kalaviją ir nukirto raganai gal- 
vą — galva kaip kopūstas nušoko žemėn. Paskui visą auk- 
są susirišo į raganos prikyštę, susirišęs užsimetė jį ant pe- 
čių, skiltuvą įsidėjo į kišenę ir nudrožė tiesiai į miestą. 

Miestas buvo puikus. Kareivis nuėjo į geriausią viešbu- 
tį, užsiėmė gražiausią kambarį ir pareikalavo gardžiausių 
valgių: juk dabar jis buvo turtingas, ir kišenė viską leido 
jam daryti. Tarnui, šveitusiam jo pušnis, pasirodė, tiesa, 
labai keista, kad tokio turtingo pono tokios nuplyšusios 
pušnys: kareivis dar nebuvo spėjęs naujų nusipirkti. Bet 
antrą dieną jis jau turėjo ir naujas pušnis, ir gražias dra- 
panas. Dabar kareivis buvo didelis ponas, ir visi pasakojo 
jam apie miesto įstabiausius daiktus, apie karalių ir apie jo 
gražiąją dukterį. 

— Kaip ją pamatyti? — klausė kareivis. 

— Jos niekur negalima matyti, — sakė jam visi. — Ji 
gyvena didelėj vario pily, apstatytoj aukštais bokštais ir ap- 
tvertoj didelėmis sienomis. Ją telanko vienas karalius, nes 
jai pasakyta, kad ji ištekėsianti už prasto kareivio, o to 
karalius ir girdėti nenori. 

„Norėčiau ją pamatyti“, — galvojo kareivis, bet apie lei- 
dimo gavimą ir svajoti nebuvo ko. 

Tas kareivis ėmė linksmai gyventi: nuolat ėjo į teatrus, 
dažnai vaikščiojo po karaliaus sodą ir dalino pinigus netur- 
tėliams. Iš jo pusės tas buvo labai gerai — jis pats iš pri- 
tyrimo žinojo, kaip sunku gyventi Žmogui, neturinčiam ki- 
šenėj nei skatiko. Dabar jis buvo tikras didžturtis, dėvėjo 
gražiais drabužiais ir turėjo daugybę draugų; o tie ji visur 
ir nuolat gyrė, sakydami, kad jis esantis puikus vyras ir 

dailus jaunikaitis. Tie pagyrimai kareiviui labai tiko. Bet 
kaip jis kas dieną leido nemaža pinigų, o daugiau niekur 
neuždirbo, tai galų gale paliko tik su dviem sidabro pini- 
gėliais kišenėje. Jis turėjo išeiti iš puikaus viešbučio, kur 
iki šiol gyveno, ir persikraustyti į mažą kambarėlį palėpėje, 
turėjo pats valytis ir lopytis pušnis. Visi jo draugai išlakstė, 
ir niekas daugiau nebelankė — kas galėjo taip aukštai pas 
jį laipioti? 

Buvo tamsus vakaras, o kareivis neturėjo kuo Žvakės 
nusipirkti. Tada jis atsiminė, kad kartu su skiltuvu pasiė- 
męs iš drevės, kur jį buvo įleidusi ragana, ir gabalėlį kem- 
pinės. Jis susiieškojo skiltuvą, bet vos skėlė juo į titnagą, 
ir šoko ugnis, durys atsivėrė, ir įbėgo šuva su akimis didu- 
mo kaip puodeliai. 

— Ką liepsi padaryti? — paklausė jis. 


— Ką aš matau? — sušuko kareivis: — mano skiltu- 
vas tikrus stebuklus daro! Dabar galiu turėti, ko tik noriu! 
Gauk man kiek pinigų! — tarė jis šuniui. 


Bematant šuva kažkur dingo ir netrukus vėl sugrįžo, 
nešdamas dantyse didelį kapšą pinigų. 

Dabar kareivis žinojo, kokį stebuklingą jis gavo skiltu- 
vą. Skelsi kartą — atbėgs šuva, gulėjęs ant vario pinigų 
dėžės, skelsi du kartus — atbėgs šuva su sidabro pinigais, 
skelsi tris kartus — atbėgs auksą saugojęs šuva. Dabar jis 
vėl persikraustė į gražų butą, apsivilko naujus, puikius 
drabužius, draugai vėl ėmė jį pažinti ir visiems girti jo 
gerumus. 

Taip vieną sykį atėjo jam į galvą: 

— Tačiau keistoka, kad negalima pamatyti karalaitės. 
Visi sako, kad ji didžiai graži; bet kam jai gražumas, jei ji 
turi sėdėti didelėj vario pily su daugybe bokštų!.. Argi ne- 
pavyktų man jos pamatyti?.. Kur mano skiltuvas?.. 

Ir skėlė jis į titnagą. Tik šoko ugnis, ir stovi jam šuva 
su akimis kaip puodeliai. 

— Dabar, tiesa, pats vidurnaktis, — tarė kareivis, — 
bet aš norėčiau pamatyti karalaitę nors neilgai. 

Šuva tuojau švilpt pro duris ir beregint sugrįžo su ka- 
ralaite, ta gulėjo jam ant nugaros ir miegojo. Ji buvo tokia 
graži, jog kiekvienas galėjo pažinti, kad ji tikra karalaitė. 
Kareivis neiškentė ir pabučiavo ją — jis buvo tikras karys. 

Paskui šuva parnešė karalaitę vėl namo. Ryto metą, 
karaliui ir karalienei susėdus pusryčiauti, karalaitė papa- 
sakojo jiems, kad praėjusią naktį ji sapnavusi nuostabų 
sapną apie šunį ir kareivį: kad ji jojusi ant šunies ir karei- 
vis ją pabučiavęs. 

— Tai bent istorija! — tarė karalienė. 

Kitą jau naktį vienai senai karaliaus rūmų damai buvo 
liepta karalaitę saugoti, kad galima būtų sužinoti, ar čia 
tikrai buvęs sapnas arba kitas koks daiktas. 

Kareivis vėl įsigeidė pamatyti karalaitę, šuva vėl nubė- 
go pas ją nakčia ir paėmęs išdūmė su ja iš pilies. Bet ta 
rūmų dama taip pat ne Žžioplė buvo: ji šoko vytis ir nubėgo 
taip pat greitai paskui jį. Pamačiusi, kad šuva įlėkė į vienų 
didelių namų duris, ji tarė sau: „Dabar aš žinau vietą!“ ir 
užrašė ant durų su kreida didelį kryžių. Paskui ji sugrįžo 
namo ir atsigulė; šuva karalaitę vėl parnešė į pilį. Bet, pa- 
stebėjęs kryžių ant durų, kur gyveno kareivis, jis paėmė 
kreidos kąsnelį ir prirašė kryžių ant visų miesto durų. Tas 
buvo labai gudriai sugalvota, nes dabar karaliaus rūmų 
dama nebegalėjo rasti jos pažymėtų namų. 

Anksti rytą karalius, karalienė, ta dama ir visi karinin- 
kai išėjo žiūrėti, kur karalaitės naktį būta. 

— Čia! — tarė karalius, pamatęs pirmąsias kryžium 
paženklintas duris. 

— Ne, čia! — atsakė karalienė, pastebėjusi antrąsias 
duris su tokiu pat kryžium. 
— Šit dar vienas kryžius! Aure ten dar kitas! — šaukė 


visi. Kur tik pažvelgs, visur ant durų kryžiai. Tuomet jie 
pamatė, kad iš jų ieškojimo nieko nebus. 

Bet karalienė buvo labai išmintinga moteriškė, išmanė 
truputį daugiau, negu važinėtis karieta. Ji pasiėmė savo 
dideles aukso žirkles, atkirpo šilko skiautelę ir pasiuvo dai- 
lų maišiuką, tą pripylė smulkiausių grikių kruopų ir prise- 
gė karalaitei prie nugaros. Paskui pradūrė maišiukui sky- 
lelę, kad byrėtų kruopos visu keliu, kur karalaitę neš. 

Naktį šuva vėl atkako, užsidėjo karalaitę sau ant nu- 
garos ir nulėkė pas kareivį, o tas be galo pamilo karalaitę 
ir labai norėjo ją vesti. 

Šuva ir nepastebėjo, kad visas kelias nuo pilies lig pat 
kareivio buto pribyrėjo kruopų. Tokiu būdu, kitą dieną ka- 
ralius ir karalienė galėjo sužinoti, kur jų dukters būta. Ta- 
da jie liepė kareivį suimti ir įmesti į kalėjimą. 

Ten jis ir sėdėjo. O, kaip ten buvo tamsu ir ilgu! Jam 
dar sakė: „Rytoj tave kars!“ Nelabai malonu buvo girdėti 
panašius dalykus! O skiltuvą jis buvo viešbuty pamiršęs. 

Kitą rytą jis išvydo pro savo geležimis apkaltą langelį 
žmonių minias traukiant iš miesto prie kartuvių. Jis girdė- 
jo mušant būgną, matė susirinkusius kareivius. Visi gyven- 
tojai buvo išėję iš savo namų; tarp jų buvo ir vienas kur- 
piaus mokinys su prikyšte ir klumpėmis. Jis taip skubin- 
damasis bėgo, jog viena klumpė jam nusmuko nuo kojos ir 
susidavė stačiai į tą sieną, už kurios sėdėjo kareivis ir Žiū- 
rėjo pro lango geležinius virbus. 

— Ei tu, klausyk! Kur taip galvą trūksti? — suriko jam 
kareivis. — Juk be manęs nieko nebus. Geriau nubėk į 
mano butą ir atnešk iš ten man skiltuvą, tai gausi keturis 
šilingus. Tik bėk, kiek gali! 

Berniokas, žinoma, labai norėjo gauti keturis šilingus, 
nelaukdamas nubėgo, atnešė kareiviui skiltuvą ir... bet mes 
netrukus pamatysime, kas toliau buvo. 

Už miesto buvo pastatytos didelės kartuvės. Aplinkui 
stovėjo kareiviai ir šimtai tūkstančių žmonių. Karalius su 
karaliene sėdėjo puikiame soste, o priešais juos — teisėjai 
ir visa karaliaus taryba. 

Kareivis jau stovėjo ant viršutinės laiptų pakopos; bet 
kada jau norėjo jam nerti kilpą ant kaklo, jis tarė, kad 
paskutinis nekaltas nuteistojo noras visados esti išklauso- 
mas, ir prašė leidimo išrūkyti vieną pypkę — juk tai pas- 
kutinė pypkė, kurią jis savo gyvenime rūkys. 

Karalius, žinoma, jo prašymo neatmetė. Tada kareivis 
išsiėmė savo skiltuvą ir pradėjo skelti: viens — du — trys. 
Beregint atbėgo visi trys šunys: vieno akys kaip puodeliai, 
antro — kaip girnos ir trečio — kaip bokštai. 

— Gelbėkite mane nuo kartuvių! — sušuko kareivis. 

Šunys šoko ant teisėjų ir patarėjų, griebė vienus už 
kojų, kitus už nosies ir bloškė taip aukštai į orą, jog tie, 
krisdami žemyn, visai susikūlė. 

— Nenoriu! — tarė karalius. Bet visų didžiausias šuva 
sučiupo jį ir karalienę ir nutėškė nuo sosto. Išsigando ka- 
reiviai ir Žmonių minios ir išsigandę ėmė šaukti: 

— (Gerasis kareivi! Imk karalaitę ir būk mūsų kara- 
lium! 

Po to kareivį įsodino į karaliaus karietą. Šunys bėgo 
priešais ir šaukė „valio“, vaikai pirštais švilpė, o kariuome- 
nė jam garbę davė. 

Karalaitė išėjo iš vario pilies ir liko karalienė. Tas, tie- 
są pasakius, jai labai malonu buvo. Vestuves kėlė visą sa- 
vaitę. Šunys tupėjo už stalo ir vartė dideles akis. 


Butelio kaklas 


1742 nkštoje, kreivoje gatvelėje tarp daugybės 
m skurdžių namukų stovėjo vienas, labai 
siauras, labai aukštas namas fachverko 
sienomis, vargiai begyvas, vos negriūvąs. 
Vargani žmonės gyveno jame, o varganiau- 
| "sia buvo palėpės kamarėlė, kur priešais 
langutį kabėjo saulės šviesoje senas sukrypęs narvelis, ne- 
turįs net padoraus puoduko paukšteliams gerti, o tik bute- 
lio kaklą, kamščiu užkimštą ir apverstą. Prie atdaro lango 
stovėjo sena mergina, ji ką tik apkaišė narvelį laukinėmis 
mėtomis; narvelyje straksėjo nuo laktelės ant laktelės čivy- 
liukas ir giedojo, giedojo, jog skambėjo vien. 

— Taigi bepigu tau giedoti! — sakė butelio kaklas, tik 
ne taip, kaip mes sakome, nes butelio kaklas negali kalbė- 
ti, bet jis taip pagalvojo sau vienas, kaip kartais ir mes, 
žmonės, pagalvojame. — Taigi bepigu tau giedoti, kai visus 
narius sveikus turi. Pabūtum tu mano vietoj, kad ne- 
beturėtum visos apatinės kūno dalies, tiktai kaklą ir bur- 
ną, ir tą pačią kamščiu užkimštą, tai negiedotum. Tačiau 
vis vien gerai, kad nors kas gali džiaugsmą reikšti! Aš, deja, 
nebegaliu, nė pagrindo nebeturiu. O galėjau kitados, kai 
buvau sveikas butelis, kai iš manęs kamštį traukė — ha, 

tada mane dainoriumi vadino, didžiuoju dainoriumi! Matai, 
aš viešėjau draug su kailiaus šeima iškyloje, miške, ir tuo- 
met buvo sutartos jų dukters vestuvės — atmenu gražiai, 
tarytum vakar būta! O, kiek daug mano pergyventa visko, 
kai pagalvoji! Juk aš perėjęs per ugnį ir vandenį, buvęs 
juodžiausioj žemėj ir šviesiausiose aukštybėse, kur mažai 
kieno tebūta, o dabar šit kabaliuoju priešais paukščiuko 
narvelį ore ir saulėje. Žinote, verta, tikrai verta pasiklausyti 
mano istorijos, tik jos aš neapsakinėsiu balsu, užtat kad 
negaliu. 

Ir jis apsakė pats savyje, atseit, permąstė pats savyje 
savąją istoriją, Kuri išties buvo įstabi, o mažas paukščiu- 
kas džiaugsmingai čiulbėjo savąją giesmelę, o žemai, gatvė- 
je, kas važiavo, kas pėsčias ėjo, ir kiekvienas galvojo savo, 
o kitas išvis nieko negalvojo, užtat butelio kaklas galvojo ir 
galvojo. 

Jis prisiminė liepsningą lydymo krosnį fabrike, kur jį 
įpūtė į gyvenimą. Jis minė gerai, koks pats buvo karštas iš 
pradžių, jog žiūrėjo į Žžioruojančią krosnį, savo gimtinę, ir 
baisiai norėjo šokti jon atgal, ir kaip pamažu, aušdamas ir 
vėsdamas, ėmė jaustis patogiai ten, kur buvo. Jis tada sto- 
vėjo įrikiuotas didžiuliame pulke savo brolių ir seserų, vis 
iš tos pat lydytos tešlos, tik vieni buvo išpūsti šampano 
buteliais, kiti alaus buteliais, o tai juk skirtumas! Vėliau, 
atsidūrus plačiajame pasaulyje, gali, žinoma, atsitikti, kad 
į alaus butelį pripila brangiausio vyno, o į šampano bute- 
lį — batų tepalo, bet juk iš veislės žymių matyti, kas yra 
kokio gimimo: bajoras — tai vis bajoras, net jeigu jo gys- 
lose batų tepalas. 

Visi buteliai buvo bemat supakuoti, mūsiškis irgi. Tuo- 
met jis nemanė, kad galų gale beliks tik jo kaklas ir tar- 
naus paukšteliui gertuve, nors, beje, tai ne taip jau niekin- 
ga: vis, mat, esi šis tas. Mūsų butelis ir jo draugai pamatė 

dienos šviesą, kai nukeliavo į vyno prekybos rūsį; čia juos 
išpakavo ir pirmąkart išplovė — tai juokinga, kai tau vidu- 
rius plauna! Po to jis gulėjo tuščias ir neužkimštas ir jautė 
savy keistą tuštumą, jam stigo kažko, bet nė pats nežinojo 
ko. Tada jį pripylė skanaus, puikaus vyno, užkimšo kamš- 
čių, užlakavo, užlipino ant šono „Prima Sorte“, ir jis pasi- 
juto nelyginant per egzaminus gavęs visų geriausiąjį pažy- 
mį, bet vynas buvo išties geras, o ir butelis geras. Kai esi 
jaunas, tai esi poetas! Ir štai mūsų butelio vidus traukė 
dainą apie daiktus, kurių pats neišmanė, — apie žalius 
saulėtus kalnus, kur vynas auga, kur linksmos mergaitės 
ir smagūs vaikinai dainuoja ir bučiuojasi, apie tai, koks 
puikus dalykas — gyventi! Visa tai skambėjo vienu gaus- 
mu butelyje, kaip kad skamba jaunuose poetuose, kurie 
dažnąsyk irgi nieko patys apie tai neišmano. 

Vieną rytą tą butelį nupirko. Kailiaus pasiuntinukas 
parnešė geriausio vyno butelį, tasai pateko į krepšį šalia 
kumpio, dešros ir sūrio; ten dar buvo gryniausio sviesto, 
balčiausios duonos; kailiaus duktė pati sudėstė viską. Ji 
buvo tokia jaunutė, tokia graži, rudos jos akys pačios juo- 
kėsi, ir aplink lūpas šypsenukė dėstėsi, jos smulkios ran- 
kos buvo minkštos ir baltos baltos, o kaklas ir krūtinė dar 
daug baltesnė. Tik akį metęs, matei, kad ji — viena gra- 
žiausiųjų miesto merginų, o dar jaunikiui nepažadėta. 

Visa šeimyna išvažiavo į mišką. Krepšys su valgiais sto- 
vėjo ant mergaitės kelių. Butelio kaklas kyšojo tarp baltos 
staltiesės kampų. Kamštis, užlietas raudonu laku, žiūrėjo 
mergaitei tiesiai į veidą. Bet jis žiūrėjo ir į jauną šturmaną, 
sėdintį greta mergaitės. Tai buvo jos vaikystės draugas, por- 
tretų tapytojo sūnus. Jis ką tik puikiai išlaikė šturmano 
egzaminus, o rytoj turėjo išplaukti laivu į didelę kelionę, į 
tolimas šalis. Kol susiruošė iškylon, daug buvo šnekama 

apie tą kelionę, o mergaitės veide nedaug džiaugsmo dėl to 
tesimatė. 

Miške abu jauni žmonės ėjo pasivaikščioti, jie šnekėjo- 
si — apie ką? — to butelis negirdėjo, jis gi tupėjo valgių 
krepšyje. Ilgai laukti teko, kol jį iš krepšio iškėlė, bet kai 
iškėlė, tai jis pamatė, kad jau čia įvykę linksmų dalykų: 
visų akys juokėsi, taip pat ir mergaitės akys juokėsi, bet ji 
šnekėjo mažiau, ir jos skruostai raudo kaip rožės. 

Tėvas paėmė pilną butelį, paėmė kamščiatraukį. Žino- 
te, įstabus tasai pirmas kartas, kai tave atkemša! Butelio 
kaklas niekad nebeužmiršo tos iškilmingos akimirkos, kaip 
smagiai šovė, kai kamštis iš jo sprūdo, kaip po to vynas 
šnekėdamas tekėjo į taures. 

— Į sužadėtinių sveikatą! — tarė tėvas, ir visi išgėrė 
taures iki dugno, ir jaunasis šturmanas pabučiavo savo 
gražią sužadėtinę. 

— Dieve duok laimingai! — pasakė abu senukai. 

Jaunasis vaikinas vėl pripylė taures: 

— Laimingai sugrįžti ir iškelti vestuves po metų lygiai 
šią pat dieną! — sušuko jis. O kai taurės jau buvo tuščios, 
jis ėmė butelį ir pakėlė aukštyn: — Tu drauge buvai gra- 
žiausią mano gyvenimo dieną, tu neturi daugiau niekam 
kitam tarnauti! 

Ir sviedė butelį aukštai į orą. 

Nemanė sužadėtinė, kad jai teks dar kada matyti tą 
butelį oru lekiant, bet — teko. 

O butelis tada nukrito į nendrių tankynę miško ežerė- 
lio pakraštyje. Butelio kaklas gerai mena, kaip jis ten gu- 
lėjo ir mąstė: „Aš juos vaišinau vynu, o jie mane vaišina 
dumblinu vandeniu, bet, žinoma, be pikto noro.“ Sužadėti- 
nių ir smagių senukų matyti jis nebegalėjo, bet ilgai dar 
girdėjo juos linksmai šūkaujant ir dainuojant. Paskui atėjo 

du kaimo vaikiščiai, landė po nendres, pamatė butelį ir 
pasiėmė jį; jis dabar vėl turėjo šeimininkus. 

Tie vaikiščiai gyveno pamiškės trobelėje. Vakar vyres- 
nysis jų brolis, jūreivis, paleistas atostogų, buvo atėjęs at- 
sisveikinti, nes tuojau turėjo išplaukti į tolimą kelionę, tad 
motina dabar pakavo jam šio ir to į krepšį, kurį tėvas va- 
kare ketino nunešti miestan, norėdamas dar sykį pasima- 
tyti su sūnumi ir išlydėti jį savo ir motinos laiminimais. Į 
krepšį buvo įdėtas ir mažas buteliukas degtinės, sutaisytos 
su žolelėmis bei šaknelėmis; šit parėjo berniūkščiai ir par- 
sinešė rastą tuščią butelį, daug didesnį ir stipresnį, į kuri 
tilpo kur kas daugiau nei į aną mažiuką, ogi degtinė buvo 
gera, itin sveika skrandžiui, nes į ją buvo dėta jonažolės. 
Butelį pripylė nebe raudonojo vyno, pripylė karčių lašų, bet 
ir šitie gerai tiko — skrandžiui. Tad į krepšį pateko dičkis 
butelis, o ne anas mažiukas. Taip mūsų butelis vėl išvyko 
į kelionę, jis nukako į laivą su Peteriu Jensenu, ir kaip 
sykis į tą patį laivą, kuriuo plaukė jaunasis šturmanas; 
šisai tačiau jo nematė, o jei ir būtų matęs, tai nebūtų pa- 
žinęs nei pamanęs, kad čia tas pats butelis, iš kurio užger- 
tos jo sužadėtuvės ir laimingo sugrįžimo sėkmė. 

Kad ir nebe vynas, o vis dėlto butelyje geras buvo daik- 
tas, užtat Peterio Jenseno draugai tą jo butelį vadino „vais- 
tininkų“ — jis mat tiekdavo gero vaisto, padedančio skran- 
džiui; ir padėjo tol, kol jame buvo bent vienas lašas. Sma- 
gios buvo dienos, ir butelis dainuodavo, kai vyrai kamštį 
ištraukdavo, ir jie praminė jį didžiuoju dainoriumi, „Peterio 
Jenseno dainoriumi“. 

Praėjo gerokai laiko, butelis jau kadai stovėjo kampe 
tuščias. Ir štai atsitiko bėda, — ar tai buvo dar plaukiant 
tolyn į pasaulį, ar jau grįžtant namo, to butelis nežinojo, 
nes nė sykio nebuvo matęs žemės, — kilo baisi audra: ri- 
tosi dideliausios bangos, juodos, sunkios, jos laivą visaip 

blaškė ir daužė, stiebas nulūžo, laivo šonas įlūžo, vanduo 
ėmė taip plūsti vidun, jog siurbliai nieko nebegalėjo pada- 
ryti, o nakties tamsybė — nors į akį durk; laivas su visa 
įgula paskendo, bet jaunasis šturmanas dar spėjo parašyti 
ant popieriuko: „Mes žūname!“ Užrašė savo sužadėtinės var- 
dą pavardę, savo paties vardą pavardę, taip pat ir laivo 
pavadinimą, įkišo popieriuką į tuščią butelį, užkimšo stip- 
riai kamščiu ir sviedė į šėlstančią jūrą. Jis nežinojo, kad 
čia tas pats butelis, iš kurio buvo pripiltos jam ir jai 
džiaugsmo ir vilties taurės — dabar tas pats butelis suposi 
ant bangų, nešdamas jo atsisveikinimą ir mirties žinią. 

Laivas paskendo, įgula paskendo, o butelis skrido it 
paukštis — jis gi turėjo širdį, turėjo savyje meilės laišką. 
Saulė tekėjo, saulė leidosi, buteliui ji rodėsi kaip raudona, 
žioruojanti krosnis jo radimosi dieną, jis svajojo vėl į ją 
patekti. Matė jis ir ramybės valandų, ir naujų audrų, nepa- 
sitaikė betgi atsitrenkti į uolas, nė ryklys koks neprarijo. 
Plūduriavo šitaip keletą metų, čia į pietus traukė, čia į šiau- 
rę, kur vandens srovės nešė. Pasibuvo, tiesa, per tą laiką 
pats sau ponu, bet juk ir tai atsibosta ilgainiui. 

Prirašytas lapiukas, paskutiniai sužadėtinio atsisveiki- 
nimo žodžiai sužadėtinei, galėjo atnešti vien skausmą, jei 
būtų patekę į skirtąsias rankas; tačiau kurgi buvo rankos, 
kurios taip gražiai baltavo, kai dengė staltiesę ant tyros 
vejos žaliame miške savo sužadėtuvių dieną? Kur buvo da- 
bar mergelė sužadėtinė? Beje, kur buvo jų šalis, o kokia 
šalis dabar buvo visų arčiausia? Butelis to nežinojo. Jis tik 
plaukė ir plaukė. Galų gale ir plaukti atsibodo, nes tai ne- 
buvo jo amatas, bet jis vis tiek plaukė, kol galiausiai pasie- 
kė žemę, svetimą žemę. Jis nesuprato nė žodžio, kas tenai 
buvo kalbama, — tai buvo ne ta kalba, kurią jis girdėdavo 
pirmiau, 0 jei nemoki kalbos, kuria šneka aplinkui tave, tai 
nuostolį turi didelį. 

Butelį išgriebė iš vandens, apžiūrėjo; popieriuką, rastą 
jame, ištraukė, išvyniojo, pavartė, pakraipė, bet nesuprato 
nieko, kas ten parašyta. Tiek tie žmonės suprato, kad šitas 
butelis išmestas iš skęstančio laivo ir kad popieriuke apie 
tai kažkas pranešama, bet kas pranešama, jiems buvo mįs- 
lė. Ir jie popieriuką įkišo atgal į butelį, o šį pastatė didelėje 
spintoje, dideliame kambaryje, dideliuose namuose. 

Kiekvieną kartą, kai atvykdavo svečios šalies Žmonių, 
popieriuką išimdavo, išvyniodavo, vartinėdavo, čiupinėdavo 
taip, jog raštas, vos pieštuku pabrėžtas, darėsi vis mažiau 
beįskaitomas. Galiausiai niekas nebegalėjo įžiūrėti, kad ten 
raidžių būta. O butelis pastovėjo dar metus spintoje, pas- 
kui nukeliavo ant aukšto, ir jį ten užklojo dulkės ir vora- 
tinkliai. Tada jis mąstė apie savo geresniąsias dienas, kaip 
gryname žaliame miške iš jo raudonąjį vyną pilstė, kaip jis 
ant bangų suposi ir nešė paslaptį, laišką, atsisveikinamąjį 
atodūsį. 

Ir šit jis išstovėjo ant aukšto dvidešimt metų. Būtų 
gavęs ir ilgiau stovėti, jei ne namo perstatymas. Nuardė 
stogą, pamatė butelius, pašnekėjo apie juos, bet jis tos šne- 
kos nesuprato. Svetimos kalbos, matai, neišmoksi, ant 
aukšto stovėdamas, net per dvidešimt metų. „Jei mane bū- 


tų laikę tenai, kambary, — samprotavo jis, — tai būčiau 
tikriausiai išmokęs!“ 
Butelį nuvalė, išplovė — šito jam labai jau reikėjo. Po 


to jis pasijuto visiškai tyras ir perregimas, atjaunėjo senat- 
vėje, tačiau popieriukas, kurį jis savo viduje nešiojo, Žuvo 
beplaunant. 

Dabar žmonės tą butelį pripylė sėklų (kokių — jis ne- 
žinojo), užkimšo ir suvyniojo gerai, taip, jog jis nematė net 
šviesos, ką jau besakyti apie saulę ar mėnulį, o matyti ką 
nors juk reikia, jei jau sykį keliauji, galvojo butelis, tik 

nieko neregėjo, tačiau jis darė, kas svarbiausia — jis ke- 
liavo ir nuvyko ten, kur reikėjo, o tada jį išpakavo. 

— Žiū, kokiu kruopštumu jie užsienyje suvyniojo tą 
butelį, — kalbėjo išpakuotojai, — ir vis tiek gal sudužo. 

Tačiau butelis nebuvo sudužęs. Jis suprato kiekvieną 
žodį, ką žmonės kalbėjo: čia buvo ta pati kalba, kurią jis 
girdėjo prie lydymo krosnies, ir vyno prekybos įmonėje, ir 
miške, ir laive, vienintelė teisinga, gera, sena kalba, kurią 
galima suprasti. Jis parsirado į tėvynę, savo šalies kalba 
sveikino jį sugrįžusį. Džiaugsmo pagautas, jis ko iš rankų 
jiems neišsprūdo, vos bepastebėjo, kad jį atkimšo, ištuštino 
ir pastatė rūsyje, kur jis paskui sau stovėjo užmirštas. Tė- 
vynėje geriausia, net rūsyje! Jam nė į galvą neatėjo paskai- 
čiuoti, kiek laiko jau jis ten stovi, jam ten buvo gera, ir 
išbuvo jis taip jau nebe metus. Tik šit vieną dieną nusileido 
į rūsį Žmonės, paėmė visus butelius, mūsiškį irgi. 

Buvo didelė iškilmė, sodas visaip išpuoštas, kabėjo Ži- 
burių girliandos, popieriais apdarytos lempos švytėjo it di- 
delės perregimos tulpės, o vakaras buvo puikus, oras ra- 
mus, giedras, žvaigždutės žėrėte žėrėjo, švietė jaunas mė- 
nuo, o kas geras akis turėjo, tam matėsi visa jo apskrituma, 
tartum melsvai pilkas rutulys su auksiniu šonu. 

Apšviesti buvo ir nuokampiausi sodo takai, bent tiek, 
jog matėsi, kur eiti. Gyvatvorėse stovėjo įtaisyti buteliai, o 
juose įstatytos žvakės. Jų tarpe stovėjo ir mūsų pažįstamas 
butelis, kurio kaklui lemta buvo ilgainiui pavirsti paukš- 
čiuko gertuve. Jam šią akimirką viskas regėjosi taip nepa- 
lyginamai puiku, jis vėl buvo žalumoje, vėl dalyvavo iškilmė- 
je ir džiaugsme, klausėsi muzikos ir dainų, suprato, ką visi 
tie žmonės šurmuliavo ir murmuliavo, ypač kas girdėjosi iš 
sodo kampo, kur žibėjo lempos ir margavo popieriais ap- 
gaubstyti žiburiai; pats jis stovėjo, tiesa, nuošaliame pa- 

kraštyje, bet kaip tik todėl jam buvo apie ką pamąstyti: štai 
jis stovi ir laiko žvakę, ir neša naudą, tarnauja malonu- 


mui — tai ko gi bereikia; tokią valandą užmiršti ir kad 
dvidešimt metų palėpėje išstovėjai — o tai užmiršti yra 
gerai. 


Pro pat jį praėjo vieniša pora, susikabinusi, visai kaip 
miške anoji sužadėtinių pora, šturmanas ir kailiaus duktė. 
Mūsų butelis pasijuto visai kaip tada miške, tartum viską 
iš naujo pergyveno. Po sodą vaikštinėjo svečiai, vaikštinėjo 
ir šiaip žmonės, kuriems leista buvo pažiūrėti iškilmės gro- 
žybių. Tarp šitų Žmonių buvo viena sena mergina, kuri, 
nors neturėjo giminių, turėjo draugų — ji mąstė kaip tik tą 
patį, ką ir butelis, mąstė apie žalią mišką, apie jauną su- 
žadėtinių porą, nes toji pora jai labai rūpėjo, labai arti šir- 
dies buvo, užtat kad ji pati buvo tos poros pusė, laimin- 
giausioj savo gyvenimo valandoj, o šios neužmirši niekad, 
net senų seniausia mergina palikusi. Tačiau ji neatpažino 
butelio, jis jos irgi neatpažino. Taip jau būna pasaulyje: 
seni pažįstami susitinka ir prasilenkia, kits kito nepažinę, 
kol vėl paskui susitinka. Susitiko ir juodu, juk juodu dabar 
tame pat mieste gyveno. 

Butelis iš sodo atsidūrė pas vyno pirklį, jį vėl pripylė 
vyno ir pardavė lakūnui, kuris artimiausią sekmadienį tu- 
rėjo skristi su balionu. Suplaukė minių minios žmonių, pa- 
sižiūrėti norinčių, grojo karinis orkestras ir visko buvo kaip 
mugėje. Butelis į tą sąjūdį žiūrėjo iš pintinės, kur šalia jo 
kiūtojo gyvas triušis, visiškai nusiminęs, nes žinojo, kad jį 
iškels aukštai ir paleis kristi su parašiutu. Butelis neišma- 
nė nieko nei apie kilimą, nei apie leidimąsi, jis tik matė, 
kaip balionas pūtėsi, pūtėsi, ėjo didyn, didyn, o kai jau 
labiau išsipūsti nebegalėjo, tada ėmė veržtis aukštyn, labai 
neramus pasidarė. Virvės, jį prilaikiusios, buvo nukirstos, 

ir jis ėmė kilti su lakūnu, pintine, triušiu ir buteliu. Or- 
kestras užtrenkė maršą, o visi žmonės rėkė valio. 

„Nuostabus dalykas šitaip kilti į aukštybės! — mąstė 
butelis.— Tai yra naujas plaukiojimo būdas. Čia, aukštai, 
bent neužšoksi ant uolų!“ 

Ir tūkstančiai žmonių žiūrėjo į balioną, ir toji sena mer- 
gina taip pat. Ji stovėjo savojoje palėpės kamarėlėje prie 
atdaro lango, ir ten kabėjo narvas su čivyliuku, kuris tuo- 
met dar neturėjo gertuvės, o tenkinosi paprastu puodeliu. 
Ant lango stovėjo mirtų keras, vazone išaugęs. Jį senoji 
mergina kiek pastūmėjo į šalį, kad neužkliūtų, kai pati iš- 
silenkė pro langą žiūrėti. Ji aiškiai matė baliono lakūną, 
matė, kaip jis paleido kristi triušį su parašiutu, kaip po to 
nugėrė vyno į visų Žmonių sveikatą ir sviedė butelį aukštai 
į orą. Senajai merginai nė į galvą neatėjo, kad čia tas pats 
butelis, kuris lėkė į aukštį už ją ir už jos draugą jos 
džiaugsmo dieną žaliame miške, jos jaunose dienose. 

Butelis neturėjo laiko mąstyti, jam taip netikėtai teko 
atsidurti staiga pačiame aukštutiniame savo gyvenimo taš- 
ke. Bokštai ir stogai buvo kažkur giliai giliai, žmonės ma- 
tėsi Mažučiai mažučiai. 

Ir šit jau jis lekia Žemyn, bet visai kitaip negu triušis. 
Butelis vartosi kūlio, jaučiasi toks jaunas, toks išdykęs, 
dar bemaž artipilnis vyno, tik neilgai. Kokia kelionė! Saulė 
į butelį plieskia, visi Žmonės jį akimis seka, balionas jau 
kažin kur nuskridęs, o greit nebelieka ir butelio — jis krin- 
ta ant stogo ir sudūžta, o jo šukės dar turi tiek smarkumo, 
jog ant stogo nelieka, bet pašoka ir nulaksto į kiemą ir dar 
smulkiau sudūžta, tiktai kaklas išlieka, tarsi deimantu nu- 
rėžtas. 

— Šitas galėtų būt geras paukščiukui gert įpilti, — ta- 
rė mažos krautuvėlės šeimininkas, tačiau pats jis neturėjo 


153 


nei paukščiuko, nei narvelio, ir negi galima norėti, kad žmo- 
gus eitų jų pirktis vien todėl, jog turi butelio kaklą, tinka- 
mą paukščiukui gerti. Tai senai merginai palėpėje jis galėjo 
praversti, tai šit butelio kaklas ir užkopė aukštyn, įgavo 
kamštį, ir kas pirma stovėjo viršuje, dabar nuvirto į apačią, 
kaip tai dažnai būna permainose. Ji pripylė švaraus van- 
dens ir pakabino prie narvelio paukščiukui, kuris giedojo 
taip, jog net aidas ėjo. 

— Taigi bepigu tau giedoti! — sakė butelio kaklas. Jam 
nuostabiai pasisekė — gavo balionu paskraidyti! Daugiau 
apie jo praeitį niekas nieko nežinojo. 

Ir kabėjo jis sau, tarnaudamas paukščiukui gertuve, ir 
girdėjo Žmones gatvėj šurmuliuojant, ir girdėjo kambarėly 
seną merginą šnekant, pas ją kaip sykis buvo viešnia, to 
pat amžiaus draugė, jodvi kalbėjosi ne apie butelio kaklą, 
o apie mirtų kerą lange. 

— Tikrai, kam tau išleisti du talerius už jungtuvių 
puokštę dukteriai?! — sakė toji sena mergina. — Tu iš ma- 
nęs gausi gražių gražiausią puokštę, vienų žiedų! Tik pa- 
žiūrėk, kaip puikiai žydi tasai keras. Žinai, jis atsodintas iš 
ano mirtų kero, kurį tu man dovanojai mano sužadėtuvių 
dieną ir iš kurio, sukakus lygiai metams, turėjau sau pa- 
čiai suskinti puokštę, bet toji diena neatėjo! Užsimerkė 
akys, kurios man šiame gyvenime turėjo šviesti džiaugsmu 
ir palaima. Jūrų dugne miega jis saldžiai, angelėlis mano! 
Mirtų keras suseno, o aš susenau dar labiau, ir kai jis 
pradėjo vysti, aš nuskyniau paskutinę žalią šakutę, paso- 
dinau į žemę, ir iš tos šakutės užaugo va koks didelis ke- 
ras, ir vis tiek jis nueis į vestuvių iškilmę, pabus jungtuvių 
puokšte tavo dukteriai. 

Ir didelės, stambios ašaros pasirodė senos merginos 
akyse. Ji kalbėjo apie savo jaunystės draugą, apie savo su- 

žadėtuves miške. Ji mąstė apie tai, kaip buvo geriama į 
sužadėtinių sveikatą, ji mąstė apie pirmąjį bučinį — tik to 
ji nesakė, juk ji buvo sena „mergina; ji mąstė apie daug ką, 
tik apie tą nemąstė, kad kaip tik priešais jos langą buvo 
dar gyvas anos dienos atminimas: butelio kaklas, kuris šo- 
vė atkemšamas josios sužadėtuvėms išgerti. Bet butelio 
kaklas jos irgi nepažino, nes jis nesiklausė, ką ji pasakojo, 
kadangi jis galvojo vien apie save patį. 


Aukso lobis 


' 4 ūgnininko žmona žiūrėjo į raustančią sau- 
K: lę ir mąstė labai gilias godas, ji mąstė apie 
vaikeliuką, kurį gandras turėjo jai atnešti, 
ir ji buvo tokia liksma, ji žiūrėjo ir žiūrėjo, 
ji troško, kad josios kūdikiui nors kiek 
šviesytės tektų. 

Ir kai jau ji tikrai turėjo vaikeliuką rankose ir rodė jį tėvui, 
jis iš tiesų buvo it koks angeliukas, o jo plaukučiai — kaip 
auksas; juose žėrėjo nusileidžiančios saulės šviesa. 

— Aukso lobis mano, turteliukas mano, saulės šviesytė 
mano! — kalbėjo motina ir bučiavo spinduliuojančias gar- 
banėles, ir jos žodžiai skambėjo kaip muzika, kaip giesmė 
būgnininko trobelėje. Kiek ten džiaugsmo buvo, kiek gyvy- 
bės, kiek sujudimo! Būgnininkas atpylė trelę, džiaugsmo 
trelę. Ir tratėjo būgnas, ugniagesių būgnas: 

— Rudaplaukis! Berniukas — rudaplaukis! Klausykit, 
ką būgno oda sako, ne ką motina sako! Tram-tara-ram, 
tram-tara-ram! 

lr miestas kalbėjo taip, Kaip būgno oda kalbėjo. 


Berniuką pakrikštijo. Dėl vardo nebuvo ko sakyti: jis 
dabar vadinosi Peteris. Visas miestas — ir būgnininkas taip 


156 


pat — vadino jį: Peteris, būgnininko vaikas, rudplaukis. 
Tačiau motina bučiavo jį į rudus plaukus ir vadino: aukso 
lobis mano. 

Daubos kelio pašaly į molinį šlaitą daug kas įrėžė savo 
vardus, norėdami garsesni tapti. 

— Būti garsiam — tai nemenkas daiktas! — kalbėjo 
būgnininkas. Ir jis įrėžė molio šlaite savo vardą ir savo sū- 
naus vardą. 

Parskrido kregždės. Jos savo ilgoje kelionėje buvo ma- 
čiusios amžinų įrašų, iškirstų Indostano uolų sienose ir 
šventyklų mūruose; tai buvo galingų valdovų žygiai, tai bu- 
vo nemirtingi vardai, tokie seni, jog dabar jų niekas nebe- 
mokėjo nei perskaityti, nei ištarti. 

Garsenybės! Įžymybės! 

Urvinės kregždutės ėmė kurtis daubos šlaite. Jos kasė- 
si urvelius šlaito žemėje, lietus nuplovė, vėjas nutrupino 
įrašytuosius vardus, ir būgnininko, ir jo sūnaus. 


— Peterio vardas visgi išbuvo pusantrų metų! — sakė 
būgnininkas. 
„Kvailys!“ — pagalvojo būgnas, bet balsu tepasakė 


tiktai: 

— Tram-tara-ram, tram-tara-ram)! 

Linksmas, gyvas berniūkštis buvo tas „būgnininko vai- 
kas, rudplaukis“. Turėjo gražų balsą, jam sekėsi dainuoti, 
ir dainavo jisai taip, kaip čiulba paukščiai miške: tai buvo 
ir melodija, ir nemelodija. 

— Iš jo bus choristas, — kalbėjo motina. 

— Rudžkis katinas! — vadino jį gatvės smailaliežuviai. 
Būgnas tai sužinojo iš kaimyno žmonos. 

— Ei Peteri, tu neik į trobą! — rėkė gatvės vaikai. — 
Kai užlipsi ant aukšto, tai nuo tavęs užsidegs stogas, ir 
ugniagesių būgnas gaus aliarmą kelti! 

— O jūs saugokitės būgno lazdų! — šaukė jiems Pete- 

ris ir, nors mažas dar, puolė juos narsiai, o artimiausiajam 
taip tvojo Kumščiais, jog tas išsitiesė kaip pėdas; kiti tik 
pasipustė padus ir nudūmė. 

Buvo tenai miesto orkestro muzikantas smuikininkas, 
gero išsiauklėjimo, kilmingas žmogus (karaliaus rūmų bu- 
fetininko sūnus). Jis pamėgo Peterį, parsivesdavo jį į na- 
mus, duodavo jam smuiką, mokė groti. Berniūkščio pirštai 
lipte lipo prie smuiko, matėsi, kad iš jo gali išeiti kas daugiau 
negu būgnininkas, — galbūt miesto orkestro muzikantas. 

— Aš noriu būti kareivis! — sakė Peteris, nes jis buvo 
dar visai mažas, ir jam rodėsi gražiausia pasauly nešioti 
šautuvą, žygiuoti rikiuotėje viens, du, viens, du, vilkėti uni- 
formą ir turėti kardą. 

— Gausi išmokti šuns odos barškančios klausyti, tram- 
tara-ram, tram-tara-ram! — sakė jam būgnas. 

— Nagi, būtų nieko sau, jei jis taip išsivarytų iki gene- 
rolo, — kalbėjo tėvas, — bet tam reikia karo. 

— Dieve apsaugok! — tarė motina. 

— Mes juk neturim ko prarasti! — tarė tėvas. 

— Turim: vaiką galim prarasti! — sakė ji. 

— Bet jeigu jis pargrįžtų generolas? — svarstė tėvas. 

— Be rankų ir be kojų! — atrėmė motina. — Ne, ne- 
noriu, tegu manasis aukso lobis sveikas būna. 


— Tram! tram! tram! 

Trenkė ugniagesių būgnas, trenkė visi būgnai: buvo 
karas. Ėjo vyrai į kareivius, išėjo ir būgnininko sūnus. 

— Ugniaplaukis! Aukso lobis! 

Motina verkė. Tėvas savo godose matė jį „įžymų“; mu- 
zikantas manė, kad neverta eiti į karą, geriau orkestre groti. 


— Ugniaplauki! — šaukė kareiviai, ir Peteris juokėsi; 
tačiau, jei kas šūktelėjo „Rudi!“, tai jis sukando dantis ir 
žiūrėjo į tolį, tarsi nė negirdėjęs šio plūstamojo pravardinio. 

Mitrus jis buvo kareiviukas, smagaus būdo, visad ge- 
ros nuotaikos, o tatai esąs visų geriausias nešulys karo 
lauke, sakė seni kareiviai. 

Visų vėjų pagairėse, peršlapęs ligi siūlo galo, turėjo ji- 
sai naktų naktis nakvoti po grynu dangumi, tačiau gera 
nuotaika nesitraukė nuo jo niekad, o jo būgno muštukai 
beldė: „Tram-tara-ram! Visi vyrai pirmyn!“ Taip, jis, rodės, 
ir gimęs būgnininku būti. 

Priėjo mūšio diena. Vos išaušo, saulė nespėjo patekėti, 
oras buvo šaltas, mūšis karštas, rūkas tirštas, o dar tirš- 
tesnis parako dūmas. Kulkos, granatos lėkė per galvas, lėkė 
ir į galvas, smigo į kūną ir į visus jo narius, o vis tiek vyrai 
žengė pirmyn. Susmuko vienas, suklupo kitas, anam iš 
smilkinio sunkėsi kraujas, išblyško veidas kaip kreida. O 
mūsų būgnininkutis, nėmaž nepablyškęs, nieko pikto ne- 
patyręs, žiūrėjo sau smagus į pirma lekiantį pulko šunį, 
kuris laigė linksmas, tarytum čia viskas būtų vien pokštai, 
o tos kulkos tarytum lakstytų vien jam dėl pramogos. 

— Marš! Pirmyn! Marš! — tokios buvo komandos būg- 
nui. Jos neatšaukiamos. Tačiau pasitaikė sykį, jog būtinai 
reikėjo duoti priešingą komandą — protas reikalavo; ir šit 
išsigirdo Komanda: 

— Atgal! 

O mūsų būgnininkutis jos nesuprato ir trenkė: 

— Pirmyn! 

Tik tokį įsakymą jis teišmanė. O kareiviai pakluso barš- 
kančiai odai, ir gerai išėjo: jie puolė ir laimėjo, nors kad 
kiek jau būtų ėmę trauktis. 

Mūšis buvo žūtbūtinis. Granatos draskė žmonių mėsą 
į kruvinus gabalus, granatos sudegino šiaudų stirtą su vi- 
sais kareiviais, kurie, būdami sužeisti, suropojo ant jos 
laukti ilgai, laukti nežinia ko, veikiausiai mirties. Nėra pras- 
mės nė galvoti apie tai — ką gi padės tas galvojimas! O 

tačiau galvojo apie tai žmonės, net nuokampiausiuose mies- 
teliuose. Ir senis būgnininkas su žmona galvojo apie tai: 
juk Peteris buvo kare. 

— Jau man atsibodo klausytis tų dejonių! — kalbėjo 
ugniagesių būgnas. 

Buvo mūšio diena. Išaušo rytas, nors saulė dar nespė- 
jo patekėti. Senis būgnininkas ir jo Žmona miegojo — iš 
teisybės jie visą bemaž naktį nemigę peršnekėjo apie sūnų: 
jis gi buvo karo lauke. Tėvas sapnavo: baigiasi karas, grįžta 
kareiviai, ir Peteris parsineša sidabrinį kryžių ant krūtinės; 
motina sapnavo: šit jos vaikeliukas, jos širdies aukso lobis, 
stovi su baltais rūbais ir gieda gražiai, paskui pasikelia į 
saulės šviesybę ir linktelia savo mamai taip meilingai... 


— Aukso lobi mano! — sušunka ji ir pabunda. — Su- 
neria rankas, atiduria galvą į kartūninę lovos užuolaidą ir 
verkia. — Kur kažin jis ilsisi dabar, kokiame bendrame ka- 


pe, drauge su visais nukautaisiais?.. Gal kokiame giliame 
liekne? Niekas jo nė kapo nežino! Niekas nepasimeldė už 
jį! — Ir ji patylom ima šapenti poterius. Jos galva linksta, 
linksta, ji tokia nuvargusi, ji užsnūsta. 

Ėjo ir ėjo dienos, nešinos gyvenimu ir sapnais. 

Buvo pavakarys. Viršum mūšio lauko iškilo vaivorykš- 
tė, ji atsirėmė į mišką ir į gilų liekną. Žmonės taip sako, 
prastuomenė taip tiki: kur vaivorykštė atsiremia į žemę, ten 
yra aukso lobis užkastas; ir čia buvo užkastų lobių; tik 
niekas negalvojo apie mūsų būgnininkutį, galvojo vien jo 
motina, ji tolydžio sapnavo jį. 

O dienos ėjo ir ėjo, nešinos gyvenimu ir sapnais. 

Nė vienas plaukas ant jo galvos nenukentėjo, nė vienas 
rudas plaukas. 

„Tram-tara-ram, tram-tara-ram! Jis pareina! Traukit 
dainą!“ — galėjo sakyti būgnas, ir jo motina galėjo dainuo- 
ti, jei tik būtų mačiusi ar sapnavusi, kad tikrai pareina. 

Su dainomis ir pergalės šauksmais, žalumynais apkai- 
šyti, žygiavo kareiviai namo, kai karas baigėsi, kai taika 
buvo sutarta. Pulko šuva lakstė priekyje didelėmis kilpo- 
mis, lyg norėdamas triskart pasiilginti sau kelią. 

Ir priėjo tokia diena, kad Peteris pargrįžo į savo tėvų 
trobelę. Jis buvo nurudęs kaip girinis, o akys jo buvo to- 
kios šviesios, o veidas spinduliavo kaip saulė. Ir motina šit 
jau laikė jį apkabinusi, bučiavo jo lūpas, jo akis, jo rudus 
plaukus. Šit jos berniukas vėl su ja. Jis neparsinešė sidab- 
rinio kryžiaus ant krūtinės, kaip sapnavo tėvas, bet parsi- 
nešė sveikus visus kūno narius, kaip nesapnavo motina. O 
tai buvo džiaugsmas; jie ir juokėsi, ir verkė. Ir Peteris ap- 
kabino seną ugniagesių būgną: 

— Ir tas senpalaikis tebesąs! — sakė jis. O tėvas juo 
atbūgnijo smagią trelę. 

— Čia dabar taip, lyg būtų gaisras kilęs, — kalbėjo 
ugniagesių būgnas. — Ugnis ant momens, ugnis širdyje! 
Aukso lobis parsirado — do-do-do-do-do! 


O toliau? Taigi, kas toliau? Pasiklausykim, ką sako 
miesto orkestro muzikantas. 


— Peteris toli išaugo iš būgnininkų, — sako jis. — Pe- 
teris darosi didesnis nei aš. 
Taigi, o juk jis pats buvo ne bet kas — rūmų buteti- 


ninko sūnus. Tačiau, žiūrėkit, kiek jis buvo išmokęs per 
visą savo gyvenimą, tiek Peteris išmoko per pusę metų. 
Ir tokio gaivumo jis buvo kupinas, tokio širdies gerumo. 


Jam ir akys švietė, ir plaukai švietė — tikrai, visi tai matė. 

— Jis turėtų dažytis tuos savo plaukus! — sakė kai- 
mynė. — Antai policininko duktė nusidažė, puikiai pavy- 
ko — ir ištekėjo. 


— Bet jos plaukai greit paliko žali kaip kūdros maurai, 
juos reikia vėl ir vėl dažyti! 

— Na tai kas! Pinigų juk jai nestinga, — kalbėjo kai- 
mynė. — Nestinga jų nei Peteriui. Jis gi duoda pamokas 
pačių didžiųjų miesto ponų vaikams, net burmistro dukte- 
riai, jis panelę Lotę moko fortepijonu groti. 

Groti jis mokėjo! Taip, jis grojo gražių gražiausius da- 
lykus, tokius, kur dar nė viename gaidų lape nebuvo užra- 
šyti, grojo tiesiai iš savo širdies. Grojo, kai buvo šviesios 
naktys, grojo, kai buvo tamsios. Jau visiškai nebegalima 
tverti, sakė ir kaimynė, ir ugniagesių būgnas. 

Jis grojo taip, jog mintys kilo aukštai aukštai, o min- 
tyse jo augo dideli ateities planai: žymenybės garbė! 

O burmistro Lotė sėdėjo prie fortepijono, ir jos smul- 
kūs pirščiukai šoko ant klavišų, ir kaip ji skambino, taip 
skambėjo Peterio širdyje; jam ėmė rodytis, jog ta jo širdis 
darosi pernelyg didelė, ir taip buvo ne kartą, ne du, o daug 
kartų, ir šit vieną gražią dieną čiupo jis tą dailią ranką, 
tuos smulkius pirščiukus, bučiavo juos ir žiūrėjo jai į di- 
deles rudas akis. Dievas vienas težino, ką jis ten šnekėjo, 
mes galime vien spėlioti. Lotė tik nuraudo visa, ligi plaukų 
ir pečių, ir nepratarė nė žodžio — čia įėjo kažkas į kamba- 
rį, tai buvo valstybės tarėjo sūnus, vyras su aukšta plika 
kakta; jo plikė, plyna, blizgi, ėjo ir per visą momenį, ir per 
visą pakaušį. O Peteris pas Lotę užsisėdėjo ilgai, ir ji Žvilg- 
čiojo į jį tokiom saldžiom akutėm. 

Vakare jis kalbėjo namie apie platų pasaulį ir apie sa- 
vąjį aukso lobį, glūdintį smuike. Žymenybės garbė! 

— Drum-dum-dum, drum-dum-dum! — kalbėjo ugnia- 
gesių būgnas. Na jau, Peteriui per daug įkaito galva! Tary- 
tum degte dega, tikras gaisras! 

Kitą dieną išėjo motina į turgų. 

— Ar žinai naujieną, Peteri? — sakė ji parėjusi. — 
Smagi naujiena: burmistro Lotė sutarė vestuves su valsty- 
bės tarėjo sūnumi. Vakar vakare buvo sutartuvės. 

— Ne! — riktelėjo Peteris ir pašoko nuo krėslo. Motina 
tačiau sakė, kad taip: jai sakiusi barzdaskučio pati, o šios 
vyras tai girdėjęs iš paties burmistro burnos. 

Ir Peteris išblyško kaip negyvėlis ir susmuko ant krėslo. 

— Vai Dieve, kas tau pasidarė? — klausė motina. 

— Nieko, nieko! Tegu sau! — ištarė jis, ir jam pabiro 
ašaros. 

— Vaikeliuk mano, aukso lobi mano! — sakė motina, 
pati pravirkusi. O ugniagesių būgnas dundeno pamažu, lyg 
sau pačiam vien: 

— Tam-tam-tam, tam-tam-tam! Lotės tau nebėr, va ir 
po visam! 


Ne, ne po visam: dar tebebuvo priešais pats jo gyvenimo 
giesmės gražumas, pačios gražiosios strofos, aukso lobis. 

— Jau ji nebežino, kaip ir besipūsti! — kalbėjo kaimy- 
nė. — Visi, visi turi skaityti laiškus, kuriuos gauna ji iš 
savo aukso lobio, ir klausytis, ką laikraščiai rašo apie jį ir 
apie jo smuiką. Ir pinigų jis jai atsiunčia, o jai reikia pini- 
gų, kai našlė paliko. 

— Jis groja imperatoriams ir karaliams, — kalbėjo 
miesto orkestro muzikantas. — Aš tokios laimės neturėjau. 
Bet jis mano mokinys ir savo senio mokytojo neužmiršta. 

— Jau tėvas sapnavo, kad Peteris pargrįžo iš karo su 
sidabro kryžiumi ant krūtinės, — kalbėjo motina. — Kare 
jis negavo kryžiaus, ten, matyt, sunkiau užsipelnyti. O da- 
bar šit jis turi riterio kryžių! O, kad tėvas būtų sulaukęs! 

— Žymenybė! — sakė ugniagesių būgnas. Tą patį sakė 
ir jo tėvų miestas: būgnininko vaikas, Peteris rudplaukis, 
Peteris, kurį jie matė mažą vaiką su medinėmis klumpėmis, 
kuris buvo paauglys būgnininkutis, kuris šokiams vakarė- 
liuose grodavo — žymenybė! 

— Mums jis grojo pirmiau nei karaliams, — kalbėjo 
burmistrienė. — Tada jis buvo mūsų Lotę įsimylėjęs lig au- 

sų — jis, mat, visada taikė aukštai! Tuomet jis buvo įžūlus 
ir fantazijų pilnas! Mano vyras kad juokėsi, sužinojęs apie 
tą jo paikiojimą! Dabar Lotė — valstybės tarėjo Žmona! 

Aukso lobį turėjo širdyje ir sieloje varganas berniūkš- 
tis, kai jis, būdamas būgnininkas, sutrenkė kare „Marš, 
pirmyn!“, sukėlė į pergalę tuos, kurie jau buvo besitraukią. 
Aukso lobį jis turėjo krūtinėje, garsų galybę — tai ji skam- 
bėjo iš smuiko taip, tarsi ten būtų visi vargonai, tarsi jam 
šoktų ant stygų visi vasarvidžio nakties elfai; girdėjai ten ir 
strazdo ulbesį, ir žmonių tyriausius balsus; užtat tie balsai 
ir atbalsį rado kitų širdyse, ir nešė jo vardą per plačias 
šalis. Tai buvo didi ugnis, įkvėpimo ugnis. 

— O, be to, žiūrėkit, koks jis gražus! — sakė jaunos 
damos, taip pat ir senesnės. Beje, viena iš jų, pati seniau- 
sioji, tyčia įsitaisė albumą žymenybių garbanoms dėti, kad 
sumanė išprašyti sau garbaną iš vešlių, puikių to jauno 
smuikininko plaukų, iš to lobio, to aukso lobio. 

Ir į varganą būgnininko trobelę įžengė sūnus, dailus 
kaip karalaitis, laimingesnis nei karalius. Jo akys buvo to- 
kios tyros, veidas kaip pati saulė. Jis laikė motiną apkabi- 
nęs, 0 ji bučiavo jo šiltas lūpas ir verkė taip palaimingai, 
kaip tik begalima verkti iš džiaugsmo. Jis sveikino kiekvie- 
ną seną baldą troboje, sveikino komodą su arbatiniais puo- 
dukais, su stikline gėlių vazele, sveikino seną gultą, ant 
kurio mažas miegojo, o seną ugniagesių būgną susiieškojęs 
atsinešė į vidurį trobos ir tarė jam ir motinai: 

— Tėvas šiandien atpiltų trelę. Dabar aš tą padarysiu! 

Ir jis užtrenkė perkūnišką trelę, o senis būgnas dėl 
šitokios garbės pasipūtė taip, jog oda sprogo. 

— Gerą ranką turi vyras! — tarė senis būgnas. — Da- 
bar man bus atminimas per amžius! Tik manau, kad ir 
motina iš džiaugsmo dėl savojo aukso lobio gali sprogti. 

Va jums ir visa istorija apie aukso lobį. 


Kaip vėtra sumaišė 
iškabas 


enovėj, kada mano senelis tebebuvo mažas 
berniukas, lakstė su raudonomis kelnaitė- 
mis, su raudona striukele, su raudona 
juosta ir raudona kepure su plunksna, — 
toks buvo anais tolimais laikais vaikų 
MMA. MM. šventinis apdaras, — tada viskas buvo 
"p kitaip, negu šiandien yra. Tada gatvėse darydavo di- 
deles iškilmes, o dabar jų nebėra, jos seniai išėjo iš mados. 
Bet kaip buvo gražu, kai apie jas pasakodavo senelis! 
Sakysim, kokia tada baisi būdavo iškilmė, kada kurpių 
cechas, kraustydamasis į kitus namus, nešė savo vėliavą! 
Procesijos priešakyje didingai plevėsavo šilkinė cecho vėlia- 
va su išpieštu ant jos dideliu batu ir dvigalviu ereliu. Pas- 
kui ją nešė sveikinamąją taurę ir dėžutę cecho jaunesnieji 
darbininkai, prie jų rankovių buvo prisegti balti ir raudoni 
kaspinai, tų kaspinų galai einant vis maskatavo; toliau se- 
kė vyresnieji darbininkai, jie laikė rankose iškėlę apnuogin- 
tus kalavijus, o ant jų galų buvo užmautos citrinos. Kartu 
ėjo muzika, ji taip trenkė, jog visas dangus drebėjo. Svar- 
biausias orkestro instrumentas buvo „paukštis“ — taip se- 

nelis vadino ilgoką kartį su pakabintu ant jos pusmėnuliu 
ir apkarstytą visokiausiais skambaliukais, tarškučiais ir 
blizgančiais visokio metalo papuošalais. Kartį kilojo į visas 
puses aukštyn ir žemyn pakratydami, tie skambaliukai bai- 
siai tarškėjo, o auksas, sidabras ir varis saulėj taip blizgė- 
jo, net akys raibo. Tikra buvo turkų muzika! 

Priešakyje bėgo juokdarys su drabužiu, pasiūtu iš vi- 
sokios spalvos skiautelių, veidą iššipaišinęs, galvą papuo- 
šęs aukšta smailia kepure su prisegiotais aplink varpe- 
liais — lyg būtų tikras pakinkytas į roges arklys. Pasiėmęs 
ilgą rykštę, nuolat šmaikštavo į dešinę ir kairę, norėdamas 
pralaisvinti kelią. Žmonės kimšosi, stumdėsi, kiekvienas no- 
rėjo arčiau prilįsti. Vaikai lakstė tartum pamišę, puldinėjo 
ir knupo, virto stačia galva į griovį ir rėkė; pagyvenusios 
moterys, ir tos mušėsi alkūnėmis, barėsi ir skynė sau kelią 
artyn. Minios klegesio ir juokų negalėjai apsiklausyti! Vieni 
žiopsojo pašokę aukštyn nuo laiptų, kiti spaudėsi sustoję 
ant langų, treti lipo ant stogų. Saulė kepino, kartais lietelis 
apšlakstydavo arba gerai sušlapindavo, bet niekas to nebi- 
jojo, žinodami, kad drėgmė reikalinga derliui. 

Kaip gražiai pasakojo mūsų senelis! Juk mažas būda- 
mas jis pats savo akimis matė tas iškilmes. Vyriausias ce- 
cho darbininkas, visados pasilipęs ant tam tyčia padaryto 
paaukštinimo ties ta vieta, kur turėjo būti pakelta iškaba, 
išdroždavo kalbą, ne paprastai, o eilėmis, lyg iš įkvėpimo. 
Tiesą sakant, čia tikrai neapsieidavo be įkvėpimo: tą kalbą 
jis sudėdavo su dviem savo draugais, o darbą pradėdavo 
nuo to, kad išgerdavo visą ąsotį punšo — suprantamas 
daiktas, dėl visuomenės labo. Minia sutikdavo tą kalbą su 
griausmingais šauksmais „valio!“ Bet dar garsiau šaukė 
„valio“ juokdariui, kada tas, užsikoręs ant paaukštinimo, 
mėgdžiojo oratorių. Visi juokais plyšo, o jis pilstė sau midų 
į taurikes ir gėrė, paskui išgertas taurikes svaidė į minią, 


susirinkusieji jas ore gaudė. Senelis turėjo vieną tokią tau- 
relę: ją buvo pagavęs koks mūrininkas ir jam dovanojęs. 
Tai linksmumėlis buvo! O iškaba, visa iškaišyta žalumy- 
nais, kabėjo prie naujų cecho namų. 

— Tokios iškilmės nepamirši, nors šimtą metų gyven- 
tum! — sakė senelis. 

Ir tikrai jis jos nepamiršo, nors per savo gyvenimą bu- 
vo matęs daug nepaprastų ir gražių daiktų. Daug iš jo vis- 
ko teko girdėti, bet gražiausia buvo, kai jis pasakojo apie 
tai, kaip viename dideliame mieste visos iškabos buvo nu- 
keltos į kitas vietas. 

Kai senelis nuvyko su tėvais į tą miestą, jis buvo dar 
labai nedidelis; tai buvo krašto sostinė. Gatvėse buvo dau- 
gybės Žmonių, ir senelis pagalvojo, kad jie čia susirinkę 
pažiūrėti iškilmingo iškabos kėlimo, o tų iškabų buvo tiek 
daug, jog jomis galėjai nukabinti šimtus kambarių, kabi- 
nant jas ne iš oro namų, o viduj. Ant siuvėjo iškabos buvo 
pavaizduota visokiausių drabužių, jis galėjo apsiūti visus 
žmones, nuo prasčiausių lig didžiausių. Tabokos iškaba ro- 
dė mažus berniukus su cigarais dantyse, o tie berniukai 
buvo gražūs kaip gyvi. Buvo iškabų su sviestu, su silkėmis, 
su kunigų apykaklėmis ir karstais, o skelbimų tokia dau- 
gybė, net galėjai kiaurą dieną vaikščioti ir žiūrėtis į viso- 
kius paveikslus, kiek tik širdis trokšta. Kaip senelis tvirti- 
no, toks iškabų ir skelbimų žiūrėjimas buvo labai pamoko- 
mas daiktas: galėjai žinoti, kas ką kuriuose namuose veikia 
ir kokie žmonės mieste gyvena. 

Bet kai senelis atvyko į tą miestą, atsitiko negirdėta 
istorija su iškabomis, apie tai jis mums pats pasakojo ir 
visai nejuokavo, kaip visados prikaišiojo motina, kai jis 
mums norėdavo įkalbėti nebūtą daiktą. Tą istoriją pasakojo 
labai rimtai, kiekvienas jo žodis rodėsi tikriausia tiesa. 


Pirmą naktį, kada senelis atvyko į sostinę, ištiko ne- 
matyto baisumo vėtra, apie ją rašė visi laikraščiai, tokios 
neminė seniausi žmonės. Lėkė nuo stogų nuplėštos stiegė- 
lės, braškėjo ir griuvo seni mediniai namai, o vieni račiukai 
patys nuriedėjo gatve, kad išsigelbėtų nuo vėtros. Aplink 
ūžė, kaukė, dundėjo — baisybė kas darėsi! Kanalų vanduo 
išsiliejo per krantus ir ėmė semti namų sienas. Vėjas kaip 
pasiutęs daužėsi po miestą ir staugdamas griovė kaminus. 
Seni išdidūs bažnyčių bokštai turėjo nulenkti savo galvas ir 
paskui jau nebegalėjo jų ištiesti! 

Kur gyveno gerbiamas gaisrininkų viršininkas, atkak- 
davęs į gaisro vietą, kada nuo triobų belikdavo vien žarijos, 
stovėjo aštuonkampė sargybinė pastogėlė su iškaba. Vėtra 
išrovė tą pastogėlę iš pamatų ir nubrazdino gatve tolyn. 
Nors labai keista, ta pastogėlė, nieko pikto neturėdama gal- 
voj, sustojo ties nameliais, kur gyveno vargingas dailidė, 
išgelbėjęs per paskutinį gaisrą trijų Žmonių gyvybę. 

Kirpėjo iškabą — didelę varinę praustuvę — vėjas nu- 
sviedė ant tarėjo palangės. Tai buvo palaikyta tyčios darbu: 
tarėjo pačią visi, net geriausios jos draugės, vadino „skus- 
tuvu“. Ji buvo begal išmintinga, ji žinojo apie kitus Žmones 
daug daugiau negu jie patys apie save. 

Iškaba su nupiešta žuvim atsidūrė prie durų, kur gy- 
veno vieno laikraščio redaktorius. Tai buvo negudrus juo- 
kas: redaktoriaus nereikia erzinti, jis savo laikraščio yra 
tikras viešpats, niekieno kito nuomonės nepripažįsta. Vėjo 
gaidelis nuskrido ant gretimų namų stogo, ir kaimynai tuo- 
jau išaiškino, kad čia atsitikę ne be pikto kokio noro. 

Kubiliaus statinė atsidūrė prie iškabos su parašu: „Mo- 
terų drabužiai“. Vieno restorano valgių sąrašas, įstatytas į 
sunkų rėmą prie durų, buvo vėjo nuneštas prie niekieno 
nelankomo teatro. Juokingas ten dabar atsirado skelbimas: 

„Žirnių sriuba ir vynioti kopūstai.“ Žmonės pradėjo griūte 
griūti į teatrą! 

Kailiadirbio iškaba su lapės kailiu užsikabino ant var- 
pelio rankenos prie buto, kur gyveno jaunas vyras, panašus 
į suglaustą parasoną, vaikščiojęs į ankstybąsias mišias, 
visados elgęsis gražiausiai ir buvęs, anot jo tetos, visų do- 
rybių paveikslu. 

Lenta su parašu: „Aukštoji mokykla“ atsidūrė prie bi- 
liardo klubo, o mokykla gavo vaikų ligų gydytojo iškabą: 
„Čia vaikai mokomi gerti su čiulptukais.“ Tai buvo neteisin- 
ga, kartu ir nemandagu, bet ką tu padarysi su vėju, jo 
mandagumo nepamokysi! 

Vadinas, baisi buvo naktis. Rytą beveik visos miesto 
iškabos buvo ne savo vietoj. Kita įstaiga gavo tokią iškabą, 
jog dėl jos iš gėdos neturėjo kur akių kišti, ir senelis, pa- 
sakodamas apie tai, pats truputį šypsojo. Galimas daiktas, 
kad jis čia kiek juokavo. 

Miesto gyventojai, ypač žmonės, atvykę iš svetur, vaikš- 
čiojo po gatves lyg apsvaigę, ir nenuostabus daiktas — juk 
jie buvo pripratę ieškoti kokios įstaigos ar vietos pagal iš- 
kabas. Sakysim, norėjo kas nueiti į posėdį, kur buvo svars- 
tomi svarbūs krašto reikalai, o toj vietoj jis patenka į 
mokyklą, pilną šūkaujančių ir galvomis einančių padaužų 
vaikų! 

Buvo ir tokių, kur dėl iškabos kaltės vietoj bažnyčios 
pakliuvo į teatrą. Juk tai baisiai negražu! 

Tokios vėtros mano minime nebuvo, ją matė tik sene- 
lis, būdamas dar mažas. Gal panašios nelaimės mes nebe- 
sulauksime, bet mūsų anūkams labai gali atsitikti, tik tu- 
rėkime viltį, kad tuo laiku, kada vėjas nešios iškabas, jie 
glūdės namie. 


Senasis gatvės žibintas 


"1 r žinai pasaką apie seną gatvės žibintą? Ji 
nėra labai graži, bet kokį kartą paklausyti 
ne iš kelio. 

Buvo toks senas gatvės žibintas, jis daug 
metų teisingai tarnavo, pagaliau nuspren- 
dė jį atleisti. Jis žinojo, kad paskutinį va- 
karą kaba ant stulpo ir šviečia gatvę, ir jautėsi taip, kaip 
jaučiasi sena baleto šokėja, šokanti paskutinį kartą ir Ži- 
nanti, kad kitą dieną reiks kraustytis į savo kambarėlį pa- 
stogėj. Su didele baime ir jis laukė kitos dienos: tą dieną 
jis turės pasirodyti rotušėj, ir trisdešimt šeši miesto tėvai 
turės nuspręsti, ar jis dar tinka darbui, ar jau nebetinka. 
Tada nuspręs, ar pastatyti jį kur šviesti ant tilto, ar nu- 
siųsti į kaimo fabriką arba į liejyklą, kad jį perlietų. Tenai 
viskas iš jo galėtų išeiti, tik jis kankinosi, nežinodamas, ar 
atmins, kad jis kadaise buvęs gatvės žibintas. Šiaip ar taip, 
jis žinojo, kad jam reiks skirtis su nakties sargu ir jo pačia, 
kurie buvo pasidarę jam labai artimi, lyg kokie giminės. Jie 
abu, žibintas ir sargas, buvo pradėję tarnauti tuo pačiu 
laiku. Tada jo pati labai didžiavosi, tik vakarais, eidama 
pro šalį, kartais pakeldavo akis į žibintą, o dieną niekados. 
Bet paskutiniais metais, kada visi trys, — sargas, jo pati ir 

žibintas, — paseno, pati irgi rūpinosi žibintu, jį šveitė ir 
pylė žibalą. Abudu sargai buvo teisingi žmonės, nenuskriau- 
dė žibinto nei vienu lašeliu! 

Vadinas, paskutinį vakarą švietė žibintas, rytojaus die- 
ną turėjo keliauti į rotušę. Tos liūdnos mintys vis jam lindo 
į galvą, ir jis prastai degė. Kartais jam ateidavo kitos min- 
tys: jis buvo daug matęs, daug žinojo, gal net daugiau už 
tuos trisdešimt šešis miesto tėvus. Bet jis tylėjo ir nieko 
nesakė: toks padorus žibintas nieko nenorėjo įžeisti, tuo 
labiau savo vyresnybės. Atsiminė daug dalykų, juos minint 
mirksėjo jo liepsna. Jis galvojo, kad ir jį turės kas atsimin- 
ti. „Sakysim, tas gražus jaunikaitis... Nuo to laiko jau pra- 
ėjo daug metų. Jis prisiartino prie manęs su laišku, popie- 
rius buvo rausvas, kraštai paauksuoti, raštas gražus, mo- 
teriškos rankos rašytas. Jis perskaitė du kartus, pabučiavo 
ir pakėlė į mane žibančias akis, o jos sakė: „Aš laimingiau- 
sias Žmogus pasaulyje!“ Taip, tik jis ir aš žinojom, kas buvo 
parašyta pirmame jo mylimosios laiške. Atsimenu ir kitas 
akis... Nuostabu, kaip greitai šokinėja mintys! Mūsų gatve 
traukė iškilminga laidotuvių procesija. Ant išmušto akso- 
mu katafalko karste gulėjo jauna graži moteris, buvo tiek 
gėlių ir vainikų, taip šviesiai degė švyturiai, jog jie visai 
nustelbė mano šviesą, šaligatviai buvo pilni žmonių. Bet 
kai švyturiai nuėjo tolyn, pamačiau verkiant atsirėmusį į 
mane vyrą. Niekados nepamiršiu jo pilnų skausmo akių! 

Daug ką buvo atsiminęs senasis gatvės žibintas, deg- 
damas tą dieną paskutinį kartą. Atleistas iš tarnybos sar- 
gybinis bent žino, kas bus jo įpėdiniu, ir gali jam pasakyti 
keletą žodžių, o žibintas nežinojo savo įpėdinio, negalėjo 
jam paaiškinti, kaip reikia šviesti lyjant ir sningant, kiek 
mėnesio šviesa siekia šaligatvį ir iš kurios pusės daugiau- 
sia pučia vėjas. 

Gatvės latake buvo trys kandidatai atsileidžiamai vie- 
tai, jie galvojo, kad įpėdinio paskyrimas priklauso nuo pa- 
ties žibinto. Vienas iš tų kandidatų buvo silkės galva, švie- 
čianti naktį; ji manė, kad jos užkėlimas ant žibinto stulpo 
daug sumažintų išlaidas žibalui. Antras kandidatas buvo 
puvėsio gabalas, šviečiantis, pasak jo, dar geriau už silkės 
galvą; be to, jis buvo paskutinė liekana medžio, puošusio 
kadaise visą mišką. Trečias kandidatas buvo jonvabalis. Iš 
kur jis buvo atsiradęs, to žibintas negalėjo suprasti, bet vis 
dėlto švietė, o puvėsis ir silkės galva vienu balsu tvirtino, 
kad jis šviečiantis tik retkarčiais, todėl negalintis tikti. 

Senasis žibintas jiems pasakė, kad jie nei vienas ne- 
šviečia tiek, kad galėtų užimti jo vietą, bet, žinoma, tie ne- 
tikėjo. O sužinoję, kad tarnybos skyrimas nepridera nuo 
žibinto, visi labai džiaugėsi, laikydami žibintą per daug nu- 
senusiu, kad galėtų rinkti. 

Tuo metu papūtė nuo gatvės kampo vėjas, sušvilpė pro 
žibinto dureles ir pasakė jam: 

— Ką aš girdžiu? Tu rytoj išeini? Argi šiandien pasku- 
tinį kartą mes matomės? Reikėtų tau duoti kokią dovaną! 
Aš tau pravėdinsiu smegenis, tada tu ne tik gerai atsiminsi 
viską, ką esi girdėjęs ar matęs, bet savo paties akimis pa- 
regėsi tai, ką pasakos ar skaitys tau kiti. 


— Labai dėkui tau už dovaną! — tarė žibintas. — Tik 
kad manęs neperlietų! 
— To negali būti! — atsakė vėjas. — Tuojau aš pada- 


rysiu tavo atmintį geresnę. Jei tu gausi daugiau tokių do- 
vanų, tai tikrai turėsi malonią senatvę! 

— Tik kad manęs neperlietų! — kartojo žibintas. — 
Gal ir tuo atsitikimu galėtum sutvirtinti mano atmintį? 

— Būk išmintingas, mano mielas žibintėli! — tarė vė- 
jas ir papūtė. 

Tuo pačiu metu pasirodė mėnuo. 


— Ką jūs duosite jam? — paklausė vėjas. 

— Nieko neduosiu, — atsakė mėnuo: — aš dabar dy- 
lu. Antra vertus, žibintai man niekados nešvietė, o visados 
aš jiems. — Ir mėnuo vėl pasislėpė už debesių, nenorėjo, 
kad jį kas vargintų. 

Staiga buptelėjo ant žibinto stiklo vandens lašas, ro- 
dos, nuo stogo, bet jis tvirtino, kad iškritęs iš juodo debesio 
ir kad tai esanti geriausia dovana. 

— Aš pragriaušiu tave, jei norėsi, surūdysi tu per vieną 
naktį ir pavirsi į dulkes! 

Ta dovana nepatiko žibintui, nepatiko ir vėjui. 

— Argi niekas neduotų ką geresnio? — suūžė jis, kiek 
tik gali. 

Tuo pačiu metu nuo dangaus nukrito žvaigždelė, palik- 
dama ilgą šviesų ruožą. 

— O čia kas? — sušuko silkės galva. — Ar ne žvaigždė 
čia nukrito? Rodos, įkrito į žibintą. Jei jau tos vietos ieško, 
kas taip aukštai stovi, tai mums nieko kito nebelieka, tik 
eiti gulti! 

Taip visi trys ir padarė. O senasis žibintas staiga skais- 
čiai nušvito. 

— Tai nuostabi dovana! — tarė jis. — Dangaus žvaigž- 
dės visados mane džiugino. Aš pats negalėjau taip šviesti 
kaip jos, nors to labai troškau visą laiką, ir štai šviesiosios 
žvaigždelės pastebėjo mane, menką seną žibintą, ir atsiun- 
tė man vieną savo sesutę. Ta dovana davė man galybę, kad 
visi tie, kur aš myliu, regėtų ir jaustų tą, ką aš pats regiu 
ir jaučiu. Juk tai yra didelis malonumas, o jei nebūtų su 
kuo pasidalinti, tebūtų pusė malonumo! 

— Gražiai pasakyta! — atsiliepė vėjas. — Bet tu neži- 
nai, kad tam reikalinga vaškinė žvakė. Jei tau nedegs vaš- 
kinė žvakė, niekas kitas nesupras, ką tu regi ir jauti. Apie 
tai Žvaigždės nepagalvojo, jos laiko tave ir viską, kas švie- 


1/4 


čia, vaško žvakėmis. Bet aš jau pavargau, metas gulti! — 
pridėjo vėjas ir nutilo. 

Kitą dieną — geriau kitą dieną peršoksim — kitą va- 
karą žibintas gulėjo ant krėslo, tik kur? Seno nakties sargo 
kambaryje. Iš trisdešimt šešių miesto tėvų jis paprašė, kad 
už ilgą ir teisingą tarnavimą jam dovanotų tą seną žibintą. 
Tie pasijuokė iš jo prašymo, bet žibintą dovanojo. Ir štai jis 
gulėjo dabar ant krėslo šalia šiltos krosnies ir, rodėsi, pa- 
sidarė didesnis — buvo apkėtęs beveik visą krėslą. Šeimi- 
ninkai valgė vakarienę ir nuolat žiūrėjo į senąjį žibintą, jie 
mielai būtų jį pasisodinę prie stalo. 

Jie gyveno pogrindyje, o norint patekti į jų kambarėlį, 
reikėjo pereiti grįstą priemenę, bet kambarėlis buvo šiltas, 
durys iš kraštų apmuštos minkštu audimu. Vidus buvo šva- 
rus ir jaukus; lova buvo paslėpta už uždangos, langai su 
užuolaidomis, ant langų stovėjo nepaprasti vazonai. Juos 
atvežė jūreivis Kristijonas iš rytų ar vakarų Indijos. Vazonai 
buvo moliniai, dramblių pavidalo, tik be nugarų; vietoj nu- 
garų buvo įdubimai su žemėmis; iš vieno dramblio augo 
gražūs porai — tai buvo jų daržas, o iš kito žydėjo gėlė 
snaputis — tai buvo jų darželis. Ant sienos kabėjo didelis 
spalvotas paveikslas, vaizduojantis Vienos kongresą, kur jie 
galėjo iš karto matyti visus Europos viešpačius. Senovinis 
sienos laikrodis su sunkiomis švino atsvaromis be paliovos 
tiksėjo „tik, tak“ ir vis skubinosi, bet seniukai galvojo, kad 
tai geriau, negu jei jis vėlintųsi. 

Vadinasi, dabar jie vakarieniavo, o senas gatvės žibin- 
tas gulėjo, kaip buvo pasakyta, ant krėslo šalia šiltos kros- 
nies, ir jam rodėsi, kad visas pasaulis apsivertęs aukštyn 
kojomis. Bet kai senasis sargas, pažvelgęs į žibintą, ėmė 
pasakoti viską, ką jie buvo matę, ilgai kartu gyvendami, per 
lietus ir per rūkus, trumpomis ir šviesiomis vasaros nakti- 
mis ar Žiemą baisiausiai pustant, kada kiekvieną traukia 

greičiausiai lįsti į savo kampelį, tada žibintas ėmė tuos vi- 
sus daiktus taip aiškiai regėti, lyg būtų tebekabėjęs ten ant 
savo stulpo. Tai vėjas buvo suteikęs jam tą aiškumą! 

Seniukai buvo darbštūs ir rūpestingi Žmonės, negaišo 
nei vienos valandėlės. Šventadieniais po pietų seniukas pa- 
siimdavo kokią knygą, dažniausiai kelionių aprašymus, bal- 
su skaitydavo apie Afriką, apie dideles girias ir laukinius 
dramblius, o senutė atsidėjusi klausydavo, retkarčiais pa- 
žvelgdama į molinius dramblius, padėtus vietoj vazonų. 

— Rodosi, kaip gyva!— sakė ji. 

Žibintas baisiai norėjo, kad jam degtų vaškinė žvakė, 
tada senutė, kaip ir jis pats, savo akimis galėtų matyti vis- 
ką: aukštus medžius su tankiai susipynusiomis šakomis, 
juodus nuogus žmones jojant raitus ant arklių ir ištisas 
kaimenes dramblių, trypiančių savo plačiomis kojomis nen- 
dres ir krūmus. 

— Kokia nauda iš mano gabumų, kad neturiu vaškinės 
žvakės! — atsiduso žibintas. — Mano šeimininkai tevartoja 
žibalą ir taukines žvakes, o to man toli gražu negana! 

Kartą jie kažkaip gavo daug įvairaus didumo vaškinių 
žvakigalių. Ilgesnius galus degino, o su trumpesniais šei- 
mininkė siūdama vaškavo siūlus. Dabar vaškinių žvakelių 
netrūko, tik niekam neatėjo į galvą nors mažą galiuką įsta- 
tyti į žibintą. 

— Čia guliu su savo nepaprastais gabumais, — pasakė 
žibintas: — turiu visko, tik negaliu su jais pasidalinti. Jie 
nežino, kad jų baltas sienas galėčiau papuošti gražiausiais 
apmušalais, tankiais miškais, viskuo, kuo tik panorėtų! Tik 
to jie nežino! 

Žibintas, gražiai nušveistas, gulėjo kampe visų akivaiz- 
doj. Žmonės, tiesa, vadino jį senu laužu, bet šeimininkai 
buvo prie jo labai pripratę ir neklausė, ką kiti sakė. 

Kartą, sargo vardo dieną, šeimininkė priėjo prie žibin- 
to, šyptelėjo ir šyptelėjusi tarė: 

— Šiandien aš jam geriau apšviesiu kambarį! 

Žibintas bilstelėjo iš džiaugsmo ir pagalvojo: „Dabar už- 
degs man žvakę!“ Bet moteriškė įpylė į lempą žibalo, o apie 
vaškinę žvakę nei neprisiminė. Jis degė visą vakarą ir gerai 
žinojo, kad iš žvaigždžių gauta dovana yra didžiausias tur- 
tas, tik tas turtas šiame gyvenime liks nesuvartotas. Tada 
jis sapnavo — su tokiais gabumais galima ir sapnuoti — 
kad seniukai mirę, o jis patekęs į geležies liejyklą. Jis vėl 
jautęs tokį pat nerimastį kaip tuo metu, kada tarėsi jį ga- 
benti į rotušę, kur turėję jį apžiūrėti burmistras ir trisde- 
šimt šeši miesto valdybos nariai. Nors jis ir galėjęs savo 
noru surūdyti ir pavirsti į dulkes, bet jis to nepadaręs, jį 
įmetę į tirpdomą krosnį ir išlieję gražią angelo pavidalo ge- 
ležinę žvakidę. Angelas laikęs rankoj gėlių puokštę, į ją bu- 
vusi įstatyta vaško žvakė ir padėta ant žalio rašomojo stalo. 
Kambarys buvęs labai jaukus, lentynos prikrautos knygų, 
o sienos nukabintos puikiais paveikslais. Čia gyvenęs po- 
etas, ir viskas, ką jis galvojo ar rašė, rodėsi kaip gyvas 
paveikslas prieš akis. Kambarys keitęsis čia į didelę tamsią 
girią, čia į saulės apšviestą pievą su braidančiais po žolę 
gužais, čia į plaukiantį per audrą laivą. 

— Kokių dėlto gabumų mano turima! — pasakė pabu- 
dęs senasis žibintas. — Beveik norėčiau, kad mane perlie- 
tų, bet ne, geriau to nedarysiu, kol gyvena tie seniukai. Jie 
mane myli tokį, koks dabar esu, aš jiems atstoju vaiką. 
Nuolat mane šveičia, šeria žibalu, ir aš jaučiuosi ne men- 
kesnis už tuos, kur susirinkę į kongresą! 

Nuo to laiko jis turėjo dvasios ramybę, ją visai teisingai 
nusipelnė doras senasis gatvės žibintas. 


Idutės gėlės 


tn, Uvyto vargšės mano gėlės! — pasakė Idu- 
P o tė— Taip gražiai žydėjo vakar, o šiandien 
jau nuleido savo galveles! Dėl ko? — pa- 
klausė studento, sėdinčio kanapoj. Mėgo ji 
tą studentą, jis jai sekė tokias gražias is- 

| torijas ir karpė tokius nuostabius paveiks- 
lėlius: širdeles su mažiukėmis šokėjomis viduryje, žolynus 
ir dideles pilis su varstomomis durimis. Linksmas jis buvo 


studentas. — Kodėl gėlės atrodo taip negražios? — paklau- 
sė jo dar kartą ir parodė jam nuvytusią puokštę. 

— Žinai, kas joms atsitiko? — tarė studentas. — Šią- 
nakt tos gėlės buvo baliuje ir iš nuvargimo nuleido galvas! 

— Juk gėlės nemoka šokti! — atsiliepė Idutė. 

— Kodėl nemokės! — pasakė studentas. — Kai su- 


temsta ir mes visi miegame, gėlės susirinkusios šoka ir be- 
veik kas naktį daro balius. 

— Ar vaikai gali nueiti į jų balių? 

— Gali ten eiti mažučiai vaikai, našlaitės ir pakalnutės! 

— Kur šoka gražiausios gėlės? — paklausė Idutė. 

— Ar esi kada buvusi prie didelės pilies, kur vasarą 
gyvena karalius ir kur yra toks gražus daržas su tiek pui- 
kių gėlių? Ten pro plačius vartus būsi mačiusi baltas gul- 

bes, jos atplaukdavo prie tavęs, kai joms mėtei trupinius 
duonos. Toje pilyje tikrai daromi gėlių baliai! 


— Buvau vakar su mama tam darže, — kalbėjo Idu- 
tė. — Bet visi lapai nukritę nuo medžių, ir gėlių niekur 
nebėra. Kur jos dingo? Vasarą mačiau jų tiek daug! 

— Jos vidury pilies, — atsakė studentas. — Reikia Ži- 


noti, kad, vos karaliui ir jo kiemui persikėlus į miestą, gė- 
lės iš daržo subėga į pilį ir tenai žaidžia. Turi tai pamatyti. 
Dvi gražiausios gėlės sėda ant sosto — tai karalius ir ka- 
ralienė, o raudonieji gvazdikai sustoja iš abiejų pusių ir 
sveikinasi — tai kiemiškiai. Paskui ateina visos gražiausios 
gėlės, ir prasideda balius. Hiacintai su krokais vaizduoja 
mažus jūros kadetus, jie šoka su damomis mėlynakėmis 
žibutėmis. Tulpės ir didelės geltonos lelijos yra vyresnės 
damos, jos žiūri, kad visi gražiai šoktų ir padoriai elgtųsi. 

— Ar niekas nepyksta, kad gėlės šoka karaliaus pily- 
je? — vėl klausė Idutė. 

— Kas tau pyks, kad niekas nežino! — paaiškino stu- 
dentas. — Tiesa, kartais ateina naktį pilies sargas su glė- 
biu raktų, bet kai tik gėlės išgirsta terškant raktus, tuojau 
nutilsta, susislepia už uždangų, iškiša tik galvutes. „Jau- 


čiu, čia yra gėlių!" — sako senas pilies sargas, bet negali 
jų matyti. 

— Labai gražu! — tarė Idutė ir suplojo rankutėmis. — 
Ar negalėčiau pamatyti tų gėlių? 

— Kodėl ne! — pasakė studentas. — Eidama ten pro 


šalį, nepamiršk žvilgtelėti pro langus, ir tikrai pamatysi! Aš 
šiandien žiūrėjau: kanapoj sėdėjo išsitiesus ilga geltona le- 
lija, tai buvo rūmų dama. 

— Ar gėlės iš botanikos daržo taip pat gali ten ateit? Ar 
gali taip toli keliauti? 

— Žinoma, — atsakė studentas: — jei panorėtų, tai 
galėtų. Ar matei kada gražių peteliškių, raudonų, geltonų ir 

baltų? Atrodo tartum gėlės. Jos tikrai buvo kada gėlės, tik 
atsiskyrė nuo koto ir nuskrido oru, mosuodamos lapeliais 
kaip sparneliais. Jos gražiai elgiasi, todėl joms leista skrai- 
dyti ir dieną. Jos nebeturi grįžti namo į savo kotus. Galop 
jų lapeliai pavirto į tikrus sparnus. Pati juk matei. Galimas 
daiktas, kad botanikos daržo gėlės niekados nėra buvusios 
karaliaus pilyje, gal visai nežino, kad naktį ten yra taip 
linksma. Štai ką padaryk, tegu paskui stebisi botanikos 
profesorius, tas, kur čia greta gyvena, juk pažįsti jį? Kai 
nueisi pas jį į daržą, pasakyk vienai gėlei apie tuos pilies 
balius, tada ta gėlė praneš kitoms gėlėms, ir paskui jos 
visos išlėks. Ateis profesorius, darže neberas nei vienos gė- 
lės ir nemokės suprasti, kur jos dingo. 

— Bet kaip gėlės pasisakys viena kitai, kad jos nemoka 
kalbėti? 

— Tiesa, jos nemoka kalbėti, — atsakė studentas, — 
bet jos ženklais susikalba. Argi niekados nematei, kai, vėjui 
pučiant, gėlės linguoja galvas ir judina savo žalius lape- 
lius? Taip aiškiai, lyg tarp savęs kalbėtųsi. 

— Ar profesorius supras tą ženklų kalbą? — paklausė 
Idutė. 

— Žinoma, supras! Vieną rytą, atėjęs į daržą, jis paste- 
bėjo didelę dilgynę ženklais kalbinant raudoną gvazdiką. 
Dilgynė sakė jam: „Esi gražus, myliu tave labai.“ Profeso- 
riui tai nepatiko, ir jis sušėrė dilgynei per lapus (tai jos 
pirštai yra), bet išsidilgino ir nuo to laiko nebedrįsta liesti 


dilgynės. 
— Tai labai gražu! — pasakė Idutė ir ėmė juoktis. 
— Kaip galima pasakoti vaikui tokius daiktus! — atsi- 


liepė sėdėdamas kanapoj atėjęs į svečius nuobodus tarėjas. 
Jis nemėgo studento ir nuolat prikaišinėjo jam, ypač 
matydamas jį karpant visokius keistus paveikslus, saky- 

sim, pakartą žmogų su širdimi rankoje, kad jis buvo šir- 
džių vogėjas, arba seną raganą jojant ant šluotos, su vyru 
ant nosies. Tas viskas labai erzino tarėją, ir jis nuolat kar- 
tojo: „Kaip galima pasakoti vaikui tokius daiktus! Kam rei- 
kalingi tie prasimanymai!“ 

Bet Idutei labai patiko tas, ką studentas pasakojo apie 
gėles, ir ilgai ji galvojo apie tai. Dabar ji žinojo, kad gėlės 
nuleido galvas iš nuovargio — jos buvo baliuj ir šoko visą 
naktį. Ji paėmė tas gėles ir nunešė ant staliuko, kur buvo 
jos žaislai, o stalinėse gulėjo jų drapanėlės. Mažutėj lovytėj 
gulėjo lėlė Zapytė ir miegojo, bet Idutė tarė jai: „Kelkis, 
Zapyte, ir šiąnakt gulėk stalinėj, mano gėlės serga, todėl 
turi gulėti tavo lovoj, gal tada pasveiks.“ Išimta iš savo 10- 
vos lėlė buvo pikta ir nepratarė nei žodžio. Idutė paguldė 
gėles į lėlės lovytę, užklojo mažu apklotėlių, liepė gražiai 
gulėti ir prižadėjo išvirti arbatos, kad greičiau pagytų. Pas- 
kui aplink lovytę užtraukė užtiesalus, kad saulė nepliekstų 
į akis. Visą vakarą galvojo, ką jai sakė studentas, o eidama 
gulti žvilgtelėjo už lango uždangos, kur stovėjo puikios mo- 
tinos gėlės, hiacintai ir tulpės. Ir ji patyliukais pasakė: „Ge- 
rai žinau, kad šiąnakt eisite į balių!“ Gėlės dėjosi nieko 
nesuprantančios, nei vienas lapelis nepajudėjo, bet Idutė 
puikiai žinojo jų visus norus. 

Gulėdama lovoj, ilgai negalėjo užmigti, vis svajojo, kaip 
galėtų pamatyti šokančias gėles karaliaus pilyje. „Ar mano 
gėlės tikrai ten buvo?“ Bet paskui užmigo. Naktį vėl buvo 
atbudus, sapnavo savo gėles ir studentą, ant kurio taip 
pyko tarėjas, kad ją kvailinantis. Miegamajame kambaryje, 
kur gulėjo Idutė, buvo visai tylu, ant staliuko žibėjo nak- 
tinė lemputė. Tėvas ir motina miegojo. 

— Ar mano gėlės tebeguli Zapytės lovelėj? — paklausė 
savęs pačios. — Labai norėčiau pamatyti! 

Truputį pakilo ir pažvelgė į praviras duris, už kurių 
gulėjo jos gėlės ir visi žaisliukai, ėmė klausytis, ir iš greti- 
mo kambario jai pasigirdo dusli ir nepaprastai švelni 
muzika. 

— Tikrai dabar gėlės šoka! — tarė sau Idutė. — Vieš- 
patie, kaip aš norėčiau pamatyti! 

Bet ji nedrįso lipti iš lovos, kad neprikeltų tėvų. 

„Kad gėlės pačios čia ateitų!“ — galvojo ji. 

Bet gėlės nėjo, o muzika vis taip gražiai griežė. Buvo 
tikrai labai gražu, ir mergaitė ilgiau nebeiškentė. Ji išlipo 
iš lovelės, prislinko prie durų ir pažiūrėjo į kitą kambarį. 
Kokių įdomių daiktų ji ten pamatė! 

Tame kambaryje nedegė jokia lempelė, bet buvo šviesu 
kaip dieną nuo mėnesio, žiūrinčio pro langą tiesiai į aslą. 
Hiacintai ir tulpės sustojo į dvi eiles, ant langų neliko nei 
vienos gėlės, ten bestovėjo tušti puodai su žeme. Gėlės šo- 
ko asloj poromis, paskui sukosi dideliu ratu, susikabinu- 
sios su viena kita savo žaliais lapeliais. Prie fortepijono sė- 
dėjo geltona lelija, ją tikrai buvo mačiusi vasarą Idutė. Mer- 
gaitė gerai atsiminė studento žodžius: „O, kaip ji panaši į 
paną Liną!“ Tada visi iš jo juokėsi, o dabar Idutei rodėsi, 
kad aukšta geltona lelija tikrai panaši į Liną. Ji žaidė visai 
taip kaip Lina — savo pailgą geltoną veidą sukinėjo čia į 
vieną, čia į kitą pusę ir lingavo į muzikos taktą. Idutės 
niekas nepastebėjo. Staiga ant stalo, kur buvo sudėti žais- 
lai, užšoko didelis mėlynas krokas, priėjo prie lėlės lovelės 
ir nutraukė uždangą. Lovelėj gulėjo sergančios gėlės, bet 
jos tuojau atsikėlė ir linktelėjo, duodamos ženklą, kad ir 
jos nori šokti. Senas kaminkrėtys su nudribusia lūpa atsi- 
stojo ir pasveikino gražias gėles. Jos visai nebuvo panašios 
į sergančias, nušoko ant aslos ir smagiai ėmė šokti su ki- 
tomis gėlėmis. 

Tuo metu pasigirdo bildesys, lyg būtų kas nukritęs nuo 
stalo. Idutė pakėlė akis ir pamatė blindės šakelę, matyti, 
save laikančią irgi gėle. Bet ji buvo labai maloni, ant jos 
viršūnės buvo mažytė vaško lėlė su didele skrybėle, pana- 
šia į tarėjo skrybėlę. Blindės šakelė, šokdama mozūrą, la- 
bai trepsėjo, kitos gėlės to šokio negalėjo šokti, nes buvo 
lengvos ir nemokėjo trepsėti. 

Vaško lėlė staiga ištįso, pasidarė aukšta, ėmė suktis 
tarp popierinių gėlių ir balsu sušuko: 

— Kaip galima pasakoti vaikui tokius daiktus! Kam 
reikalingi tie prasimanymai? 

Ir tuo metu vaško lėlė tapo visai panaši į tarėją su 
didele skrybėle, buvo taip pat geltona ir rūsti. Bet popieri- 
nės gėlės sušėrė jai per laibas kojas, tada ji labai susitrau- 
kė ir vėl pavirto į mažą vaško lėlę. Tas buvo labai juokinga, 
ir Idutė negalėjo susilaikyti nesijuokus. Blindės šakelė ne- 
siliovė šokusi, ir tarėjas noroms nenoroms turėjo su ja šok- 
ti — vis tiek ar jis buvo aukštas ir drūtas, ar tapęs mažas 
kaip vaško lėlė su juoda plačiais kraštais skrybėle. Tik pra- 
šoma kitų gėlių, ypač tų, kur gulėjo lėlės lovelėj, metė var- 
ginusi tarėją. Tą pačią valandėlę garsiai kas subildėjo stalo 
dėžutėj, kur gulėjo kartu su kitais žaislais lėlė Zapytė. Ka- 
minkrėtys pribėgo prie stalo krašto, išsitiesė ant pilvo ir 
patraukė dėžutę. Zapytė iškėlė galvą ir ėmė dairytis nuste- 
busi. 


— Čia, rodos, balius! — tarė ji. — Kodėl niekas man 
to nepasakė? 

— Nori su manim šokti? — paklausė kaminkrėtys. 

— Gražus tu man šokėjas! — atsiliepė Zapytė ir nusig- 


rėžė nuo jo pečiais. Paskui atsisėdo dėžutėj ir laukė, ar jos 
neišves koks žolynas, bet niekas nesiartino prie jos, ir ji 
ėmė kosėti „ek, ek, ek“! Bet ir tada niekas prie jos nėjo. 
O kaminkrėtys šoko pats vienas ir ne taip jau prastai. 

Matydama, kad joks žolynas jos nepastebėjo, ji su di- 
deliu triukšmu virto iš dėžutės žemėn. Subėgo tada visos 
gėlės, apstojo ją ir ėmė klausinėti, ar neužsigavo virsdama. 
Gėlės rodė jai daug meilės, ypač tos, kur gulėjo jos lovelėj. 
Zapytei nieko pikto nebuvo atsitikę, Idutės gėlės gražiai pa- 
dėkojo jai už puikią lovelę, paskui nusivedė į kambario vi- 
durį, kur krito mėnesio šviesa, ir šoko su ja, o visos kitos 
gėlės sukosi aplink ratu. Zapytė buvo labai smagi, pasakė 
gėlėms, kad ji mielai užleidžianti joms savo lovelę, o pati 
pagulėsianti ir dėžutėj. 

— Labai tau dėkui, — atsiliepė gėlės, — bet mes ne- 
beilgai gyvensim. Rytoj jau mirsim. Pasakyk Idutei, kad 
mus palaidotų darže, kur guli kanarėlė. Vasarą vėl ataug- 
sime ir būsime dar gražesnės! 

— Ne, jūs nemirsite!— sušuko Zapytė ir pabučiavo 
gėles. 

Tuo laiku atsidarė durys, ir į kambarį įgriuvo visas 
būrys šokančių gėlių. Idutė negalėjo suprasti, iš kur jos 
atsirado — greičiausiai iš karaliaus daržo. Priešakyje ėjo 
dvi gražios rožės su mažomis aukso karūnomis ant gal- 
vų — tai buvo karalius su karaliene. Paskui sekė puikios 
leukonijos su gvazdikais ir sveikino visus aplink. Muziką 
darė didelės aguonos ir pivonijos, jos taip smarkiai pūtė į 
žirnių ankštis, jog skruostai joms paraudonavo. Mėlyni ka- 
tiliukai ir balti palazdžiai klegėjo kaip skambučiai. Kokia 
smagi buvo muzika! Paskui ėjo daugybė kitų gėlių, ir jos 
visos šoko — mėlynosios žibutės ir našlaitės, ramunės ir 
pakalnutės. Gėlės šoko ir bučiavosi, ir taip meiliai, jog ne- 
galėjai atsižiūrėti! 

Pagaliau gėlės pasakė vienos kitoms labanaktis, o Idu- 
tė sugrįžo į savo lovelę ir lig ryto sapnavo gėles ir viską, ką 
buvo naktį regėjusi. Rytą atsikėlusi tuojau nubėgo pas sa- 
vo staliuką pažiūrėti, ar tebėra jos gėlės. Atitraukė uždan- 

gą — taip, gėlės tebegulėjo lovelėj, bet buvo labiau su- 
vytusios kaip vakar. Zapytė gulėjo dėžutėj, kur buvo pagul- 
dyta, tik jos akys buvo mieguistos. 

— Ar atsimeni, ką man turėjai pasakyti? — paklausė 
Idutė. Bet Zapytė rodė paiką miną ir nesakė nei žodžio. 

— Kokia tu netikus! — tarė Idutė. — O jos visos su 
tavim šoko! 

Paskui ji paėmė popierinę dėžutę su išpieštais paukš- 
čiukais ant viršelio, atvožė ir sudėjo ten nuvytusias gėles. 

— Tai bus jūsų karstelis! — tarė Idutė. — Kai atvyks 
iš Norvegijos mano pusbroliai, mes jus palaidosim darže, 
kad kitą vasarą jūs vėl ataugtumėt ir būtumėt dar gražes- 
nės. 

Norvegijos pusbroliai buvo smagūs berniukai, vienas 
vadinos Jonas, kitas Adolfas. Tėvas buvo jiems dovanojęs 
po naują šaudomą lanką, ir jie atvežė juos parodyti Idutei. 
Ta papasakojo jiems apie žuvusias gėles ir prašė padėti 
palaidoti. Priešakyje ėjo abu berniukai su lankais ant pe- 
čių, o paskui sekė Idutė su nuvytusiomis gėlėmis popieri- 
nėj dėžutėj. Duobę iškasė darže. Idutė pabučiavo gėles ir 
įleido į duobę. Prie kapo Jonas ir Adolfas iššovė iš lankų — 
jie neturėjo nei šautuvų, nei armotų. 


, 


Mažiukai žaliukai 


bs 5 L nt lango augo rožės krūmelis. Dar nese- 
iš L niai jis taip gražiai žaliavo, o dabar atrodė 
paliegęs — jį, matyt, ištiko kažkoks negan- 
das. 

Jį apniko įnamiai, kurie jį krimste krimto; 
įnamiai ne bet kokie: jie visi vilkėjo žalias 


uniformas. 
Aš šnekėjau su vienu iš tų įnamių. Jis buvo vos trijų dienų 
amžiaus ir jau turėjo proanūkių. Ir žinai, ką jis sakė? Tikrą 
teisybę sakė. Jis kalbėjo apie save ir visą įnamių padermę: 

„Mes esame šauniausia kariuomenė pasaulyje. Šiltuoju 
metų laiku mes vedame jauniklius gyvus; orai tuomet būna 
gražūs, mes greitai dedamės į poras ir keliam vestuves. 
Šaltuoju laiku dedame kiaušinius; mūsų jaunikliams ne- 
šalta juose. Skruzdėlės — visų išmintingiausieji gyviai, ku- 
riuos mes didžiai gerbiame — tyrinėja mus, labai vertina 
mus. Jos nesuėda mūsų tučtuojau, ne, — jos paima mūsų 
kiaušinius, krauna juos į savo ir visos savosios giminės 
skruzdėlyną, į patį žemutinį aukštą, sudėlioja mus didžiai 
išmaningai, sunumeruoja, suguldo šonas į šoną, sluoksnis 
ant sluoksnio, taip, jog kas dieną naujas jauniklis gali išrie- 
dėti iš kiaušinio. Kai išriedam, stato mus į kūtę, supančio- 

ja užpakalines kojas ir melžia, ir taip numelžia, jog mes 
mirštam, ir nuo to mums neapsakomai gera! Skruzdėlės 
mus vadina nuostabiai gražiu vardu: mūsų saldžiosios kar- 
vutės! Visi gyviai, kas turi ne mažesnį už skruzdžių protą, 
vadina mus tuo pačiu vardu, tik žmonės ne, ir tai mus 
skaudina, taip skaudina, jog, rodos, gangreit ir saldumą 
savo prarastume! Ar jūs negalėtumėt parašyti tuo reikalu, 
subarti tuos Žmones? 

Jie žiūri į mus taip kvailai, taip nuožmiai piktai, kam 
mes rožių lapus valgom, ogi jie patys tai juk ėda visa, kas 
tik gyva, visa, kas tik žaliuoja ir žydi. Jie duoda mums kuo 
labiausiai niekinamą vardą, kuo šlykščiausią vardą, jo aš 
nė ištarti nenoriu, fu! Man vidurius verčia! Mano burna 
nevalioja jo ištarti, bent kai su uniforma esu, o mes juk 
visada uniformuoti vaikštome. 

Aš gimiau ant rožės lapo. Aš ir visas mūsų pulkas min- 
tame rožės krūmu, ir jis tuo būdu gyvena mumyse, o mes 
juk esame aukštesnioji gyvijos pakopa. Žmonės nekenčia 
mūsų, jie ima ir žudo mus muilinu vandeniu. Koks tai bjau- 
rus gėralas! Rodos, jau uoste užuodžiu jo dvoką. Baisu, 
siaubinga prausiamam būti, jei tu gimei gyventi nesi- 
prausęs! 

Žmogau, kurs žiūri į mane žiauriomis muilino vandens 
akimis! Pagalvok apie mūsų vietą gamtoje, apie įmantrią 
mūsų įrangą kiaušinėliams dėti, vaikeliams vesti! Juk ir 
mes buvome palaiminti „veistis ir daugintis, ir pripildyti 
visą žemę“. Ant rožių mes gimstame, ant rožių mirštame; 
mūsų visas gyvenimas yra poezija. Nesek mums vardo, ku- 
ris tau visų bjauriausias ir šlykščiausias, nevadink mū- 
sų — ai, negaliu ištarti jo, negaliu! Vadink mus skruzdėlių 
karvėmis, rožių lapų pulku, mažiukais žaliukais!“ 

Ir štai aš, Žmogus, stovėjau ir žiūrėjau į rožės krūmą 
ir į mažiukus žaliukus, kurių vardo nesiryžtu ištarti, neno- 

rėdamas įžeisti rožės įnamių, plačios giminės, čia dedan- 
čios kiaušinius, čia vedančios gyvus vaikelius. Juk ir aš 
turėjau atsinešęs muilino vandens, ir aš turėjau piktų kės- 
lų — na, ką gi, tą muiliną vandenį išplaksiu į putas, pūsiu 
muilo burbulus, ir bus gražu, ir bus kuo gėrėtis — o ką 
žinai, gal kiekviename iš jų glūdi pasaka. 

Šit vienas burbulas išsipūtė didelis didelis, spindėjo 
visomis spalvomis, o jo apačioje kiūtojo kažkas, lyg sidab- 
rinis perlas. Burbulas skraidė, suposi, pasinešė durų link, 
atsimušė į jas ir sprogo, durys tik braukš, atsidarė, žiū- 


riu — bestovinti pati pasakų močiutė. 
— Va, ji papasakos geriau už mane apie — nenoriu 
vardo ištarti! — apie mažiukus žaliukus! 


— Apie lapų utėles! — tarė pasakų močiutė. — Kiek- 
vieną daiktą reikia vadinti tikruoju vardu, ir jei to negalima 
daryti apskritai, tai tebūnie galima bent pasakoje. 

